ልዕሊ 150 ተምሃሮ ዩኒቨርስቲ ደብረ ማርቆስ ሰጊእና ብዝብል ናብ ኣዲስ ኣበባ ምኻዶም ተፈሊጡ

ኣብ ክልል ኣምሓራ ዩኒቨርስቲ ደብረ ማርቆስ ብዝተፈጥረ ግጭት ሓደ ተምሃራይ ተቐቲሉ ካልኦት ሰልስተ ድሕሪ ምቑሳሎም ልዕሊ 150 ተምሃሮ ተወለድቲ ትግራይ ንህይወትና ንሰግእ ኢና ብዝብል ሎማዕንቲ ኣዲስ ኣበባ ምእታዎም ዘዘራረብናዮም ተምሃሮ ገሊፆም። ሓላፊ ርክብ ህዝቢ ናይቲ ዩንቨርስቲ ኣቶ ደሳለው ጌትነት ግን ናብ ኣዲስ ኣበባ ዝኸዱ ተምሃሮ ሒደት ውሑዳት እዮም፣ንዕኦም ኣዘራሪቡ ዝመልሶም ስ ካብ ዝተፈላለዩ ኣካላት ዝተጣየሸ ኮሚቴ ድማ ናብ ኣዲስ ኣበባ ይጉዓዝ ኣሎ ኢሎም። ዝሓለፈ ዓርቢ ጀሚሩ ኣብ ዩኒቨርስቲ ደብረ ማርቆስ ብዝተፈጥረ ወጥሪ ትምህርቲ ምሉእ ብምሉ ተቋሪፁ’ሎ። በቲ ግጭት ክልተ ኣተሓባበርቲ ሕብረት ተምሃሮን ካልኦት ክልተ ተምሃሮን መውቃዕቲ ዝወረዶም ክኸውን ከሎ፡ ካብ መንጎኦም ሰዓረ ኣብርሃ ዝተባሃለ ሳልሳይ ዓመት ተምሃራይ ህይወቱ ሓሊፉ ኣብ ትግራይ ሽረ እንዳስላሰ ከባቢ ሰመማ ትማሊ ስርዓት ቀብሩ ተፈፂሙ’ል። ኣብርሃ ገብረእግዛብሄር ዝተብሃለ ተምሃራይ ድማ ኣብ ሆስፒታል ባርዳር ይሕከም ኣሎ።ካልኦት ክልተ ክኣ ኣብ ኣዲስ ኣበባ ይሕከሙ ኣለው ብመሰረት ናይቲ ዩኒቨርስቲ ዳይረክተር ርክብ ህዝብን ኮሚኒኬሽንን ኣቶ ጌትነት ደሳለው። ዝርዝሩ ኣብዚ ምስማዕ ይክኣል።  No media source currently available


ኣብ ሱዳን ንካልኣይ መዓልቲ ኣብ ዝተኻየደ ተቓውሞ ባንክታት'ታ ሃገር ስራሕ ደው ምባለን ተገሊጹ

ሎሚ ረቡዕ ኣብ መላእ ሱዳን ዝተኻየደ ተቓውሞ ባንክታት'ታ ሃገር ስራሕ ደው ምባለን ተገሊጹ። ኣባላት ኣገልግሎት ዜና ሮይተርስ ዝበጽሕወን ባንክታት ከተማ ካርቱም ተዓጽየን ከምዝነበራን ገንዘብ መወጽኢ ሜሽን ንመዓልታት ብዘይ ገንዘብ ምቕናየን'ውን ሓቢሮም። ሰራሕተኛታት ባንክታት እውን ወታሃደራዊ መሪሕነት ሱዳን ካብ መዝነቱ ክወርድ ዝጠልብ ንካልኣይ መዓልቲ ዝተኻየደ ተቓውሞ ምሕዋሶም ተፈሊጡ'ሎ። ሓይልታት ኣዋጅ ንናጽነትን ለውጢን ዝተባህለ ተቓዋሚ ሕብረት ሱዳን ንኩሎም ሰራሕተኛታት ብሕቲን ህዝባዊ ኣገልግሎት ወሃብቲ ትካላት ናይ ክልቲ መዓልታት ተቓውሞ ከካይዱ ምጽውዖም ይዝከር። ይኹን ደአ እምበር መጉዓዝያ ምድሪን መዓርፎ ነፈርቲ'ታ ሃገርን ግን ኣገልግሎት ከምዘየቋረጻን ኣብያተ ንግዲ'ውን ተኸፊቶም ምንባሮም ተፈሊጡ'ሎ። ሓይልታት ኣዋጅ ንናጽነትን ለውጢ ምስ ቤት ምኽሪ ወታሃደራዊ ቤት ምክሪ ዝካየድ ልዝብ ኣብ ስምምዕ እንተዘይበጺሑ መዝነት ናብ ሲቪላዊ ምምሕዳር እንተዘይተመሓላሊፉ ተቓውሞ ኣብታ ሃገር ክቕጽል ጸዊዑ'ሎ።


ቃለ መጠይቕ ምስ ቀዳማይ ሚንስትር ኢትዮጵያ ዶ/ር ኣብይ ኣሕመድ (1ይ ክፋል)

ቀዳማይ ሚንስትር ኢትዮጵያ ዶ/ር ኣብይ ኣሕመድ ናብ መዝነት ካብ ዝመጹ ሓደ ዓመት ኣቑጺሮም ኣለው። ንፈለማ ጊዜ ምስ ወኪል ድምጺ ኣሜሪካ ኣብ አዲስ ኣበባ ቃለ መጠይቕ አካይዶም ኣለው። ቀዳማይ ክፋል’ቲ ቃለ መጠይቅ ኣብዚ ምስማዕ ይክኣል። No media source currently available


ኣሜሪካ ፡ ንኤርትራ ካብ ዝርዝር ኣብ ዘመተ ኣንጻር ግብረ ሽበራ ዘይተሓባበራ ሃገራት ኣውጺኣታ

ኣሜሪካ ኣብ ወፍሪ ጸረ-ሽበራ ዘይተሓባበራ ኢላ መዲባተን ካብ ዝጸንሐት ሃገራት ሓንቲ-ኤርትራ ካብ`ቲ ዝርዝር ከም ዝወጸት ኣብ`ቲ ጽባሕ ረቡዕ ዝወጽእ መዝገብ ተገሊጹ`ሎ።  ኣብቲ ዝርዝር ኢራን፡ሰሜን ኮርያ፡ሶርያን ቬንዝዋላን ከምዘለዋ ተፈሊጡ’ሎ።  ኤርትራ ኣብ ዝሓለፈ ዓመት ንኣስታት 20 ዓመታት ምስ ጎረቤት ኢትዮጵያ ዝነበረ ወጥሪ ብኣዋጅ ኩናት ደው ብምባል ምዝዛማ ይዝከር።  እዚ ዲፕሎማሲያዊ ለውጢ ድማ ቤት ምክሪ ባይቶ ጸጥታ ሕቡራት ሃገራት ካብ 2009 ጀሚሩ ኣብ ልዕሊ ኤርትራ ኣንቢርዎ ዝነበረ እገዳ ከልዕል ጌሩ’ዩ።  ብተወሳኺ ጉጅለ ልኡኽ ቤት ምኽሪ ኣሜሪካ ኣብ ውሽጢ 14 ዓመታት ንመጀመርያ ጊዜ ንኤርትራ ምብጽሑ’ውን ይፍለጥ።


መበል 28 ዓመት ዓወት 20 ግንቦት ኣብ ክልል ትግራይ ከተማ ኣክሱም ብድምቀት ተኸቢሩ

ኣብቲ መድረኽ ዝተረኸቡ ምክትል ምምሕዳር ክልል ትግራይ ዶክተር ደብረፅዮን ገብረሚካኤል ሎሚ ዓመት በዓል ዓወት 20 ግንቦት እንትኽበር: ብሄር ብሄረሰባትን ኢትዮጵያ ካብ ሓደጋ ምፍራስ: ዕንክሊልን ቅልውላውን ክትወፅእ ሓቢርና ክንቃለስ ይግባእ ኢሎም:: ኣብ ክልል ትግራይ ከተማ ኣክሱም ኣብ ዝተኸበረ: ኣብ ኢትዮጵያ ለውጢ መንግስቲ ዝመፅአሉ በዓል "20 ግንቦት" ንምዝካር ኣብ ዝተዳለወ ጽንብል ነበርቲ’ታ ከተማ: ማሕበረሰብ ዩኒቨርሲቲ ኣክሱም: ላዕለዎት መራሕቲ እቲ ክልልን ተረኺቦም ኔርም:: ምክትል ከንቲባ እታ ከተማ ኣይተ ኤልያስ ካሕሳይ ከተማ ኣክሱም ኣብዚ ሐዚ እዋን ኣብ ጎደና ዕብየት ትርከብ ክብሉ ተዛሪቦም:: እዚ ድማ ኣካል ውፂኢት እቲ ዓወት እዩ ኢሎም:: ናይ ክብሪ ጋሻ እቲ በዓል ምክትል ምምሕዳር ክልል ትግራይ ዶክተር ደብረፅዮን ገብረሚካኤል ኣብ ዘስምዕዎ ዘረቦ እንኳዕ ንመበል 28 ዓመት በዓል ዓወት 20 ግንቦት ኣብፀሐኩም ብምባል: ገዛእቲ ንግዚያዊ እምበር ንኩሉ ጊዜ ኣብ ልዕሊ ህዝቢ ከምዘይዕንድሩ ዘርኣየ ብምዃኑ ዓወት 20 ግንቦት ንክንማሃረሉ ክንዝክሮ ዝግባእ በዓል እዩ ክብሉ ተዛሪቦም:: እዚ ዓወት ውፅኢት ቃልሲ ኩሎም ኢትዮጵያውያን ኮይኑ ብፍላይ ድማ ህዝቢ ትግራይ ናይቲ ቃልሲ ጫፍ ብልሒ ብምኳን ኣዕዊትዎ ኢሎም:: እቶም ምክትል ምምሕዳር ኣብ ዘረቦም ኣብ ኢትዮጵያ ኣሎ ብዛዕባ ዝበልዎ ፀገም ፖለቲካ እውን ኣልዒሎም እዮም:: "ኣብዚ ሐዚ እዋን ኣብ ኢትዮጵያ ሕገመንግስታውን ፌዴራላዊ ስርዓት ንምፍራስ ይስራሕ ኣሎ: ኣብ ብዙሓት ከባቢታት እውን ሰላም ርሒቑ ዜጋታት ይመዛበሉ ኣለዉ” ድሕሪ ምባል ንህዝቢ ትግራይ እውን 'ንኹሉ ነገር' ተዳሎ ዝብል መልእኽቲ ኣመሓላሊፎም:: ዶ/ር ደብረጽየን ቀጺሎም ኣብቲ ክልል ስራሓት ዴሞክራታይዜሽንን ጉዳይ ምርግጋፅ ማሕበራዊ ፍትሒን ጠመተ ሂብና ክንሰርሐሉ ኢና ኢሎም:: ህዝቢ ትግራይ ንኩሎም ህዝብታት ኢትዮጵያ ዘኽብር: ምስ ዝኾነ ክበኣስ ዘይደልይ እዩ ክብሉ ድማ ተዛሪቦም:: ድልየትን ረብሓን ህዝብታት ሓደ ስለዝኾነ ህዝቢ ትግራይ ድማ ምስ ህዝቢ ኣምሓራ ይኹን ካልኦት ዘዛምዶ እምበር ዘፃልእ ዋላ ሓደ ጉዳይ የብሉን ኢሎም:: "ህዝቢ እናናቖሩ ስልጣን ክሕዙን ኣብ ስልጣን ንምፅናሕ ዝደልዩ ሓይልታት ክንቃለሶም ይግባእ። ምስ ኤርትራውያን ብሓባር ብምዃን ዝኸፈልናዮ መስዋእቲ ነኽብር ኢና" ዝብሉ እቶም ምክትል ምምሕዳር ክልል ትግራይ እዚ ናይ ዓወት በዓል: ናይ ኤርትራውያን እውን እዩሞ እንኳዕ ኣብፀሐኩም ኢሎም:: ዝተጀመረ ከይዲ ሰላም ረብሓ ክልቲኡ ህዝቢ ብዘረጋግፅን ብዝተማልአ ስርዓት ክኸይድ ንምግባር ብፂሕትና ክነበርክት ኢና ኢሎም:: ምሉእ ትሕዝቶ ኣብዚ ምስማዕ ይክኣል። No media source currently available


ኣብ ዩኒቨርስቲ ደብረ ማርቆስ ሓደ ተምሃራይ ተቐቲሉ

ኣብ ክልል ኣምሓራ ከተማ ደብረ ማርቆስ ኣብ ዝርከብ ዩኒቨስርቲ ደብረማርቆስ ብዝተፈጥረ ዕግርግር ሓደ ትግራይዋይ ተምሃራይ ተቐቲሉ’ሎ።ካልኦት ሰለስተ ተምሃሮ እውን ብከቢድ ምቑሳሎም እውን መሰኻኽር ዓይንን ሰበስልጣንን ሓቢሮም ኣለው። ኣብቲ ዩኒቨርስቲ ዝርከቡ ልዕሊ ክልተ ምእቲ ተጋሩ ተምሃሮ ኣብ ኣዳራሽ ብሓለዋ ፖሊስ ፌደራል ከምዝርከቡን ኣብ ዓብይ ስግኣት ከምዝወደቑን ይገልፁ ኣለው።ቪኦኤ ዘዘራረቦም ተምሃሮ ካብቲ ከባቢ ኣውፅኡና ይብሉ ኣለው። ናይቲ ዩኒቨርስቲ ዳይረክተር ርክብ ህዝብን ኮሚኒኬሽንን ኣቶ ጌትነት ደሳለው እቲ ዝወረደ ሓደጋ መንነቶም ዘይተፈልጡ ሰባት ካብ ደገ ኣትዮም ዝፈፀምዎ ዝተዋደደ መጥቓዕቲ እዩ፤ግጭት ኣይነበረን ኢሎም።ሓላፊ ርክብ ህዝቢ ፖሊስ ዞባ ምብራቕ ኢንስፔክተር ጎበዜ ይርሳው ግን ኣብ መንጎ ተምሃሮ ብሰንኪ ዝተፈጥረ ግጭት እዩ፤ምስዚ ብዝተኣሳሰረ ዝተጠርጠሩ ሓሙሽተ ተምሃሮ ድማ ኣብ ቁፅፅር ውዒሎም ምርመራ ይካይድ ኣሎ ኢሎም። መጥቓዕቲ ካብ ዝተፈፀሞም ምስቲ ሓደ ተምሃራይን ካልኦት ተምሃሮ ናይቲ ዩኒቨርስቲን ዝተኻየደ ቃለምልልስ ሓዊሱ መልሲ ናይዝምልከቶም ኣካላት ኣብዚ ምስማዕ ይክኣል።  No media source currently available


ኣብ ከተማ መቐለ አካል ይህነጽ ዘሎ 65ኪ.ሜ. ጽርግያ ዝኾነ 12.5ኪ.ሜ ተዛዚሙ: ተመሪቑ

ኣብ ከተማ መቐለ ኣብ ዝሓለፈ ዓመት ዝተጀመረ 65 ኪሎሜትር ናይ ከተማ ፅርግያ ይህንፅ ኣሎ:: ብ3.7 ቢልዮን ብር ይህነፅ ዘሎ እዚ መንገዲ ኣብ ዝቕፅል ዓመት ክዛዘም እዩ:: አካል'ዚ መንገዲ ዝኾነ እቲ 12.5 ኪሎ ሜትሮ መገዲ ኣስፋልት ድማ ሎሚ ተመሪቑ:: ምምሕዳር ከተማ መቐለ ሽፋን መንገዲ ኣስፋልት እታ ከተማ ንምዕባይ ኣብ ዝሓለፈ ዓመት 21 ኪሎሜትር መንገዲ ኣስፋልት ክሃንጽ ጀሚሩ:: ሎሚ ዓመት ድማ 44.5 ኪሎሜትር መንገዲ ኣስፋልት ክሃንጽ ጀሚሩ:: ብሱር ኮንስትራክሽን ሓላፍነቱ ዝተወሰነ ውልቀ ማሕበር ዝተሃነፀ ኣካል እቲ ፕሮጀክት ዝኾነ 12.5 ኪሎሜትር መንገዲ ኣስፋልት መሪቖም ዝኸፈቱ ምክትል ርእሰ ምምሕዳር ክልል ትግራይ ዶ/ር ደብረፅዮን ገብረሚካኤል ብፅሬት: ቅልጣፈን ዝሓሸ ዋጋን ተፈፂሙ ኢሎም::  እቶም ይህነፁ ዘለዉ መንገድታት ነታ ከተማ ብዙሓት መማረፂ መንገድታት ክህልዉዋ ዝገብሩ እዩ ዝበሉ ዶክተር ደብረፅዮን በዚ ድማ ዓበይቲ ከተማታት ክህልወን ዝግባእ መንገዲታት መቐለ ትውንን ኣላ ኢሎም:: ስራሕ መንገዲ ኣስፋልት መቐለ ንቀፃሊ ዕብየት እታ ከተማ መሰረት ዘንብር እዩ ድማ ኢሎም :: ዶክተር ደብረፅዮን እቲ መንገዲ ኣስፋልት ፍርያት ቃልሲ ህዝቢ ትግራይ ኢዩ ክብሉ ድማ ተዛሪቦም። እቲ ሎሚ ዝተመረቐ 12.5 ኪሎ ሜትር መንገዲ 4.5 ኪሎ ሜትሮ ካብ መወዳእታ ታክሲ 18 ክሳብ ደብሪ ድንጉር፣ 1.8 ኪሎሜትር ካብ ዕዳጋ ብዕራይ ክሳብ መንደር ዳያስፖራ፣ 3.5 ኪሎ ሜትሮ ካብ ዩኒቨርሲቲ መቐል ቐፅሪ ዓዲ ሓቂ ክሳብ ኢንዳስትሪ ፓርክ፣ 2.6 ኪሎሜትር ድማ ካብ ጎደና ዘስላሰ ክሳብ ቀበሌ 06 ዝሸፈነ እዩ። ምክትል ከንቲባ ከተማ መቐለ ኢንጅነር ኣርኣያ ግርማይ እቲ ሎሚ መዓልቲ ንምምራቕ በቒዑ ዘሎ መንገዲ ኣስፋልት ሓዊሱ ካብ ዝሓለፈ ዓመት ዝተጀመሩ 65 ኪሎ ሜትር መንገድታት ኣብታ ከተማ ይህነፅ ከምዘሎ እዚ ድማ 3.7 ቢሊዮን ብር በጀት ከምዝወስድ ገሊፆም:: ዝተመረቑን ኣብ ህንፀት ዝርከቡ መንገዲታትን ናብ ከተማ መቐለ ንዝኣትዋ ገጠር ከባብታት ዘራኽብ ከምዝኾነ እውን እዮም ተዛሪቦም። እታ ከተማ ካልእ ብመንግስቲ ፌደራል ይስርሑ ዘለው 37 ኪሎሜትር መንገዲ ኣስፋልት እውን ስራሕቶም ይዛዘም ምህላው ኢንጂነር ኣርኣያ ተዛሪቦም:: እዞም መንገድታት ህንፀቶም ምስተዛዘሙ ሽፋን መንገዲ ኣስፋልት ከተማ መቐለ ብሰለስተ ዕፅፊ ከዕብዮ እዩ ኢሎም:: ምሉእ ትሕዝቶ ኣብዚ ምስማዕ ይክኣል:: No media source currently available


'ህዝቢ ትግራይን ሕወሓትን ኣብ ናጽነት ኤርትራ ዘይቅየር መርገጽ`ዩ ዘለዎም' ዶ/ር ደብረጽዮን ገብረሚካኤል

ምክትል ምምሕዳር ክልል ትግራይ ዶ/ር ደብረጽዮን ገብረሚካኤል፡ ህዝቢ ትግራይን ሕወሓትን ኣብ ናጽነት ኤርትራ ዘይቅየር መርገጽ`ዩ ዘለዎም ክብሉ በቲ ሎሚ ዝኽበር ዘሎ መበል 28 ዓመት ጽንብል ናጽነት ኤርትራ እንኳዕ ኣብጽሓኩም ኢሎም። ዶ/ር ደብረ-ጽዮን ብምኽንያት ዝመጽእ ሰሙን ዝዝከር ግንቦት 20 ኣብ ዝሃብዎ ጋዜጣዊ መግለጺ፡ ግንቦት 20 እንዝክሮ፡ ኢትዮጵያ ካብ`ቲ ኣትያቶ ዘላ ጸገም ንምውጻእ ጻዕሪ ኣብ ዘድልየሉ እዋን`ዩ ኢሎም። ምሉእ ትሕዝቶ ኣብዚ ምስማዕ ይክኣል ። No media source currently available


መበል 28 ዓመት መዓልቲ ናጽነት ኤርትራ ተዘኪሩ ውዒሉ

ኣብ ውሽጥን ወፃእን ሃገር ዝርከቡ ኤርትራዊያን መበል 28 ዓመት በዓል ነፃነቶም የኽብሩ ኣለው። ፕረዚደንት ኢሳያስ ኣፈወርቂ ሎሚ ኣብ ስታድየም ኣስመራ ኣብ ዘስምዕዎ መደረ፡ ቴማ ጽንብል ናጽነት 2019፡ ድርብ ጽንዓት ንዝለዓለ ዕብየት ዝብል`ዩ -ምኽንያቱ ድማ፡ ህዝቢ ኤርትራ ብፍሉይ ጽንዓቱ ዳግም ተዓዊቱ መሰስ ዝበለሉ ታሪኻዊ መላግቦ ስለ ዝኾነ እዩ ኢሎም። ኣተሓሒዞም ዋና ትኹረትና ነዚ ዘለና ተፈጥሮኣዊ ጸጋታት ናብ ዘመናውን ምዕቡል ኢንዱስትሪያዊ ቁጠባ ንምቕያርን፡ ኣብ ዓይነት ህይወት ህዝብና ነባሪ ዝኾነ ለውጢ ምምጻእን`ዩ ኢሎም። እዚ ከምዚ ኢሉ እንከሎ ናይ ኢትዮጵያ ቀዳማይ ሚንስትር ኣብይ ኣሕመድ ናይ እንዃዕ ኣብፅሐኩም መልእኽቲ ልኢኾም።ቀዳማይ ሚንስትር ኣብይ ኣብ መልእኽቶም ንዓመታት ተቋሪፁ ዝፀንሐ ርክባት ክልቲአን ሃገራት ኣብዚ ሕጂ እዋን ኣብ ሓባራዊ ምትእምማንን ድልየትን ምቕፃሉ ዝተሰምዖም ታሕጓስ ገሊፆም። ናይ ኢትዮጵያ ፕረዚደንት ሳህለወርቅ ዘውዴ እውን ተመሳሳሊ መልእኽቲ ልኢኸን።ናይ ሶማሊያ ፕረዚደንት መሓመድ ዓብዱላሂ ናይ እንኳዕ ኣብፅሐኩም መልእኽቲ ልኢኾም፤ኣብ መንጎ ሃገሮምን ኤርትራን ዘሎ ርክብ ናብ ዝለዓለ ደረጃ ክብ ከምዝብል ዘለዎም እምነት ገሊፆም። ናይ ዩናይትድ ስቴትስ ፕረዚደንት ዶናልድ ትራምፕን እውን ንህዝብን መንግስትን ኤርትራ ናይ እንዃዕ ኣብፅሐኩም መልእኽቲ ኣሒልፎም ኣለው።  ምስዚ ብዝተሓሓዝ ሎሚ ዓርቢ ኣብ ዋሺንግተን ዲሲ ወሲኽካ፡ ኣብ ዝተፈላለያ ከተማታት፡ ንመንግስቲ ኤርትራ ዝቃወሙን ዝድግፉን ሰልፍታትን መደባትን ክካየዱ ውዒሎም ኣለዉ። ምሉእ ትሕዝቶ ኣብዚ ምስማዕ ይክኣል። No media source currently available


ሓለዋ ባሕሪ ሊብያ 290 ስደተኛታት ካብ ምብራቓዊ ገማግም ትሪፖሊ ምድሓኖም ገሊጾም

ወሃቢ ቃል ሓለዋ ባሕሪ ሊብያ 290 ስደተኛታት ካብ ምብራቓዊ ገማግም ከተማ ትሪፖሊ ዝሓለፈ ሰሙን ምድሓኖም ገሊጾም። ምዕራባዊ ገማግም ሊብያ ቀንዲ መበገሲ ናብ ኣውሮጳ ዝሰግሩ ስደተኛታት ምዃኑ ሓለዋ ባሕሪ ሊብያ ወሲኹ ሓቢሩ'ሎ። ወሃቢ ቃል ሓለዋ ባሕሪ ሊብያ ኣዩብ ቃሲም 87 ስደተኛታት ካብ ገማግም ቃራቡሊ ኣብ ንእሽተይ ጀልባ ተጻዒኖም ከምዝተረኽቡ ካልኦት 203 ድማ ኣብ ገማግም ዚታን ኣብ ክልተ ጀላቡ ከምዝተረኽቡ ገሊጾም። እቶም ስደተኛታት ናብ ኮማስን ጃንዙርን ዝተባህሉ ክልተ ከተማታት ዝርከቡ ማእከል ስደተኛታት ከምዝተወስዱ ተፈሊጡ'ሎ። ካብቶም ስደተኛታት ሸውዓተ ደቂ ኣንስትዮን ሓደ ህጻንን ዝርከብዎም ምዃኑ ተሓቢሩ'ሎ።


ምርኢት ካርኒቫል ንዝኽሪ መበል 28 ዓመት መዓልቲ ናጽነት ኤርትራ

ብምኽንያት ጽባሕ ዓርቢ ዝዝኸር መበል 28 ዓመት ናጽነት ኤርትራ፡ ትማሊ ኣብ ጎደናታት ኣስመራ፡ ናይ ካርኒቫል ምርኢት ተኻይዱ ኔሩ። እቲ ምርኢት ንዝሓለፈ ሰንሰለት ታሪኽ ቃልሲ ኤርትራን፡ ኣብ`ዚ ዝሓለፈ ሓደ ዓመት ዝተፈጥረ ናይ ሰላም ሃውህውን ዘንጸባርቕ ከም ዝነበረ፡ ኣቶ እንድርያስ ኣስመሮም፡ ኣቦ-መንበር ኣወሃሃዲ ሽማግለ በዓላት ዞባ ማእከል ሓቢሮም። ምሉእ ትሕዝቶ ኣብዚ ምስማዕ ይክኣል። No media source currently available


ቤት ምኽሪ ሚንስትራት ኢትዮጵያ ሓድሽ ረቒቅ ሕጊ ጸረ ሽብር ኣጽዲቑ

ብናይ ኢትዮጵያ ቤት ምኽሪ ሚንስትራት ዝፀደቐ ሓድሽ ረቂቕ ሕጊ ፀረ-ሽብር ናብ ቤት ምኽሪ ወከልቲ ህዝቢ ተመሪሑ።እቲ ሓድሽ ሕጊ ተግባራት ግብረሽበራ ንምክልኻል ጥራሕ ዘይኮነስ ሰብኣዊ መሰላት ዜጋታት ዝሕሉ’ውን እዩ ተባሂሉ’ሎ። ቤት ምኽሪ ሚንስትራት ኣብ መበል 68 ስሩዕ ኣኼብኡ ዘጽደቖ ሓድሽ ረቂቕ ሕጊ ፀረ ሽብር ዝተወሰነ ምምሕያሻት ብምውሳኽ ናብ ቤት ምኽሪ ወከልቲ ህዝቢ ኣሒሉፉዎ’ሎ። ኣብ ትሕቲ ጠቕላሊ ዓቃቢ ሕጊ ናይ ዝተመስረተ ኣርቃቒ ሕጊ ጉጅለ ኣቦ መንበር ኣቶ ኣምሃ መኮነን እቲ ረቂቕ ሕጊ ካብቲ ቅድሚ ሎሚ ዝነበረ ብብዙሕ መልክዑ ዝተፈለየ እዩ ኢሎም። ዕላማ ቅድሚ ሎሚ ናይ ዝነበረ ሕጊ ንዜጋታት ካብ ሽብር ምሕላውን ምክልኻልን ከምዝነበረ ብምግላፅ ናይ ሎሚ ግን ኣተሓሕዛ ብሽብር ናይ ዝጥርጠሩ ሰባት ከምኡ እውን መስርሕ ኽሲ ዓለምለኸ ደረጅኡ ዝሓለወ እዩ ኢሎም። “ናይቲ ሕጊ ዕላማ ንሽብር ምልክልኻል ጥራሕ ዘይኮነስ ናይ ዜጋታት መሰላት ምኽባርን ክኽበር ምግባርን ኣብ ግምት ዘእተወ እዩ።” መሰል ንምሕታት ዝካየድ ተቓውሞ፣ሰልፊ፣ኣኼባ ብገበን ሽበራ ከምዘየሕትትን ሽብር ክፍፀም ወይ እናተፈፀመ ምዃኑ ዘረጋግፅ እንተድኣ ዘይኮይኑ ጋዜጠኛታት፣ሓካይምን ዝኣመሰሉ ኣካላት ብሕጊ ዝሓዙዎ መረዳእታ ንሳልሳይ ወገን ኣሕሊፎም ንምሃብ ከምዘይግደዱ ብግልፂ ተቐሚጡ’ሎ ኢሎም። ዕጥቓዊ ቓልሲ ዘካይዱ ኣካላት ሽብርን ዕጥቓዊ ቓልስን ክሳብ ዘይሓዋወሱ ብናይ ጄኔቫ ኮንቨንሽን እምበር ብገበን ሽብር ኣይሕተቱን ኢሎም። ኣብስራሕ ዘሎ ሕጊ ኣፈፃሚ ኣካል ንዝኾነ ይኹን ጉጅለ ኣሸባሪ ኢሉ ንምምዳብ ናብ ፓርላማ ኣቕሪቡ ከፅድቕ ነይሩዎ።በዚ ሓድሽ ሕጊ ግን “ካብቲ ናይ ቅድሚ ሎሚ ኣዚዩ ፍሉይ ዝገብሮ ብሽበራ ክምደብ ዝተኸሰሰ ውድብ ርእይትኡ ከስምዕ ዕድል ክውሃቦ ከምዘለዎ ተቐሚጡ’ሎ።ብሽብር ምስተመደበ እውን እቲ ምደባ ክልዓለሉ ዘመልክተሉ ስርዓት ተዳልይሉ’ሎ።ይልዓል ኢሉ ዝሓትት ድማ እቲ ውድብ ጥራሕ ዘይኮነስ ዝኾነ ይኹን ሰብ ከልዕሎ ይኽእል።” ኣቶ ኣምሃ መኮነን ብተወሳኺ እቲ ረቂቕ ሕጊ ኮይኑ ንክወፅእ ዝተረፎ እዋን ሓፂር እዩ።ኣብ ግብሪ ክውዕል ግን ብኣካላት ፈፀምቲን ተርጎምትን ሕጊ ዝለዓለ ናይ ኣተሓሳስባ ለውጢ ከምዘድልይ ገሊፆም።


ቀ/ሚ ኣብይ ኣሕመድ ዓበይቲ ዓዲ ብዛዕባ ሰላም፡ፍቕርን ዕርቅን ንህዝቢ ክምህሩ ፀዊዖም

ቀዳማይ ሚንስትር ኣብይ ኣሕመድ ዓበይቲ ዓዲ ኣብ ከባቢታቶም ምስ ዝርከቡ ኣካላት ምምሕዳር ብምዃን ብዛዕባ ሰላም፣ፍቕርን ዕርቅን ንህዝቢ ክምህሩ ፀዊዖም። ንሶም ነዚ ዝበሉ ኣብ ዝካየድ ዘሎ ጉባኤ ቅዱስ ሲኖዶስ ተረኺቦም ኣብ ዘስምዕዎ መደረ እዮ። ነቲ ጉባኤ ሰናይ ድልየቶም ብምግላፅ ቤተ ክህነት ፅንዕቲ፣ካብ ብልሽውና ዝነጽሃትን ግልፅነት ዘለዋን ትካል ክትኸውን ኣለዋ ክብሉ እውን ሓቢሮም። ኣብ መወዳእታ መዓልታት ፆም ረመዳን ህዝበ ክርስቲያን ንመሳጊድን ከባቢኦምን ብምፅራይ ሓድነትቶም ክገልፁ እውን ፀዊዖም።


ክልላዊ መንግስቲ ኦሮምያ ን7029 እሱራት ብይቕሬታ ምፍትሑ ኣፍሊጡ

ክልላዊ መንግስቲ ኦሮምያ ን7029 እሱራት/ተአረምቲ/ ብይቕሬታ ምፍትሑ ኣፍሊጡ።ናይቲ ክልል ምኽትል ምምሕዳር ኣቶ ሽመልስ ኣብዲሳ ኣብ ዝሃብዎ መግለፂ እቶም እሱራት ይቕሬታ ዝተገብረሎም ብዘርኣይዎ ናይ ስነ ምግባር ምምሕያሽ ምዃኑ ገሊጾም። ኣብ ልዕሊ ደቂ ኣንስትዮ፣ቆልዑት፣ንሰባት ብብዝሒ ዝቐተሉን፣ኣእዋም ዘብረሱን ግን እቲ ምሕረት ከምዘይምልከቶም ኣቶ ሽመልስ ወሲኾም ገሊጾም።


መበል 10ይ ጉባኤ ማሕበር ደቂ ኣንስትዮ ትግራይ ተቓኒዑ

ን3 መዓልታት ክካየድ ዝቀነየ መበል 10ይ ጉባኤ ማሕበር ደቂ ኣንስትዮ ትግራይ ሰሉስ 13 ግንቦት 2011 ዓ.ም ተዛዚሙ። ኣብ መክፍቲ ስነ ስርዓት ዝተረኽቡ ምክትል ርእስ ምምሕዳር ክልል ትግራይ ዶክተር ደብረፅዮን ገብረሚካኤል “ሓይልታት ድሕረት ዝጀመርናዮ ጉዕዞ ህዳሰ ክኾልፉ ሕገ መንግስታዊ ፌደራላዊ ስርዓትና ኣፍሪሶም ኣሃዳዊ ስርዓት ንምትካል ዝተዋደደ ዓብዪ ወፍሪ ኣብ ምክያድ ይርከቡ” ኢሎም። እቲ ካብ 11 -13 ግንቦት 2011 ንሰለስተ መዓልታት ክካየድ ዝፀንሐ ጉባኤ ማሕበር ደቂ ኣንስትዮ ትግራይ ደቂ ኣንስትዮ ትግራይ ትምእርተ ፅንዓት ብዝብል መሪሕ ቃል እዩ ተሰንዩ ተካይዱ። ኣብቲ ጉባኤ ኣደ መንበር ቦርድ ማሕበር ደቂ ኣንስትዮ ትግራይ ወይዘሮ ፈትለወርቅ ገብረእግዝኣብሄር እውን ተረኪበን መክፈቲ መደረ ኣስሚዐን እየን። ንምሉእ ትሕዝትኡ ኣብዚ ምስማዕ ይክኣል። No media source currently available


ህብብቲ ኮመዲያዊትን ተዋሳኢትን ኣሜሪካዊት ቲፋኒ ሓድሽ ኤርትራዊ ዜግነት ተቀቢላ

ህብብቲ ኮመዲያዊትን ተዋሳኢትን ኣሜሪካዊት ቲፋኒ ሓድሽ ሎሚ ኣብ ኣስመራ፡ ኤርትራዊ ዜግነት ከምዝተዋህባ ህዝባዊ ርክባት ኤምባሲ ኤርትራ ኣብ ኣሜሪካ ወ/ሮ ሓድነት ቀለታ ኣብ ናይ ትዊተር ገጻ ሓቢራ’ላ።  ብመሰረት’ቲ ሓበሬታ: ካብ ኤርትራዊ ኣቦ እትውለድ ቲፋኒ ሓዲሽ: ንኤርትራዊ ዜግነት ኣመልኪታ…ተቐባልነት ከምዝረኸበትን ኤርትራዊ መንነት ወረቐት ከምዝረኸበትን ተፈሊጡ’ሎ። ቲፋኒ ሓድሽን ካልኦት ኣመሪካውያን ብጾታን ኣብ`ቲ ድሕሪ ጽባሕ ዓርቢ ዝጽንምበል መበል 28 ዓመት መዓልቲ ናጽነት ኤርትራ ንምስታፍ ዝሓለፈ ዓርቢ ኣስመራ ምእታዎም ይፍለጥ። ቲፋኑ ሓዲሽ ትመርሖም ኣባላት ኣስመራ ክኣትዉ ከለዉ፡ ኮሚሽነር ባህልን ስፖርትን ኤርትራ ዘመደ ተኽለ ኣብ መዓርፎ ነፈርቲ ኣስመራ ከም ዝተቐበሎም፡ እቲ ተመሳሳሊ ሓበረታ የመልክት።


ኣብ ክልል ኦሮሚያ ምብራቕ ጉጂ ወረዳ ጎራ ብዝተፈጥረ ግጭት 7 ሰባት ምሟቶም ነበርቲ ገሊጾም

ኣብ ክልል ኦሮሚያ ምብራቕ ጉጂ ወረዳ ጎራ ዶላ ከባቢ ሙጮ ትማሊ ሶኑይ ብዝተፈጥረ ግጭት ሓደ ኣባል ሓይልታት ምክልኻል ሓዊሱ ሸውዓተ ሰባት ከምዝተቐትሉ ነበርቲ ገሊፆም።እቲ ወታሃደር ዝተቐትለ ኣብቲ ከባቢ ብዝንቀሳቐሱ ዕጡቓት ኮይኑ እቶም ኣባላት ሓይልታት ምክልኻል ድማ ንሽዱሽተ ሰባት ከምዝቐተሉ ነበርቲ ገሊፆም። ምምሕዳር ወረዳ ጎሮ ዶላ እውን ሸውዓተ ሰባት ምሟቶም ኣረጋጊፁ’ሎ።መንቀሊ ናይቲ ግጭት ኣብቲ ከባቢ ብሽም ግንባር ሓርነት ኦሮሞ ዝንቀሳቐሱ ዕጡቓት ኣብ ልዕሊ ሓይልታት ምክልኻል ብዝወሰዱዎ ስጉምቲ ምዃኑ ብምግላፅ ብዛዕባ ዝተቐትሉ ሰባት ድማ ምርመራ ይካይድ ከምዘሎ እቲ ምምሕዳር ሓቢሩ’ሎ። ነበርቲ ናይቲ ከባቢ እቲ ውጥሪ ሕጂ እውን ከምዝቐፀለ ክገልፁ ከለው ናይቲ ወረዳ ምምሕዳር ግን ዘተሓሳስብ ነገር የለን ይብል።


ልኡኽ መንግስቲ ኤርትራ ምስ ወከልቲ ተቓዋሚ ውድብ ኣዋጅ ናጽነትን ለውጥን ሱዳን ተራኺቡ፡ተዘራሪቡ

ሓደ ላዕላዋይ ጉጅለ ልኡኽ መንግስቲ ኤርትራ፡ ኣብ ካርቱም ምስ ወከልቲ ተቓዋሚ ውድብ ኣዋጅ ናጽነትን ለውጥን ሱዳን ተራኺቡ። እቲ ብሚንስተር ጉዳያት ወጻኢ ኤርትራ ኣቶ ዑስማን ሳልሕ ዝምራሕ ጉጅለ ልኡኽ፡ ኣብ ሱዳን ዝመጸ ለውጢ፡ ንረብሓ ሰላም፡ ህድኣትን ምዕባለን ከገልግል ዘለዎ ትምኒት ከም ዝገለጸን፡ ካብ ኣባላት ተቓዋሚ ውድብ ለውጢ ሱዳን ድማ፡ ምስ ኤርትራ ክህልው ዝደልይዎ ርክብን፡ ዛጊት ምስ ወታሃደራዊ ቤት-ምኽሪ ሱዳን ዘካይድዎ ዘለዉ ልዝብን መብርሂ ከም ዝሃቡ- መርበብ ሓበሬታ መንግስቲ-ሻባይት ሓቢራ። እቲ ጉጅለ ልኡኽ ኤርትራ፡ ዝሓለፈ ቀዳም ሱዳን ከም ዝኣተወን፡ ብእኡ ንብእኡ ምስ ሓላፊ መሰጋገሪ ወታሃደራዊ ቤት-ምኽሪ ሱዳን ሌ/ተ ጀነራል ዓብዱል-ፈታሕ ኣል-ቡርሃን፡ ከምኡ ድማ ምስ ምኽትል`ቲ ቤት-ምኽሪ ጀነራል መሓመድ ሓምዳን ከም ዝዘተየን፡ ምሕዝነት ክልቲኣን ሃገራት ናብ`ቲ ዝነበሮ ንምምላስ ከም ዝተሰማምዑን፡ እቲ ናይ ኤርትራ መንግስታዊ ሜድያ ጸብጺቡ`ሎ።


ኢትዮጵያ: ቀረብ ኤለክትሪክ ብሪጋ ክዕደል ምጅማሩ ተገሊጹ

ኢትዮጵያ ብሰንኪ ምጉዳል ዓቐን ማይ ኣብ መመንጨዊ ሓይሊ ኤሌትሪክ’ታ ሃገር ንዘቤታዊን ኢንዳስትርያዊን ኣገልግሎት ኤሌትሪክ ብፈረቓ ምሃብ ምጅማራ ሚንስትር ማይን ጸዓትን ኣቶ ስለሺ በቀለ ንኣገልግሎት ዜና ሮይተርስ ገሊጾም። ንሶም ወሲኾም ንሓደ ሲሶ ካብቲ ነታ ሃገር ካብ ዘድሊ 1,400 ሜጋዋት ሓይሊ ኤሌትሪክ ዘመንጭው ግልገል ጊበ ሳልሳይ ሕጽረት 476 ሜጋዋት ከምዘጋጠሞ ሓቢሮም። ኣቶ ስለሺ ኢትዮጵያ ናብ ጎረባብቲ ሃገራት ሱዳንን ጅቡቲን ትልእኾ ዝነበረትን ኣብ ዓመት 82 ሚልዮን ዶላር አታዊ ዘርክበላ ዝነበረን ሰደድ ሓይሊ ኤሌትሪክ’ውን ንጊዚኡ ደው ኣቢላቶ’ላ ኢሎም ። እዚ ብፈረቓ ዝውሃብ ኣገልግሎት ኤሌትሪክ ክሳብ ወርሒ ሓምለ ዝጸንሕ እዩ።ዓማዊል ውሽጢ ሃገር ኣብ መዓልቲ ንገለ ሰዓታት ኣገልግሎት ኤሌትሪክ ከምዘይረኽቡን ኣብ ፍርያት ሓጺንን ሲሚንቶን ዝተዋፈራ ትካላት ድማ ናይ ስራሕ ሰዓተን ከምዘጉድላን ኣቶ ስለሺ ኣብሪሆም።


ኣኼባ ሓባራዊ ዶብ ኢትዮ ኬንያ ተዛዚሙ

ኣብ ሞምባሳ ኬንያ ክካየድ ዝቐነየ ኣኼባ ሓባራዊ ዶብ ኢትዮ ኬንያ ተዛዚሙ።ካብ 5 ግንቦት 2011 ዓ.ም ጀሚሩ ወኪላት ክልቲአን ሃገራት ኣብ ዝተሳተፍሉ ኣኼባ ኣብ ናይ ሓባር ዶባ ክልቲኣን ሃገራት ዝርከቡ ምልክታት ንምሕዳስ ምስምምዖም ኣብ ኬንያ ናይ ኢትዮጵያ ኣማባሳደር መለስ ኣለም ገሊፆም። ዝተላዕሉ ምልክታት ንዘለዎም ቦታታት ብዝምልከት ናይ ዳህሳስን ዳግመ ምትካልን ስራሓት ንምክያድ ከምዝተዘራርቡን፡ ህዝቢ ድማ ሓድሽ ዝስራሕ ዘሎ ናይ ዶብ ምምልካት ከይመስሎ ናይ ምምሃርን ስራሕ ክስራሕን ምስ ኣፀጋምነት እቲ ከባቢ ሓለዋን በጀትን ብዝምልከት እውን ኣብ ስምምዕ ተበፂሑ’ሎ ኢሎም። ኣምባሳደር መለስ ኣብ መንጎ ክልቲኣን ሃገራት በብሓሙሽተ ዓመታት ምልክታት ዶብ ክካይድ ኢትዮጵያን ኬንያን ኣብ 1970 ምስምምዐን ወሲኾም ሓቢሮም። ንኢትዮጵያን ኬንያን ካብ ዘዋስን 890 ኪሎ ሜትር ዶብ 625 ናይ ዶብ ምልክታት ተተኺሎም እንተነበሩ እውን ሎሚ መብዛሕቲኦም ጠፊኦም 55 ጥራሕ ኣብ ቦትኦም ከምዘለው ኣምባሳደር መለስ ገሊፆም ።


መቐለ፡ ሰብ ሞያ ጥዕና ክልል ትግራይ ምስ ሰበስልጣን ክልልን ፈደራልን ተዘራሪቦም

ሰብ ሞያ ጥዕና ክልል ትግራይ ምስ ሰበስልጣን ክልልን ፌደራልን ሎሚ ዓርቢ ኣብ ከተማ መቐለ ዘተ አካይዶም።ኣብ ፌደራል ዝውሰን ኣባና ኣይፍፀምን ኢሎም ንዝተሓተቱ ሰብ ሞያ ጥዕና መልሲ ዝሃቡ ምኽትል ኣመሓዳሪ ክልል ትግራይ ዶ/ር ደብረፅዮን ገብረሚካኤል ብፌደራል ዝተወሰኑ ኩሎም ክንፍፅሞም ኢና ኢሎም። ምሉእ ትሕዝቶ ኣብዚ ምስማዕ ይክኣል።  No media source currently available


ኤርትራ: ንዓይነ-ስውራን እትሕግዝ ናይ ፈለማ ግእዝ መንበቢት ሶፍትዌር

ክብሮም ገ/ኣብ ዝተባህለ ኤርትራዊ ዓይነ-ስውር፥ኣብ መዓልታዊ ስርሑ ንዘጋጥሞ ጸገማት ንምፍታሕን ካብ ጽግዕተኛነትን ንምንጋፍ ድሕሪ ዝገበሮ ሓያል ጻዕሪ፡ብዓይነታ ናይ ፈለማ ዝኾነት ንዓይነ-ስውራን ትሕግዝ ናይ ግእዝ መንበቢት ሶፍትዌር ኣማዕቢሉ ንተጠቀምቲ ብነጻ ዘርጊሑ። ዓይነ-ስውር ክብሮም ብዓውደ-ትምህርቲ ታሪኽ ተመሪቑ ኣብ ማእከል ስነዳን ምርምርን ኤርትራ ከም ክኢላ ኣርካይቭ ኣብ ምስራሕ ዝርከብ መንእሰይ’ዩ።እዛ ናይ ግእዝ መንበቢት ሶፍትዌር፡ ዓይነ-ስውራን ኩሉ ዓይነት ናይ ቤ/ጽ ስርሓት ይኹን ማሕበራዊ መራኸቢታትን ብግእዝ ንክግልገሉ እትሕግዝ ምዃና’ዩ ሰራሒኣ ዓይነ-ስውር ክብሮም ገ/ኣብ ይዛረብ። ምሉእ ትሕዝቶ ኣብዚ ምስማዕ ይክኣል። No media source currently available


ጸረ ዘይመንግስታዊ ትካላት ዝዓለመ ፖሊስን ሕግን ኣብ ገለ ሃገራት ኣፍሪቃ ይረአ ምህላው ፍሪደም ሃውስ ገሊጹ

መንግስታት ብዓሰርተታት ዝቑጸሩ ሃገራት ኣፍሪቃ ምንቅስቓስ ዘይመንግስታዊ ትካላት ወይ ስቪል ማሕበረሰባትን ዝድርት ሕጊ ወይ ፖሊስ ይትግብሩ ከምዘለው ፍሪደም ሃውስ ዝተባህለ ትካል ዘውፅኦ ሓድሽ ፀብፃብ ሓቢሩ። ኣብ ዋሽንግተን ዝመደብሩ ፍሪደም ሃውስ ዝተባህለ ትካል ትማሊ ሶሉስ ናይ ዘውፅኦ ፀብፃብ ፀሓፊ ጋድፍረይ ሙሲላ ንምቅስቓስ ዘይመንግስታዊ ትካላት ዕንቅፋት ምፍጣር ትካላት ስቪል ማሕበረሰብን ዜጋታትን ክውደቡን መንግስታት ንሰብኣዊ መሰላት ሓለዋ ኣብ ምግባርን ኣሉታዊ ፅልዋ ኣለዎም ይብሉ። "ናፃነት ኣብ ትሕቲ ስግኣት፡ምስፍሕፋሕ ፀረ ዘይመንግስታዊ ትካላት ኣብ ኣፍሪቃ’’ ብዝብል ኣርእስቲ ኣብ ዘውፅኦ ፀብፃብ ካብ 2004 ጀሚሩ ኣብ ጉዳያት ሰብኣዊ መሰላትን ምሕደራን ዝሰርሑ ዘይመንግስታዊ ትካላት ምንቅስቓሶም ንምድራት ዝተገብሩ ስርሓት ፈቲሹ’ሎ። ኣብ ኣልጀሪያ፣ብሩንዲ፤ግብፂ፣ኢትዮጵያ፣ሩዋንዳ፣ሲየራ ሊዮን፣ደቡብ ሱዳን፣ሱዳን፣ታንዛኒያ፣ኡጋንዳን ዛምቢያን ናይ ወፃኢ ሰራሕተኛታትን ፋይናንሳዊ ረድኤትን ዝድርት ዝተሓላለኸ ናይ ምዝገባ ኣሰራርሓ ምትእትታው እቲ ጸብጻብ ይሕብር። ኢትዮጵያ ካብ ለካቲት ጀሚሩ እቲ ደረት ኣመሓይሻቶ ኣላ።ኣብ ገለ ሃገራት ድማ ስጉምትታት ፀረ ዘይመንግስታዊ ትካላት ገና መዕለቢ ኣይረኸበን።ኣብ ሽዱሽተ ሃገራት ማለት እውን ኣንጎላ፣ኮንጎ ብራዛቪል፣ኬንያ፣ማላዊ፣ናይጀሪያን ዚምባቤን ድማ ብፈፃሚ ኣካል ዝወፀ ሕጊ ብቤት ፍርዲ ተነፂጉ ወይ ካብ ጥቕሚ ወፃኢ ኮይኑ’ሎ። ሪፖርት ፍሪደም ሃውስ ኣብዚ ምንባብ ይክኣል።  ኢትዮጵያ ኣብ 2009 ኣብ ልዕሊ ምንቅስቓስ ተሓለቕቲ መሰላት ደረት ኣንቢራ እንተነበረት፡ ቀዳማይ ሚንስትር ኣብይ ኣሕመድ ኣብ ሚያዚያ 2018 ኣናብ መዝነት ካብ ዝመጹ ግን እቲ ደረት ፍኹስ ኢሉ እዩ።ናይታ ሃገር ረቂቕ ኣዋጅ ስቪል ማሕበረሰብ ርእይቶታት ዘይመንግስታዊ ትካላትን ህዝብን ሒዙ ኣብ ለካቲት ወፂኡ’ሎ። ኣብ ኢትዮጵያ ዳይረክተር USAID ለስሊ ሪድ ብስቪል ማሕበረሰባት ተቐባልነት ንዝረኸበ ፖለቲካዊ መግለፅታት ኣፅቢቕና ንድግፎ ኢና ኢለን። ነዚ ፀብፃብ ዝፀሓፉ ሙሲላ ጉጅለታት ስቪል ማሕበረሰብ ንእገዳ ብሕጊ ክገጥሙዎን መንግስታት ድማ ንናይ ምእካብን ሓሳባት ብነፃነት ምግላፅን መሰላት ከኽብሩን ምዒዶም ኣለው። ኣሜሪካ፣ሕብረት ኣውሮጳን ዓለምለኸ ማሕበረሰብን ሓገዝ ክህቡ ከለው ብዛዕባ እዞም እገዳታት እናልዓሉ ፀቕጦም ከሐይሉ ፍሪደም ሃውስ የተባብዕ ክብሉ ሓቢሮም። ምሉእ ትሕዝቶ ኣብዚ ምስማዕ ይክኣል። No media source currently available


ዋዕላ ቁጠባዊ ምትሕብባር ኢትዮጵያን ኣሜሪካን ተኻይዱ

ቁጠባ ኢትዮጵያ ናብ ዝለዓለ ደረጃ ክብ ንምባልን ፍሰት መዋእለ ንዋይ ኣሜሪካ ንምስላጥን ዝዓለመ ንኽልተ መዓልታት ዝፀንሕ ጉባኤ ሽርክነት ኢትዮጵያ ኣብ ሚንስትር ጉዳያት ወፃኢ ኣሜሪካ ይካየድ ኣሎ። እዚ ዋዕላ ኢትዮጵያ ኣብ ቀረባ ዝጀመረቶ ምምሕያሽ ቁጠባን ዕድላት ንግድን ወፍሪን ንምፍላጥ ዝተሓሰበ ምዃኑ ሚንስትር ጉዳያት ወፃኢ ኣሜሪካ ኣፍሊጡ’ሎ። ብመንግስቲ ኣሜሪካ ሓሓሊፉ ዝዳለውን ካብ ሃገራት ዓለም ኣብ ሓንቲ ሃገር ጠሚቱ ኣብ ዝካየድን መድረኽ ዝተረኸቡ ኣማኻሪ ቤት ፅሕፈት ቀዳማይ ሚንስትር ኢትዮጵያ ዶ/ር ኣርከበ ዑቕባይን ኣምባሳደር ኢትዮጵያ ኣብ ኣሜሪካ ፍፁም ኣረጋን ኣብታ ሃገር ይካየዱ ብዛዕባ ዘለው ለውጥታትን ንውልቂ ኣውፈርቲ ይኸፈቱ ዘለው ዓውድታትን ዝምልከት መብርሂ ሂቦም። ኣብ ሕርሻ፣መሰረት ልምዓት፣ፅዓት፣ናይ ሓበሬታ ቴክኖሎጂ፣ኣፍራይ ኢንዱስትሪታትን ዓውዲ ኣገልግሎትን ዕድላት ምኽፋቶምን ዓንቀፍቲ ሕግታት እውን ይመሓየሹ ከምዘለውን ገሊፆም። ኣብ ሚንስትር ጉዳያት ወፃኢ ኣሜሪካ ሓላፊ ጉዳያት ኣፍሪቃ ቲቦር ናዥ ኢትዮጵያ እተካይዶ ንዘላ ለውጢ ንኢዶም። ኣምባሳደር ኣሜሪካ ኣብ ኢትዮጵያ ማይክ ረይነር ብወገኖም ኢትዮጵያ ቁጠብኣ ንክተዕብን ክተሰጋግርን ዝሓዘቶ መንገዲ ዕዉት ክኸውን ሃገሮም ከም እትሕግዝ ገሊፆም።


ኤርትራ፡ ሃገራዊ ዋዕላ ሓምላይ ወፍሪ ተቓኒዑ

ሃገራዊ ዋዕላ ሓምላይ ወፍሪ ኤርትራ፡ “ንደቅና ሓምላይ መሬት ነውርሶም፡ ኣብ ትሕት ዝብል ቴማ፡ ሎሚ ረቡዕ 15 ግንቦት 2019 ኣብ ቀጽሪ ኤክስፖ ተቓኒዑ`ሎ።  ኣብቲ ሰበ-ስልጣን መንግስቲን፡ ወከልቲ ኣህጉራውያን ማሕበራትን ወሲኽካ፡ 150 ሰባት ዝተሳተፍዎ ዋዕላ፡ ሚኒስተር ሕርሻ ኣቶ ኣረፋይነ በርህ፡ ኣብ`ዚ ሕጂ እዋን፡ እቲ ጠንቂ ምብራስ ኣግራብ ኮይኑ ዘሎ በሊሕ ፋስ ዘይኮነስ፡ ጎዲም ኣተሓሳስብ ምዃኑ ድሕሪ ምጥቃስ፡ ነዚ ንምፍታሕ ዘኽእል ናይ ኣተሓሳስባ ለውጢ ክምዕብል ኣተሕሳሲቡ። ኣብ`ቲ ዋዕላ ብዞባታት ኣብ ዝቐረበ ጸብጻብ፡ ማዕረ ምትካል ኣግራብ፡ ምብራስ ኣግራብውን ይርአ ስለዘሎ መግትኢ ክግበረሉ ፡ መተካእታ ኣማራጺ ጸዓት፡ ቆጣቢ ጸዓት፡ ከምኡ`ውን ትኪ ኣልቦ ጸዓት፡ ብሰፊሕ ክተኣታተው፡ ከምኡ ድማ ሞት እንስሳ ዘገዳም ይርአ ስለዘሎ ዕቱብ ምቁጽጻር ክግበረሉን ኣራሚ ስጉምቲ ክውሰደሉን ዝብሉ ለበዋታት ቀሪቦም። ምሉእ ጸብጻብ ኣብ`ዚ ምስማዕ ይክኣል። No media source currently available


ኣብ ዞባታት ዋግህምራን ሰሜን ጎንደርን ለበዳ ውፃእትን ተምላስን ከምዝተልዓለ ተገሊጹ

ኣብ ክልል ኣምሓራ ዞባታት ዋግህምራን ሰሜን ጎንደርን ለበዳ ውፃእትን ተምላስን ከምዝተልዓለ ናይ ኢትዮጵያ ኢንስቲቱት ጥዕና ሕብረተሰብ ኣፍሊጡ።እቲ ትካል ሎሚ ንጋዜጠኛታት ኣብዝሃቦ መግለፂ ለበዳ ኣብ ዝተለዓለሉ ከባቢ ሕክምና ምሃብ ከምዝጀመረን ናይቲ ሕማም መመሓላለፊ ምኽንያታት እዮም ዝተብሃሉ ክልተ ከባቢታት ናይ ምክልኻል ስራሓት ይስራሕ ከምዘሎን ገሊፁ። በቲ ለበዳ ተታሒዞም ክኾኑ ይኽእሉ እዮም ዝተበሃሉ 174 ሰባት ከምዝተፈለዩ ኣብቲ ኢንስቲቱዩት ምኽትል ዳይረክተርን ኣተሓባብሪ ምክልኻል ሓደጋታት ጥዕናን ዶ/ር በየነ ሞገስ ገሊፆም ።


ፕረ. ሳህለወርቅ ዘውዴ ኣብ ኬንያ ወግዓዊ ምብጻሕ የካይዳ’ለዋ

ሎሚ ሰሉስ ናብ ኬንያ ዝገሻ ናይ ኢትዮጵያ ፕረዚዳንት ሳህለወርቅ ዘውዴ ምስ ናይ ኬንያ ፕረዚዳንት ኡሁሩ ኬንያታ ተራኺበን፡ተዘራሪበን። ኣብ ቤተ መንግስቲ ኬንያ ምስ ፕረዚደንት ኡሁሩ ኬንያታ ብምርኻብ ዝተዘራረባሉ ጉዳይ ብዝምልከት ኣብ ኬንያ ኣምባሳደር ኢትዮጵያ መለስ ኣለም ከምዚ ኢሎም። “ኣብ ኩለ-መዳይያዊ ርክባት ኢትዮጵያን ኬንያን ከምኡ እውን ሰላም፣ ምርግጋእን ልምዓትን ቀርኒ ኣፍሪቃ ተዘራሪቦም ኣለው።ዕዉት ዝብሃል ዑደት ኣካይደን ኣለዋ።ነዊሕ ዝፀንሐ ምሕዝነት ኢትዮጵያን ኬንያን ኣብ ዝቕፅል ናብ ዝሓሸ ደረጃ ክዓብይን ማሕበራውን ቁጠባውን ርክባት ብዝበለፀ ክሕይልን ብሓባር ንምስራሕ ተረዳዲኦም ኣለው።” ኣምባሳደር ኣለም ብምቕፃል ኣብ ቀርኒ ኣፍሪቃ ካብ ዝርከባ ሃገራት ክልቲአን ዝሓሸ ምርግጋእ ዘለወን ስለዝኾና ብዛዕባ ቀፃሊ ኩነታት ፀጥታ ዘትዮም ኣለው ኢሎም ። ፕረዚዳንት ሳህለወቅ ኣብ ኬንያ ምስ ዝርከቡ ኢትዮጵያዊያን ምዝርራበን እውን ተፈሊጡ’ሎ ።


ኩነታት ኣብ ሊብያ ዝርከቡ ኤርትራውያን ስደተኛታት

ኩናት-ሕድሕድ ሊብያ : ናብ ዋና ከተማ ትሪፖሊ ገጹ ኣብ ዝግስግሰሉ ዘሎ እዋን፡ ኣብ ብርክት ዝበላ መዓስከራትን ኣብያተ-ማእሰርትን ዝርከቡ ኤርትራውያን: ህይወቶም ኣብ ኣስጋኢ ኩነታት ወዲቑ ከምዝርከብ ይገልጹ`ለዉ። ካብ `ሰብዓ` ዝብሃል ከባቢ መዓርፎ ነፈርቲ ትሪፖሊ ዝርከብ መዕቆቢ ስደተኛታት ንድምጺ ኣሜሪካ ዝተዛረቡ ስደተኛታት፡ መዓስከሮም ናብ ግንባር ኩናት ከምዝተቐየረን፡ እቲ ብሸነኽ ምስራቕ ዘሎ ብጀነራል ‘ኻሊፋ ሓፍጣር’ ዝምራሕ ሓይሊ፡ ናብ`ቲ ዘለውዎ ገጹ ይቐርብ ከም ዘሎ ይገልጹ። ካብ`ቶም ኣብ `ዚታኒ` ትብሃል ከተማ ዝርከቡ፡ ንድምጺ ኣሜሪካ ዝተዛረቡ ድማ፡ ቅድሚ ሎሚ 19 ሰባት ብሕማም ዓባይ ሰዓል ከምዝሞትዎምን፡ ሸፋቱ እናመጹ ከምዝወስዱሎምን ብምረት ይሕብሩ። ናይ ሕቡራት ሃገራት ጉዳይ ስደተኛታት ነቶም ስደተኛታት ከምዝበጽሕዎም፡ እንተኾነ ግን መግብን ዝስተ ማይን`ኳ ከምዘይረኽቡ፡ እኳ ድኣስ ኣብ` ትሕቲ ገባርን-ሓዳግነትን ሓለውቲ ሊብያ ወዲቖም ከምዝርከቡ ይገልጹ። ትካል ስደተኛታት ሕቡራት ሃገራት ከም ደቀንስትዮን ትሕቲ ዕድመን ዝበሉ ብውሑድ ቁጽሪ ናብ ኒጀር ከም ዘገዓዕዝ ዝገልጹ`ዞም ኤርትራውያን ስደተኛታት፡ ናብ ኤርትራ ዝተመልሱ ውሑዳት ከምዘለዉ፡ ንሱ`ውን እንተኾነ ናብ ዓድኻ ንኽትምለስ`ውን ዓለምለኸ ትካል ስደተኛታት(IOM) ካብ ሓሙሽተ ክሳብ ሸሞንተ ወርሒ ክወስደልኩም እዩ ተባሂሉ በቲ ትካል ከምዝተነገሮም ንድምጺ ኣሜሪካ ገሊጾም። ኣብ ትሪፖሊ ዝርከብ ቆንስል ኤርትራ መጺኡና ይፈልጥ`ዩ፡ ግን ናብ ኤርትራ እንተተመለስና ኣብ ኩነታትና ውሕስነት ኣለና ድዩ ኢልና ሓቲትናዮ፡ ኣነ ካብ`ዚ ኣብ ምውጻእኩም`ምበር፡ ኣብ ዓዲ ምስከድኩም ናተይ ሓላፍነት ኣይኮነን ከምዝበሎም ይገልጹ። ምሉእ ትሕዝቶ ኣብዚ ምስማዕ ይክኣል። No media source currently available


ኣብ ፓርክ ኢንዳስትሪ መቐለ ኣብ ምፍራይ ኣልባሳት ዝተዋፈረ ኩባንያ ኬይ ፒ ኣር ተመሪቑ

ኣብ ፓርክ ኢንዳስትሪ መቐለ ኣብ ምፍራይ ኣልባሳት ዝተዋፈረ ኩባንያ ኬይ ፒ ኣር ናብ ስራሕ ብምእታው ዛጊድ ብኽልተ ዙር ልዕሊ 200 ሽሕ ኣልባሳት ናብ ወፃኢ ሰደድ ከምዝገበረ ሎሚ ኣብ ዝተኻየደ ስነስርዓት ምረቓ ተሓቢሩ። እቲ ፋብሪካ ንልዕሊ 700 መናእሰይ ናይ ስራሕ ዕድል ፈጢሩ ኣሎ። ብ2.5 ሚልየን ዶላር መበገሲ ካፒታል ስራሕ ዝጀመረ ኩባኒያ፥ ምክትል ርእሰ ምምሕዳር ክልል ትግራይ ዶክተር ደብረፅዮን ገብረሚካኤል ተረኺቦም ኣብ ዘስምዕዎ ዘረባ ኣብ ትግራይ ቁጠባዊ ስግግር ንምምፃእ ብኢንዳስትሪ ክምራሕ ኣለዎ ኢሎም:: ሎሚ ዝተመረቐ ፋብሪካ ኣልባሳት ኬይ ፒ ኣር ናብ ኣሜሪካ ብቐጥታ ሰደድ ዝገብር እዩ እቲ ስራሕቲ ንምስፉሕ ድማ ድልየት ከምዘለዎ'ውን ገሊጾም:: ብፍላይ ምስ ኤርትራ ዝተፈጠረ ሰላም እውን ወፍሪ ኣብ ምስሓብ ግደ የብርክት ኣሎ:: ኣብ ዓውዲ መዓድን ሰብ ሃብቲ ክሳተፉ ጻውዒት ዘቕረቡ ዶክተር ደብረፅዮን ኣብ ዝተፈላለዩ ከባቢታት ትግራይ ብዓይነቱ ዝተፈላለየ ነዳዲ ኣሎ ኢሎም:: እቲ ነዳዲ ካብ ውሽጢ እምኒን ኣኻውሕን ፈንጭልካ ብምምኻኽ ዝርከብ ምኻኑ ብመፅናዕቲ ከምዝተረጋገፀ ኣብሪሆም። እዚ ዑቑር ሃብቲ ናብ ረብሓ ንምውዓል ዓብይ ወፍሪ ዝሓትት ብምኻኑ ዓቕሚ ዘለዎም ዓለም ለኸ ትካላትን ሰብ ሃብትን ብቐፃሊ ብምስታፍ ናብ ረብሓ ዝውዕለሉ ፃዕሪታት ይግበር ኣሎ ኢሎም:: ምሉእ ትሕዝቶ ኣብዚ ምስማዕ ይክኣል:: No media source currently available


ኣብ ዳያስፖራ ኣተሓባበርቲ ኮሚቴ ኣባላት ዓረናን ናይ ትግራይ ዴሞክራሲያዊ ምትሕብባርን ኣብ ክልል ትግራይ መግሃስቲ ይፍፀም ኣሎ ይብሉ

‘’ትግራይ ብዓል ዋና ዝስኣነት ደሴት ዓፈና፣ማእሰርትን ፀልማትን’’ ኣብ ትሕቲ ዝብል ኣርእስቲ ኣብ ዳያስፖራ ኣባላት ኮሚቴ ኣተሓባባሪ ድጋፍ ዓረና መድረኽን ናይ ትግራይ ዴሞክራሲያዊ ምትሕብባርን ኣብ ክልል ትግራይ ይፍፀም ኣሎ ዝበሉዎ መግሃስቲ ሰብኣዊ መሰላት ብዝምልከት ናብ ቀደማይ ምንስቴር ኣብይ ኣሕመድ ደብዳቤ ፅሒፎም ኣለው። ብዛዕባ እቲ ደብዳበን ኣሎ ዝበሉዎ መግሃስትን ዝምልከት ምስ ኣባል ናይ ትግራይ ዴሞክራሲያዊ ምትሕብባር ኣቶ ግርማይ ገዛህኝን ኣባል ዓረና ትግራይ ንልኡላውነትን ዴሞክራስን ኣቶ በላይ ገሰሰን ዝተኻየደ ቃለ ምልልስ ኣብዚ ምስማዕ ይክኣል። No media source currently available


ኣብ ትግራይ ሳልሳይ ወያነ ትግራይ ዝተባህለ ሓዱሽ ፖለቲካዊ ውድብ ተጣይሹ። እቲ ውድብ ኣብ ፌደራላዊ ስርዓት ብሄራዊ ረብሓ ትግራይ ንምኽባር ከምተጣየሸ ኣፍሊጡ:: ሳልሳይ ወያነ ትግራይ ኣብ ኢትዮጵያ ብሕጋውን ሰላማዊ መንገዲ ንምቅላስ ኣብ ቦርድ መረፃ ንምምዝጋብ ሕቶ ከምዘቕረበን ካብቲ ቦርድ ኣድላይ ሰነድ ከማልኡ ምላሽ ከምተውሃቦም ተሓቢሩ። እቲ ውድብ ሎሚ ፕሮግራሙ ንምልላይ ንጋዜጠኛታት መግለፂ ሂቡ። No media source currently available  ኣባል ግዝያዊ ኣተሓባባሪ ኮሚቴ እቲ ውድብ ኣይተ ዓብለሎም ገብረሚካኤል ሳልሳይ ወያነ ኣብ ፌደራላዊን ሕገ መንግስታዊን ስርዓት ረብሓ ትግራይ ክኽበር ንምስራሕ ዝዓለመ ብሄርተኛ ውድብ እዩ ኢሎም። ኣብቲ ክልል ይኹን ኣብ ካልኦት ክልላት ምስ ዘለዉ ሕገ መንግስትን ፌደራላዊ ስርዓት ምስ ዝቕበሉ ውድባት ረብሓ ትግራይ ብዝጠቅም መንገዲ ሓቢርና ክንሰርሕ ኢና ክብሉ ኣይተ ዓብለሎም ተዛሪቦም። ኣሰያይማ እቲ ውድብ ጠሚቱ ኣብ ዝሃብዎ መብርሂ ድማ ኣካል ከይዲ ቃልሲ ህዝቢ ትግራይ ብምዃኑን ምስቲ ናይ ሎሚ ግዘ ዝስማዕማዕ ብምኻኑ እዩ ሳልሳይ ወያነ ትግራይ ዝብል ሽም ሂብናዮ ኢሎም:: ኣብ ቐፃሊ ናብ ናይ ቁጠባ ፕሮግራም ጠሚቱ መብርሂ ዝሃቡ ናይቲ ውድብ ግዝያዊ ዋና ኣተሓባባሪ ኣይተ ሃያሉ ጎድፋይ ውድቦም ፖለቲካዊ ኣተሓሳስባ ሶሻል ዴሞክራሲ ሒዙ ክቃለስ ምኻኑ ተዛሪቦም። ዋንነት መሬት ኣብ ሰለስተ ዝኽፈል ክኸውን : ኣብ ዙርያ ከተማ ዘሎ መሬት ናይ ውልቀ ሰብ፤ ናይ እንስሳት ጋህፂ መሬት ናይ ማሕበረሰብ ብተወሳኺ ድማ ዝሕረስ መሬት ካልኦት ናይ መንግስቲ ክኸውን ክንቃለስ ኢና ኢሎም:: ኣብ ሕገ መንግስቲ ኢትዮጵያ ዓንቀፅ 53 ክልላት ናይ ባዕለን ፖሊሲ ቁጠባ ክቐርፃ ከምዝኽእላ ብመሰረት ዘቐመጦ ትግራይ መንገዲ ኣየር ሓዊሱ ካልኦት ቁጠባዊ ትካላት ክትውንን ክንሰርሕ ኢና ኢሎም:: መዓድን: ኢንዳስትሪ፣ ቱሪዝምን ሕርሻን ሓቢሮም ክዓብዩ ክንሰርሕ ኢና ኢሎም:: ካብ ህወሓት ብምንታይ ትፍለዩ ተባሂሎም! "ህወሓት ኣብ ፕሮግራሙ ከምዘፍለጦ ድርባዊ ቃልሲ ዘካይድ እዩ ንሕና ግን ብሄር መሰረት ዝገበርና ኢና" ክብሉ ተዛሪቦም። ኣብ ዝቕፅል ዓመት ዝካየድ መረፃ ንምስታፍ ዘለዎም ምድላዋት ተሓቲቶም : " ብመሰረት ሕጊ ሓዱሽ ዝተጣይሸ ውድብ ኣብ መረፃ ንምስታፍ ክልተ ዓመት ክፀንሕ ስለ ዘለዎ ኣይንሳተፍን" ኢሎም:: ሳልሳይ ወያነ ትግራይ ኣብ ቀረባ እዋን ጉባኤ ብምክያድ ኣመራርሓ ከምዝመርፅን ሕገ ደንቢ እቲ ውድብ እውን ከምዘፅድቕ ኣፍሊጡ:: ምሉእ ትሕዝቶ ኣብዚ ምስማዕ ይክኣል። No media source currently available


ኣብ ኢትዮጵያ ካብ መነባብርኦም ዝተመዛበሉ 875 ሽሕ ዜጋታት ናብ መንበሪኦም ምምላሶም ቤት ፅሕፈት ቀ/ሚ ኣፍሊጡ

ካብ ዝተፈላለዩ ክፋላት ኢትዮጵያ ዝተመዛበሉ 875 ሽሕ ዜጋታት ናብ መንበሪኦም ከምዝተመልሱ ቤት ፅሕፈት ቀዳማይ ሚንስትር ኣፍሊጡ።መንግስቲ ንተመዛበልቲ ምምላስ ዝጀመረ ኣብ ናይ ቀደም መንበሪኦም ዘሎ ስግኣት ፀጥታ ዝተፈትሐ ምዃኑ ርግፀኛ ስለዝኾነ እዩ ክብላ ወሃቢት ቃል ቤት ፅሕፈት ቀዳማይ ሚንስትር ቢልለኔ ስዩም ተዛሪበን።ተኸፊቶም ዝተዓፀው ናይ ኢትዮጵያን ኤርትራን ዶባት ብዝምልከት እውን ኣብ መንጎ ክልቲአን ሃገራት ዝርርብ ይካየድ ከምዘሎ ሓቢረን። ወሃቢት ቃል ቤት ፅሕፈት ቀዳማይ ሚንስትር ቢልለኔ ስዩም ትማሊ ንጋዜጠኛታት ኣብዝሃብኦ መግለፂ ናይ ኢትዮጵያ መራሒን መንግስቶምን ካብ መነባብርኦም ዝተመዛበሉ ዜጋታት ናብ መነባብሮም ምምላስ ጀሚሮም ኣለው።ኣብ መላእ ሃገር ብሰንኪ ግጭት ካብ መንጎ ዝተመዛበሉ 2.3 ሚሊዮን ዜጋታት ክሳብ 29 ሚያዚያ 2011 ዓ.ም. እቶም 875,000 ተመሊሶም ከምዘለው ሓቢረን። እዞም ዜጋታት ዝተሰደዱን ዝተመዛበሉን ብሰንኪ ግጭትን ናይ ፀጥታ ስግኣትን እዩ።ቢልለኔ ስዩም መንግስቲ ንተመዛበልቲ ምምላስ ዝጀመረ እቲ ናይ ፀጥታ ሽግር ስለዝተፈትሐ እዩ ኢለን። “መንግስቲ ዜጋታት ናብ መነባብርኦም ክምለሱ ብምሉእ ርእሰ ምትእምማን'ዩ ዝሰርሕ ዘሎ።ምኽንያቱ ቀንዲ ሓላፍነት መንግስቲ ድሕነት ዜጋታት ምሕላው እዩ።ንሓደጋ ከቓልዖ'ውን ኣይፈቕድን።” ንሰን ብተወሳኺ ድሕንነትን ሰላም ምስ ስነ ኣእምሮ ዝተአሳሰረ ስለዝኾነ ሰባት ብበለካ ለኽዓካ ሓበሬታ ክሰግኡ ስለዝኽእሉ ናብ ናይ ቀደም መንበሪኦም ክምለሱ ከለው ናይ ስነ ኣእምሮ ምኽሪ እውን ስለዘድልዮም ኣገዳሲ ምድላው ተገይሩ’ሎ ኢለን። ምምዝባል ዜጋታት ንመፈፀሚ ዝተፈላለዩ ኣጀንዳታት ክጥቀምሉ ዝደልዩ ኣካላት ኣለው ዝበላ ቢልለኔ ስዩም እዞም ኣካላት እቶም ተመዛበልቲ ናብ መንበሪኦም ክምለሱ ኣይደልዩዎምን ኢለን። ኣብዝተፈላለዩ ክፍላት እታ ሃገር ዘጋጥሙ ግጭታት ዝተዋደዱን ብሓደ ኣካል ዝምርሑን እንተኾይኖም ተሓቲተን ከምዚ ክብላ መሊሰን። “ዘጥፍኡ ከምዘለው መንግስቲ ይርዳእ እዩ።እዞም ዘጥፍኡ ብሓባር ወይም በብውልቆም ዝሰርሑ ክኾኑ ይኽእሉ።ህዝቢ ወይ ዜጋታት ኢትዮጵያ ኣብ ኢትዮጵያ ዴሞክራሲ ንምምፃእ ዘለዎም ድልየት ንገሊኦም ሰባት ስግኣት ኮይኑዎም ከምዘሎ ዘርኢ እዩ።እዚ ለውጢ ንምምፃእ ዝጠፍአ ህይወትን ዝተገብረ ፃዕሪን እንተሪእና ነዚ ለውጢ ንዘይምቕባል ይውሃብ ዘሎ ግብረ መልሲ ክኸውን ይኽእል እዩ።እዚ ለውጢ ግን ክቕፅል እዩ።” ብዝተዋደደ ይኹን ብውልቂ ይሰርሑ ዘለው ጥፍኣተኛታት ናይ ግዜ ጉዳይ እንተዘይኮይኑ መንግስቲ ንልዕልነት ሕጊ ብዘለዎ መርገፂ ኣብ ቁፅፅር ክውዕሉን ናብ ፍርዲ ክቐርቡን እዮም ኢለን። ኣብ ቀረባ ኽሲ ዝተመስረቶም ናይ ቀደም ዋና ዳይረክተር ሃገራዊ ድሕነት ኣቶ ጌታቸው ኣሰፋ ብዝምልከት ዝተሓተታ ብሌኒ ስዩም ክምልሳ ከለዋ ኣቶ ጌታቸው ይኹኑ ካልኦት ብቤት ፍርዲ ዝድለዩ ተጠርጠርቲ ንምሓዝ ኩሉ ዓይነት ፃዕሪ ክግበር እዩ ኢለን። ተኸፊቶም ዝተዓፀው ዶባትን ኢትዮጵያን ኤርትራን ብዝምልከት እውን ልኡኽ ጉጅለታት ክልቲአን ሃገራት ይዘራረቡ ኣለው ኢለን። “ምኽፋት ዶብ ኢትዮ-ኤርትራ ወይ ጉዳይ ዶብ ብዝምልከት ኣብዚ ሕጂ እዋን ኣብዚ ጉዳይ እዚ ዝሰርሕ ካብ ኤርትራ ዝመፀን ናብ ኤርትራ ዝተልኣኸን ልኡኻት ኣለው።ዝርዝር ስርሖም ምስ ኣጠቓለሉ ኣብዝቕፅላ ሒደት ሰሙናት ክነፍልጠኩም ኢና።” ወሃቢት ቃል ቤት ጽሕፈት ቀዳማይ ሚንስትር ቢልለኔ ስዩም ዝተልዓሉ ጉዳያት መዕለቢ ንምንዳይ ብደረጃ ፈደራል ብክልቲኦም ወገናት ዝርርብ ክካየድ ከምዝፀንሐ እውን ወሲኸን ሓቢረን ። ምሉእ ትሕዝቶ ኣብዚ ምስማዕ ይክኣል። No media source currently available


ኣብ ከተማ አሰላ ብዝተፈጥረ ግጭት 1 ሰብ ሞይቱ ልዕሊ 20 ቆሲሎም

ኣብ ክልል ኦሮሚያ ከተማ ኣሰላ ብዝተፈጥረ ግጭት ሓደ ሰብ ሞይቱ ካልኦት ልዕሊ 20 ሰባት ከምዝቖሰሉ ፖሊስ’ታ ከተማ ገሊፁ።መንቀሊ ናይቲ ግጭት ብመንግስቲ ፍቓድ ኣብ ዘይተውሃቦ ቦታ መስጊድ ንምስራሕ ፈተነ ኣብ ዝተገብረሉእዋን’ዩ ክብል ፖሊስ ወሲኹ አረዲኡ። ሽሞም ከይግለፀሎም ዝሓተቱ ነባሪ ከተማ ኣሰላ ትማሊ ረቡዕ 30 ሚያዚያ 2011 ዓ.ም ዝተወሰኑ ሰባት ኣብታ ከተማ ኣብ ዝርከብ ክፉት ቦታ መስጊድ ንምስራሕ ሓፁር እናሰርሑ ዝርኣዩ ሰባት ክስራሕ የብሉን ብምባሎም ግጭት ተላዒሉ ይብል። ሃይሉ ከቡ ዝተባህለ ነባሪ ብወገኑ እቲ ግጭትን ናዕብን ናብ ማእኸል እታ ከተማ ብምስፍሕፋሕ ናብ ጉጅልኣዊ ግጭት ከምዝተለወጠን ህንፃታት ናይ ውልቀሰባትን መንግስትን ብእምኒ ከምዝተወቕዑን ኣካላት ፀጥታ ብዝኸፈቱዎ ቶኹሲ ብዙሓት ሰባት ብጥይት ከምዝቖሰሉን ሓቢሮም። ኣዛዚ ፖሊስ ከተማ ኣሰላ ኮማንደር ታደሰ ሽብሩ መበገሲ ናይቲ ግጭት ንብረትነቱ ናይ መንግስቲ ኣብ ልዕሊ ዝኾነን ንመስርሒ መስጊድ ተሓቲቱ ግን ፍቓድ ዘይተውሃቦን ቦታ መስጊድ ንምስራሕ ኣብ ዝተገብረ ፈተነ’ዩ ኢሎም።እቶም ኣዛዚ ፖሊስ በቲ ግጭት ህይወት ሓደ ሰብ ጠፊኡ፤ካልኦት ልዕሊ 20 ሰባት ድማ ጉድኣት ወሪዱዎም ኣሎ ኢሎም።


ዓዲ ግራት፡ ጸልማት ጉልባብ ዝገበረ ክትራን ክትራን በዚሑ ምንባሩ ተገሊጹ

ኣብ ከተማ ዓዲ ግራት ፀልማት ጉልባብ ጌርካ ምክታር፡ ምውቃዕ፣ ምሕናቅ፣ምስራቕን ካልኦት ንሰላም ከተማና ዝዘርጉ ተግባራት እናተባራከቱ ብምኳዶም ህዝብና ኣብ ማሕበራዊ ሚድያ ዝነጥፉ ውልቐ ሰባት ፅዑቅ ጎስጓስ ክገብሩ ፀኒሖም እዮም።ብመሰረት እዚ ካብ ክልል፣ዞባን ከተማን ዝተወፅኣ ሰለስተ ኮሚቴ ብምጥያሽ መፅናዕቲ ነካይድ ኣለና ክብሉ ከንቲባ ከተማ ዓዲ ግራት ኣይተ ገብረመድህን ስዩም ኣፍሊጦም። ኣይተ ገብረመድህን ስዩም ድሕሪ እቲ መፅናዕቲ ኣብ ኣካላት ፀጥታ ናብ ምግምጋም ኢና ኣቲና ይብሉ። " ፈለማ ኮር ኣመራርሓ ፖሊስ ከተማና ኢና ምፍታሽ ጀሚርና ካብ ሓላፊ ምርመራ ገበን ጀሚሩ ድማ ፀገም ፀኒሑ ካብ ሓላፍነቱ ክወርድ ተገይሩ እዩ።" ብዘይካ እዚ 131 መናእሰይ ኣብዚ ክትራን ዝተዋፈሩ ምህላዎም ኣብ መፅናዕቲ ረኪብና፣ ባጃጃት፣መካይን፣ገዛውቲ ከይተረፈ ኣብዚ ፀልማት ጉልባት ገይርካ ዝካየድ ክትራን ከምዝተዋደዱ ንምርኣይ ኪኢልና ክብሉ ከንቲባ ከተማ ዓዲ ግራተ ኣይተ ገብረመድህን ስዩም የረድኡ። ኣብዚ ምፅራይ ዝተፈላለየ መቕጻዕቲ ዝተውሃቦም ከባቢ 25 አባላት ፖሊስ ከምዘለው እውን ወሲኮም ሓቢሮም። ሜዲካል ዳይረክተር ሆስፒታል ዓዲ ግራት ደክተር ቴድሮስ ፍስሃ ብወገኖም ቅድሚ መድረኻት ህዝቢ ምክያዱ ኣብ ስራሕ እውን ይፅገሙ ምንባሮም ብምክንያት ክትራን ክሳብ ሞት ዝበፅሕ ሓደጋ ከምዘጋጠመ ዶክተር ቴድሮስ ይዛረቡ። ምሉእ ትሕዝቶ ኣብዚ ምስማዕ ይክኣል። No media source currently available


“ኣብ ቅርጻ፡እቲ ቀዳማይ ጥበብ ትዕግስቲ’ዩ” ጸራባይ ኤልያስ ጸጋይ

ኣብ 30ታት ዝርከብ መንእሰይ`ዩ።ኣብ ሞያ ጽርበትን ቅርጻን ካልኦት ኢደ-ስርሓትን ዝነጥፍ ኢደ-ጥበባዊ`ዩ -ኤልያስ ጸጋይ።   ንሞያ ቅርጻ ካብ ግዜ ቁልዕነቱ ጀሚሩ ጎኒ ጎኒ ትምህርቱ እናሰርሐ ከምዘማዕበሎን ኣብዚ ሕጂ እዋን ዝተፈላለዩ ሱሉስ ጎናዊ(ርእየት) G3 ዘለዎም ምስልታት ናይ ሰብ፡እንስሳታትን ካልእን ከምዝሰርሕ ንድምጺ ኣሜሪካ ተዛሪቡ። ነቲ ናቶም ቅርጻታት`ውን ባዕሉ ብዝሰንዖም መሳርሒታት ተጠቂሙ ብኢዱ ከምዝሰርሖም ይዛረብ። ምሉእ ትሕዝቶ ኣብዚ ምስማዕ ይክኣል። No media source currently available


ኣብ መሓብሓቢ ህጻናት ዓብይ መዕበይ ሕጻናት ዝመስረት መንእሰይ

ንገዛእ ርእሱ ኣብ መሓብሓቢ ህፃናት ዝዓበየ ኣብዚ ሕጂ እዋን ድማ ሓጋዚ ንዘይብሎም ህፃናት ንምሕጋዝ መዕበይ ማእኸል ኣብ ከተማ መቐለ ዝመስረተ መንእሰይ ክነላልየኩም። No media source currently available  ኣበበ ፋንታሁን ይበሃል።ን76 አላይ ዘይብሎም ህጻናት ዝሕግዝ ሎላ ዝተባሃለ መዕበይ ህፃናት ኣብ ከተማ መቐለ ኣጣይሹ ኣሎ። ምሉእ ትሕዝቶ ኣብዚ ምስማዕ ይክኣል። No media source currently available


ኣቶ ጌታቸው ኣሰፋ ዝርከብዎም 26 ሰራሕተኛታት ሃገራዊ ድሕነት ዝነበሩ፡ኣብ ቤት-ፍርዲ ክሲ ተመስሪትዎም

ሓላፊ ሃገራዊ ድሕነት ኢትዮጵያ ዝነበረ ኣቶ ጌታቸው ኣሰፋ ዝርከብዎም 26 ሰራሕተኛታት`ቲ ቤት ጽሕፈት ትማሊ ሰሉስ ኣብ ኣዲስ ኣበባ ዝርከብ ሓደ ቤት ፍርዲ ክሲ ከምዝተመስረቶም ተፈሊጡ`ሎ።  ካብ`ቶም 26፡ እቶም 22 ተታሒዞም ከምዝርከቡ ዝገለጸ ፈደራል ዓቃቢ-ሕጊ ኢትዮጵያ፡ ኣቶ ጌታቸው ኣሰፋ፡ ኣቶ ኣጽብሃ ግደይ፡ ኣቶ ኣሰፋ በላይን ኣቶ ሽሻይ ልኡልን ኣብ ዘይተረኸብሉ፡ መዝገብ ክሲ ተኸፊትሎም ኣሎ።  ኣብ ልዕሊ ኣቶ ጌታቸው ኣሰፋን ካልኦትን ተመስሪቱ ዘሎ ክስታት፡ ስልጣንካ ብዘይ ኣግባብ ምጥቃምን ብኸቢድ ብልሽውናን ዝብል`ዩ።  ምሉእ ትሕዝቶ ኣብዚ ምስማዕ ይክኣል። No media source currently available


ሃገራዊ ምርጫ ቦርድ ኢትዮጵያ ብዛዕባ ኣብታ ሃገር ክካየድ ዝተወጠነ ምርጫ መግለጺ ሂቡ ከምዘይፈልጥ ሓቢሩ

ሃገራዊ ምርጫ ቦርድ ኢትዮጵያ ብዛዕባ ኣብታ ሃገር ዝመጽእ ዓመት ክካየድ ዝተወጠነ ምርጫ ክናዋሕ ኮነ ከይናዋሕ ንዝኾነ አካል መግለጺ ሂቡ ከምዘይፈልጥ ሓቢሩ። እቲ ምርጫ ቦርድ "ሰላም ከይሃለወ ምርጫ ፈጺሙ ዘይሕስብ'ዩ" ኢሉ ዝብል ብማሕበራዊ መራኸቢ ብዙሃን ዝተዘግሓ ሓበሬታ "ሓሶት'ዩ" ኢሉ'ሎ። እቲ ምርጫ "ኣብቲ ዝተመደበሉ ጊዜ ንምክያድ ምድላዋቱ የሳልጥ ከምዘሎ ዝገለጸ'ቲ ምርጫ ቦርድ በቲ ዝተመደበሉ ጊዜ ንምክያድ ዘየኽእል ኩነታት እንተተፈጥረ'ውን ንባይቶ ወከልቲ ህዝቢ ኢና ነፍልጥ ምበር ባዕላትና ናይ ምንዋሕ ኾነ ምስራዝ መዝነት የብልናን" ኢሉ። ምሉእ ትሕዝቶ ኣብዚ ምስማዕ ይክኣል። No media source currently available


ኣብ ምዕራብ ጎንደር ጥርጡራት ገበነኛታት ከህድሙ ዝፈተኑ 4 አባላት ምክልኻል ኣብ ትሕቲ ቀይዲ ኣትዮም

ኣብ ኢትዮጵያ ምዕራብ ጎንደር ወረዳ ቋራ ንጥርጡራት ገበነኛታት ከህድሙ ዝፈተኑ ኣርባዕተ አባላት ምክልኻል ብምትሕግጋዝ ሕብረተሰብን አባላት ጸጥታን ኣብ ትሕቲ ቀይዲ ምእታዎም ተገሊጹ። እቶም ኣርባዕተ አባላት ምክልኻል ብገበን ምልዕዓል ብሄር ተኾር ጎንጺ ዝጠፍኣ ህይወትን ንብረትን ንዝተጠርጠሩ ሓሙሽተ ሰባት ክህድሙ ፈቲኖም ብዝብል ክሲ ኣብ ምርመራ ከምዘለው’ውን ተፈሊጡ’ሎ። ውጽኢት ምርመራ ንህዝቢ ከምዝግለጽ’ውን ሰበ ስልጣን ሓቢሮም ኣለው። ምሉእ ትሕዝቶ ኣብዚ ምስማዕ ይክኣል። No media source currently available


ኣብ ዛላንበሳ፣ ራማን ሑመራን ጣብያታት ጉምሩክ ናይ ምኽፋት ምንቅስቓስ ከምዝተጀመረ ተገሊጹ

ንኢትዮጵያን ኤርትራን ዘራኽብ መስመራት ዛላንበሳ፣ ራማን ሑመራን ስራሓት ንግዲ ንምክያድ ዘኽእል ናይ ጉምሩክ ምንቅስቓስ ብወገን ኢትዮጵያ ምጅማሩ ተገሊጹ። ኣብ ኮሚሽን ጉምሩክ ኣካያዲ ስራሕ ጨንፈር መቐለ ኣይተ ምሕረትኣብ ገብረመድህን እቲ ስርሓት ኣብዚ ሐዚ እዋን ይዛዘም ምህላው ገሊጾም። ርክብ ኢትዮጵያን ኤርትራን ሕግን ስርዓትን ተኸቲሉ ክኸይድ ኣብ መንጎ ክልቲአን ሃገራት ብመሰረት ዝተበጽሓ ስምምዕ ንምትግባር ኣብ ዛላንበሳ፣ ራማን ሑመራን ጣብያታት ጉምሩክ ናይ ምኽፋት ምንቅስቓስ ከምዝተጀመረ ኣብ ኮሚሽን ጉምሩክ ኢትዮጵያ ቤት ፅሕፈት ጨንፈር መቐለ ኣፍሊጡ። ኣካያዲ ስራሕ እቲ ቤትፅሕፈት ኣይተ ምሕረተኣብ ገብረመድህን ንድምጺ ኣሜሪካ ከምዝገለፅዎ ኣብ ዛላንበሳ ስራሓት ጉምሩክ ዝቆፃፅሩ ኣባላት ፌደራል ፖሊስን ሰብሞያ ጉምሩክ 27 ሚያዝያ 2011 ዓ.ም. ከምዝኣተዉ ገሊፆም። ብተመሳሳሊ ኣባላት ፌደራል ፖሊስን ሰብሞያ ጉምሩክን 28 ሚያዝያ 2011 ዓ.ም. ናብ ራማ ከምዝኣተዉ እቶም ኣካያዲ ስራሕ ሓቢሮም። ተወሳኺ ሰብሞያ ጉምሩክ እውን ኣብዚ ሰሙን ናብቶም ከባቢታት ከምዝኣትው ኣይተ ምሕረት ኣብ ገሊጾም። ብመስመር ሑመራ ድማ ቅድሚ ሐዚ ኣብ ዶብ ሱዳን ኣገልግሎት ይህቡ ዝነበሩ ሰብሞያ ስለዘለዉ ናብ ናይ ኤርትራ ዶብ ስርሓቶም ብምስፍሕፋሕ ኣገልግሎት ከምዝህቡ ተሓቢሩ’ሎ። ኣይተ ምሕረተአብ ምምላእ ሰራሕተኛታትን መስርሒ ቦታን ይዛዘም ከምዘሎ ገሊጾም። ኣብ መንጎ ኢትዮጵያን ኤርትራን ምዝዛም ኹናት ድሕሪ ምእዋጁ ንክልቲኣን ሃገራት ዘራኽቡ ኣርባዕቲኦም መስመራት ተኸፊቶም ድሕሪ ምፅናሕ ኣብዚ ሕጂ እዋን ግን ተዓጽዮም ከምዘለው ይፍለጥ። ምሉእ ትሕዝቶ ኣብዚ ምስማዕ ይክኣል። No media source currently available


ኩነታት ኣብ ሊብያ ዝርከቡ ስደተኛታት ኣቓልቦ ክረኽብ ኤርትራዊያን ነበርቲ ኣውሮጳ ዘካየድዎ ጉዕዞ ብሽክለታ ተዛዚሙ

ኣብ ዝሓለፈ ሰሙን ነበርቲ ኣውሮጳ ዝኾኑ ኤርትራዊያን ኩነታት’ቶም ኣብ ሊብያ ዝርከቡ ኤርትራዊያን ትኹረት ዓለም ንኽረክብ ናይ ብሽክለታ ጉዕዞ ጀሚሮም ኔሮም።  እቲ “ጉዕዞ ንፍትሒ” ዝብል ጉዕዞ ብሽክለታ ሎሚ ኣብ ከተማ ብራስለስ ብዝተኻየደ ሰልፊን ርክብ ምስ ሰበ ስልጣን ሕብረት ኣውሮጳን ተዛዚሙ’ሎ። No media source currently available  ብዛዕባ’ዚ ምስ ተሳተፍቲ’ቲ ጉዕዞ ዝተኻየደ ቃለ መጠይቕ ኣብዚ ምስማዕ ይክኣል። No media source currently available


ስነ ስርዓት ቀብሪ ፕረዚደንት ኢትዮጵያ ነበር ዶ/ር ነጋሶ ጊዳዳ ተፈጺሙ

ስነስርዓት ቀብሪ ፕረዚደንት ኢትዮጵያ ነበር ዶ/ር ነጋሶ ጊዳዳ ትማሊ ሰንበት ብክብ ዝበለ ስነ ስርዓት ኣብ አዲስ አበባ ተፈፂሙ።ንዶ/ር ነጋሶ ጊዳዳ ዘከላበቱ ናይ ቀደም ጨካናትን ውልቀ መለኽትን መራሕቲ ብህይወት እናሃለው ዘይሃቡዎም ክብሪ ምስ ሞቱ ረኺቦም ክብሉ ብቀረባ ዝፈልጡዎን ኣብቲ ስነስርዓት ቀብሪ መደረ ዘስምዑን ገሊፆም። ካብ 1987 ዓ.ም ጀሚሩ ንኣስታት ሸውዓተ ዓመት ፕረዚደንት ኮይኖም ዘገልገሉ ዶ/ር ነጋሶ ጊዳዳ ኣብቲ እዋን ቀዳማይ ሚንስትር ምስ ዝነበሩ ኣቶ መለስ ዜናዊ ብዝተፈጥረ ናይ ሓሳብ ፍልልይ ካብ ሓላፍነቶም ምልቓቆም ይዝከር። No media source currently available  ኣብ ስነስርዓት ቀብሮም ዝተነበ ፅሑፍ ዝተፈለየ ሓሳብ ብምሓዞምን ካብ ስልጣን ብምልቃቖምን ፀቕጢን በደላትን ተፈፂሙዎም ይብል ።ዝናብ ኣብዘፍስስ ገዛ ይነብሩ ነይሮም፣ብናይ ህዝቢ መጎዓዚያ ታክሲ ከምኡ እውን ብእግሮም ክጉዓዙ ተገዲዶም።ኣብ ልዕሊ ዶ/ር ነጋሶ በደል ዘውረዱ ፖለቲከኛታት ብህይወት እናሃለው ነጋሶ ብዝለዓለ ክብሪ ብምቕባሮም ተፀናኒዕና ክብሉ ናይ ቀረባ ፈተውቶም ተዛሪቦም። ካብ እዋን ንእስነት ንዶ/ር ነጋሶ ዝፈልጡዎም ዋና ፀሓፊ ናይ ቀደም ፓርቲ ሓድነት ዝነበሩ ኣቶ ኣስራት ጣሴ ከምዚ ኢሎም። “ጨካናትን ውልቀመለኽትን መራሕትና ዶ/ር ነጋሶ ብመትከልን ሓሳብን ምስ ተፈለዩዎም ከምቲ ዘከላበቱዎምን ዝጎድኡዎምን ኣማውትኦም እውን ሕሱር፣ዘይረብሕን ዋጋ ኣልቦን ክኸውን ዝነበሮም ተስፋ ፈሺሉ እዩ።ንሳቶም ብህይወት እንሃለው ዘይረኸቡዎ ክብርን ሞገስን ንሶም ኣብ እዋን ሞቶም ረኺቦምዎ ኣለው። “ ናይ ዶ/ር ነጋሶ መርገጺን ኣመለኻኽታን ትኽክለኛ ከምዝነበረ ኩሎም ትማሊ ኣብ ስነስርዓት ቀብሮም ዝተዛረቡ ምስክርነቶም ሂቦም ኣለው።ካብዚኦም ፕረዚደንት ሳህለወርቅ ዘውዴ ሓንቲ እየን። “ውሩይ ፖለቲከኛን ምሁር ታሪኽን ዶ/ር ነጋሶ ጊዳዳ ንእምነትን ሕልናን ምንባር ኣርእዮምና።ናይ ውልቂ ረብሓ፣ሃብቲ ንዕኦም ዋላ ሓደ ነገር ከምዘይነበረ ብመነባብርኦም ኣርእዮም እዮም።” ፕረዚደንት ሳህለወርቅ ዘውዴ ብተወሳኺ ሽግር ከይስዓሮም ንቕድሚት ሰጒሞም፤ምስ ህዝቢ ወጊኖም፣ፍቕርን ተቐባልነትን ኣትሪፎም እዮም ኢለን ። ትማሊ ኣዲስ ኣበባ ኣብዝርከብ ኣዳራሽ ሚሊኒየም ከምኡ እውን ኣብ ቅዱስ ጴጥሮስ ጳውሎስ ኣብዝተኻየደ ስነስርዓት ቀብሪ ፈተወቲ፡ ቤተሰብን ፣ኣድነቕቶምን ቀዳማይ ሚንስትር ኣብይ ኣሕመድ ሓዊሱ ላዕለዎት ሰበስልጣን መንግስትን ተረኺቦም ኔሮም። ምሉእ ትሕዝቶ ኣብዚ ምስማዕ ይክኣል። No media source currently available


“ክልል ትግራይ ኣቐዲሙ ተጠቒሙ’ዩ ብዝብል ሓደሽቲ ፕሮጀክትታት ከይፍጸሙ ፈደራል መንግስቲ ምንቅስቃስ ጀሚሩ’ዩ” ም/ም/ክልል ትግራይ

ክልል ትግራይ ኣቐዲሙ ብዝተፈለየ ተጠቒሙ እዩ ብዝብል ኣረኣእያ ፌዴራል መንግስቲ ዝፈፀሙ ሓደሽቲ ፕሮጀክታት ከይስርሑ ምንቅስቓስ ጀሚሩ’ሎ ክብሉ ምክትል ርእሰ ምምሕዳር ክልል ትግራይ ዶክተር ደብረፅዮን ገብሚካኤል ኣፍሊጦም። ምክትል ርእሰ ምምሕዳር ትግራይ ዶክተር ደብረፅዮን ገብረሚካአል ኣብ ዝሓለፈ ሰሙን ኣብ እዋናዊ ጉዳይ ጠመቱ ዝሃብዎ መግለፂ ንጉዳይ ሰላም፣ ልምዓትን ሰናይ ምምሕዳርን እቲ ክልል ጠመተ ዝገበረ እዩ ። ኣብ ትግራይ ገጠር ከባቢታት ጉዳይ ምሕደራን ዳኝነትን መሬት፤ ተተሓሒዙ ፀገማት ይረአ ብምንባሩ መሓውር መሬት ዳኝነትን ምምሕዳርን ምሉእ ብምሉእ ክፈርስ ተገይሩ ኢሎም። ቅድሚ ሐዚ ጣብያታት በሰናይ ፍቓደኛታት ይመሓደሩ ነይሮም እዚ ከይዲ ንህዝቢ ዝግባእ ግልጋሎት ዝህብ ከምዘይኮነ ብመፅናዕቲ ተረጋጊፁ ኢሎም። እቲ ፀገም ብነባሪ ንምፍታሕ ኣብ ጣብያታት ብህዝብን ኣብያተ ምኽሪን ዝተመረፁ መብዛሕቲኦም ቀዳማይ ዲግሪ ዘለዎም መንእሰይ በቀዋምነት ተቖፂሮም ኢሎም። ኣብ ማሕበራዊ ኣብያተ ፍርድ ዝነበረ ግልጋሎት እውን ህዝቢ የማርረሎም ካብ ዝነበረ ጉዳያት ሓደ ብምዃኑ ጉዳያት ሕጊ ናብ ስሩዕ ቤትፍርዲ ክኣትው ብምግባር እቲ ናይ ማሕበራዊ ቤትፍርዲ ግልጋሎት ክንኪ ተገይሩ ኢሎም። ካብ ገጠር ናብ ከተማ ኣብ ዝተኻለሉ ከባቢታት ዝነብሩ ሓረስቶት ብዝምልከት ድማ ሓረስቶት ዝሓሸ ህይወት ክመርሑ እምበር ናብ ዝኸፍአ ድኽነት ዝኣትውሉ ስርዓት ክህልው መንግስቲ ኣይደልን ኢሎም። ሓረስቶትን መናእሰይ ተጠቃሚ ንምግባር መንግስቲ ይሰርሕ ኣሎ ዝበሉ ዶክተር ደብረፅዮን ብዓሰርተታት ኣሸሓት ዝቑፀሩ መናእሰይ መሬት መንበሪ ገዛ ይወሃቦም ኣሎ ክብሉ ገሊፆም። ኣብ ዙርያ መቐለ ዝነብሩ መናእሰይ ዘለዎም ሕቶ መሬት መንበሪ ጠሚቱ ምስ ነበርቲን ዝምልከቶም ኣካላት ከምዝዘተዩ ዝተዛረቡ እቶም ምክትል ርእሰ ምምሕደር ኣብ ከይዲ ኣፈፃፅማ ፀገም ከምዘሎን ብተወሳኺ እቲ ናይ መቐለን ከባቢኡን ጉዳይ መሬት ዝተሓላለኸ ብምዃኑ ነዚ ንምፍታሕ ፃዕሪ ይግበር ምህላዉ እዮም ተዛሪቦም። ኣብ ውሽጢ ትግራይ ኮይኖም ሓድነት ህዝቢ ንምፍራስ ዝንቀሳቓሱ ሓይልታት ኣለዉ ድሕሪ ምባል ኣብ ቀረባ እዋን ‘ባንዳ’ ኢሎም ብዛዕባ ዝተዛረቡ ከብርሁ ኸለው ድማ እዚ ቃል ንውልቀሰባት እምበር ሕቶ ንዘቕረበ ሕብረተሰብ ይኹን ፖለቲካዊ ውድብ ኣይውክልን ኢሎም። ነዚ ተግባር ይፍፀሙ ኣለዉ ዝበልዎም ሰባት ሽም ግና ካብ ምርቛሕ ተቖጢቦም። ሰላም ትግራይ ንምሕላው ህዝቢ ይገብሮ ካብ ዘሎ ፃዕሪ ብተወሳኺ ናይቲ ክልል መሓውር ፀጥታ ከምዝሓየለ ተዛሪቦም ብቐፃሊ እዋን ከምዝቕጽል ሓቢሮም። ቀፃሊ ክራማት ሕፅረት ዝናብ ከምዝህልው ትንበያ ሜትዮሮሎጂ ኣሎ ዝበሉ ዶክተር ደብረፅዮን ህዝቢ ናይ ምዕቋር ባህሉ ከዕብይ ከምዘለዎ ተዛሪቦም። ኣብዚ ሐዚ እዋን ካብ ካልኦት ከባቢታት ኢትዮጵያ ተመዛቢሎም ናብ ትግራይ ዝመፁ ልዕሊ 100 ሽሕ ተጋሩ ኣለዉ ነዚኦም እግሪ ናይ ምትካል ስራሕ ይሰራሕ ኣሎ ድሕሪ ምባል ካብ ክልል ኦሮምያ ዝተመዛበሉ መንግስቲ እቲ ክልል እግሪ ናይ ምትካል ስራሓት ክፍፅም ቃል ከም ዝኣተወ ተዛሪቦም። ዝበዝሑ ተመዛበልቲ ካብ ክልል ኣምሓራ ዝመጹ ምዃኖም ዝገለፁ ዶክተር ደብረፅዮን፤ ኮይኑ ግና ምስቲ ክልል ቅድሚ ስራሓት እግሪ ምትካል ኣብ ጉዳይ ሰላም ዘተ ከምዘድልይ ሓቢሮም። ኣብ ከባቢኡ ዝረኣዩ ጎንፅታትን ምጥፋእ ህይወት ሰብን ፀገም አመራርሓ እናሃለወ በዚ ድማ ኣብ ክንዲ ናብ መፍትሒ ምስጋር ሐዚ እውን መበገሲኡ "ህወሓት እዩ" ብምባል ዝግለፅ ሐዚ እወን ዘይተፈትሐ ትኽክል ዘይኮነ ኣተሓሳስባ እዩ ኢሎም። ሓረስቶት ንእታወት ሕርሻን፤ ካልኦት ዝተወሰዱ ልቓሕ ስለ ዘይተመለሱ በዚ ድማ ናይቲ ልቓሕ ዋሕስ መንግስቲ ክልል ብምዃኑ መንግስቲ ፌደራል ካብ በጀት ትግራይ 200 ሚልዮን ከምዝቖረፀ ዶክተር ደብረፅዮን ሓቢሮም። ኣብዚ ሐዚ እዋን ፌዴራላዊን ሕገ መንግስታዊ ስርዓት ኣብ ሓደጋ እዩ ዝበሉ እቶም ምክትል ርእሰ ምምሕዳር ኢትዮጵያ ትልለየሉ ሰላም ተዘሪጉ ኣብ ውሽጢ ዓዲ ብዘሎ ምዝንባል ኣብ ዓለም ኣብ ቅድሚት ትስራዕ ሃገር ኮይና ኣላ እዚ ድማ ውርደት እዩ ብምባል ገሊፆም። ኣብ ዝሓለፉ ዓመታት ክልል ትግራይ ብዝተፈለየ ተጠቒሙ እዩ ብዝብል ኣረኣእያ ብመንግስቲ ፌዴራል ዝፈፀሙ ፕሮጀክታት ሓደሽቲ ከይስርሑ ንምግባር ምንቅስቓስ ተጀሚሩ ኢሎም። ቤት ምኽሪ ፌደሬሽንን ሚንስተር ፋይናንስን ቁጠባን ብምትሕብባርን ኣብ ጉዳይ በጀት ምላሽ ክህቡና ዝገበርናዮ ፃዕሪ ኣይሰመረን። ምሉእ ትሕዝቶ ኣብዚ ምስማዕ ይክኣል። No media source currently available


ኤርትራ: ዝተአስሩ ጋዜጠኛታት ክሳብ ሕጂ ተዳጒኖም ይርከቡ

ገጣሚትን ጋዜጠኛን ይርጋአለም ፈሰሃ ንንቡር መስርሕ ህይወታ ዝቐየረት መዓልቲ ፈጺማ አይትስዓን እያ። ለካቲት 19, 2009 - ኣብ ኣስመራ ዝርከብ ሬድዮ ባና ምዱብ ስርሓ ተካይድ ከምዝነበረት፡ሰዓት 4 ድሕሪ ቐትሪ ምስ ኾነ ላዕለዎት ሓለፍቲ’ቲ መደበር ሬድዮ ሃንደበት ኣኼባ ከምዝጸውዑ፡ ቀጺሎም ወታሃደራዊ ዩኒፎርም ዝተኸደኑ ወታሃደራት ነቲ ቀጽሪ ከቢቦም ልዕሊ 30 ጋዜጠኛታት ምእሳሮም ይርገኣለም ንድሕሪት ተመሊሳ ትዝክር። ንይርጋኣለም ድማ ናብ ካብ ኣስመራ ውጽእ ኢሉ ዝርከብ ዓዲ ኣበይቶ ዝተባህለ ቤት ማእሰርቲ ተወስደት። ኣብቲ ቤት ማእሰርቲ ምርመራ ቀጺሉ ይኹን ደኣ እምበር እቲ ዝቐርበላ ዝነበረ ሕቶታት “ስግንጢር”ብምዃኖም ይርገኣለም ንጊዚኡ ብጌጋ’ዩ ዝኸውን ክትብል ገመተት። ይርጋኣለምን ካልኦት አባላት ሬድዮ ባና ምስ መደበር ሬድዮ ተቓወምቲ ርክብ ኣለኹም ዝብል ክሲ‘ዩ ቐሪብሎም። No media source currently available  ይርገኣለም “ብዙሕ ሕቶታት ሓቲቶምኒ እንድዮም ስለዚ ኣጻርዮም ክፍንውኒ’ዮም” ዝብል ሓሳብ ከምዝነበራ፡ ኣብ ገዛእ ርእሳ ብዝነብራ ምትእምማን “ዝሓተቱ እንተሓተቱ ብቕንዕናይ ይተኣማመን ኔረ ብዛዕባ’ቲ ተፈጺሙ ዝተባህለ ድማ ኣይተሻቀልኩን” ትብል። ኣንጻር ዝነበራ እምነት ይርጋኣለም ከምዝገመተቶ ኣብ ሓጺር ጊዜ ኣይተፈትሓተን።ንሽዱሽተ ዓመታት ኣብ ቤት ማእሰርቲ ማእለያ ዘይብሉ ምርመራን ማሕረምቲን ገጢምዋ። ኣብ መወዳእታ ኸአ ኣቐዲማ ብዝጸሓፈቶ ግጥሚ ክሲ ብምቕራብ ኣብ ቤት ማእሰርቲ ትጸንሓሉ ጊዜ ተናዊሑ፡ ንሳ ግን ንኹሉ ዝቐረበላ ክሲታት ትነጽግ። ንሳ ኾነ ብጾታ እቲ ዝሕተትሉ ዝነበረ ሬድዮ ኣበይ ከምዘሎ’ውን ኣይፈልጥዎን ከምዝነበረ ትሕብር። ይርጋኣለም እታ እንኾ ኣብ ኤርትራ ዝተአሰረት ኤርትራዊት ጋዜጠኛ ኣይኮነት ብመሰረት ሪፖርት ንደሕንነት ጋዜጠኛታት ዝሕለቕ ዓለምለኸ ትካል (CPJ) ኣብዚ ሕጂ እዋን ኣብ ኤርትራ 16 እሱራት ጋዜጠኛታት ኣለው።እቲ ትካል ብተወሳኺ ካብ ሃገራት ትሕተ ሰሃራ ኣፍሪቃ ብማእሰርቲ ጋዜጠኛታትን ደረጃ ናጽነት ሕትመትን ብሕታዊ ጋዜጣታት ኩነታት ኤርትራ ካብ ዓመት ናብ ዓመት ምንቁልቋሉ ይገልጽ። ኣብ መስከረም 2001 ሰበ ስልጣን ኤርትራ ንመብዛሕትኦም ኣብታ ሃገር ዝሕተሙ ዝነበሩ ናይ ብሕቲ ጋዜጣታትን ሕትመትን ሃገርዎ ። ሸውዓት ናይ ብሕቲ ጋዜጣታት ድማ ኣብቲ ህሞት ተዓጽዋ።ከምኡ’ውን ብዙሓት ጋዜጠኛታት ተአስሩ፡ እዞም ጋዜጠኛታት ክሳብ ሕጂ’ውን ሃለዋቶም ኣይፍለጥን። መንግስቲ ኤርትራ ብወገኑ እዞም ሰባት እዚኦም ምስ ተቓወምቲን ናይ ወጻኢ ሓይልታት ርክብ ጌሮም መንግስቲ ንምግልባጥ ዝሰርሑ እዮም ክብል ይኸስስ። ኣቐዲሙ ኣብ መንግስታዊ ቴሌቭዥን ኤርትራ (ኤሪቲቪ) ኣንባቢ ዜና ዝነበረን ኣብዚ እዋን ኣብ ብሪጣንያ ዝነብር ጋዜጠኛ ተመስገን ደበሳይ፡ ኣብ ውሽጢ ኤርትራ ኮንኻ ብዛዕባ እሱራት ጋዜጠኛታት ኤርትራ ጸብጻብ ምቕራብን ምሕላቕን ዘይኸአል’ዩ ኔሩ ይብል።  “ ክሳብ እዛ መዓልቲ’ዚኣ ማንም ሰብ ኣበይ ከምዘለው ኣይፈልጥን።ብህይወት ይሃልው ኣይሃልው ዝፍለጥ ነገር የለን።ከምዚ ዓይነት ናይ ጋዜጠኛታት ማእሰርቲ ዘይምግሃድ ወይ ንህዝቢ ምንጋር ፍቑዱ ኣይኮነን ተኸዊሉ ዝሓልፍ ነገር እዩ። ብዛዕቦም ዝፍለጥ ኾነ ዝተሰምዐ ነገር የለን።” ኣብ ወጻኢ ዘለዎ ስድራቤታት፡ተቓወምቲ፡ ሰበ ስልጣን ወጻኢ ሃገራትን ዲፕሎማትን ነቶም ዝተኣሰሩ ጋዜጠኛታት ንምፍታሕ ብዙሕ ጻዕሪ ይገብሩ ኣለው።ንኣብነት ሽወደናዊ ጋዜጠኛ ዳዊት ኢሳቕ ብ2001 ተአሲሩ መንግስቲ ሽወደን፡ተሓለቕቲ መሰላትን አባላትን ስድራቤትን ክፍታሕ እንተሓተቱ’ዃ ክሳብ ሕጂ ሃለዋቱ ኣፍለጥን። ከምኡ’ውን ኣብ 2001 ዝተኣሰረ ጋዜጠኛን ሰኣላይን ስዩም ጸሃየ ሰብ ኣብዘይበጽሖም ዘይርእዮን ቦታ ንዝሓለፉ ኣስታት 20 ዓመት ጸኒሑ ኣሎ። ጓል ሓፍቱ ብዛዕብኡን ኩነታቱን ኣፍልጦ ንምዕባይ “ስዩም ሓንቲ መዓልቲ” ብዝብል መሪሕ ቃል ሓደ ትካል መስሪታ ትንቀሳቀስ አላ። ኣብዚ ሕጂ እዋን ኣብ ኤርትራ ናጻ ዝኾና መራኸቢ ብዙሃን የለዋን፡ ብዛዕባ ኣሉታዊ ዜና ገዛኢ ፓርቲ ህዝባዊ ግንባር ንዲሞክራሲን ፍትሕን ወይን ንፕረዚደንት’ታ ሃገር ኢሳያስ ኣፈወርቂ ዝነቕፉ ጽሑፍ ብመሓውራት ዜና ክቓላሕ ኣይስማዕን። ብብእዋኑ ገለ ዓለምለኸ መሓውራት ዜና ናብ ኤርትራ ክኣትው ተፈቐዲሎም እንተነበረ መንግስቲ ንስርሖም ብዕቱብ ስለዝቆጻጸሮ እቲ ሓበሬታ ናብ ህዝቢ ኣይበጽሕን። ኣብ ኤርትራ ዘለው ጋዜጠኛታት ብመንግስቲ ኤርትራ ዝተዋህቦም ሓበሬታ ጥራይ’ዮም ዘቓልሑ ምክንያቱ እዚ ምስ ዘይኸውን እንታይ ክስዕብ ከምዝክእል ይፈልጡ’ዮም። “ ንዝኾነ ሰብ ካብቲ ዝተመደበ ኣሰራርዓ ወጻኢ ቦታ የብሉን። ስለዚ ሰባት ገዛእ ርእሶም ንምክልካል ወይ ንምንባር ኢሎም ከም ዝሰርሑ ክትርዳእ ትኽእል። ዝኾነ ነገር ካብታ ዝተባህለት እንተወጺኦም ባዕላቶም ኣብ ሽግር ከም ዝኣተው ስለዝፈልጡ ከአ እዮም ኩሉ ጽቡቕ ከምዘሎ ጌሮም ከቕርቡ ዝገደዱ።” ኣብ ስደት ዝርከቡ ኤርትራዊያን ጋዜጠኛታት ግን ገለ ጩራ ተስፋ ኣብቲ ሞያ የርእዩ ኣለው።ንኣብነት ኣብ ፈረንሳ ትርከብ ሬድዮ ኤረና ዝሰርሑ ኤርትራዊያን ጋዜጠኛታት ኣብ ውሽጢ ሃገር ዘሎ ሓበሬታ ብምስጢራዊ ኣገባብ ናብ ምሉእ ዓለም የመሓላልፉ። ዜናን ካልኦት ፕሮግራማትን ብቋንቋታት ትግርኛን ዓረብን የዳልው።ነቲ መደባት ኸአ ናብ ኤርትራ ብሳተላይትን ብሓጺር ማዕበልን ይበጽሕ። ይኹን ደአ እምነር ንይርጋኣለምን ካልኦት ኤርትራዊያን ጋዜጠኛታት ሓሳብካ ብነጻነት ናይ ምግላጽ ዕድል ክመጽእ ገና ሃረር ይብሉ። ምሉእ ትሕዝቶ ኣብዚ ምስማዕ ይክኣል። No media source currently available


ዓለምለኸ መዓልቲ ናጽነት ፕረስ ኣብ መላእ ዓለም ተዘኪሩ ውዒሉ

ኣብ ነፍሲ ወከፍ ዓመት 3 ግንቦት ዝኽበር ናጽነት ፕረስ ዓለም ሎሚ ኣብ መላእ ዓለም ተዘኺሩ ውዒሉ’ሎ።ኣብዚ ሕጂ እዋን ጋዜጠኛታት ኣብ ብዙሓት ከባቢታት ዓለም ፅልኢትን ተፃብኦን የጋጥሞም ኣሎ።ኣብ ኢትዮጵያ ንዝኽሪ’ቲ መዓልቲ ኣብ ዝተካየደ ዋዕላ ኣብታ ሃገር ንዝተረኣየ ኣወንታዊ ለውጥን ዘለው ፈተናታትን ዳህሲሱ። ንጋዜጠኛታት ዝሕለቕ ዶብ ኣልቦ ጋዜጠኛታት (Reporters Without Borders) ዝተባህለ ዓለምለኸ ትካል ብመሰረት ዘውፅኦ ፀብፃብ ገና ሓሙሽተ ወርሒ ዘቑፀረ ዓመተ 2019 ብሰንኪ ምውሳኽ ፅልኢ ኣብ ልዕሊ ጋዜጠኛታት ናፃነት ፕረስ እናንቆልቆለ ይኸይድ ኣሎ ኢሉ። ውልቀመለኽቲ መንግስታት ንመሓውራት ዜና ንምቁፅጻር ኣብ ዝፍትንሉ እዋን ጋዜጠኛታት ኣብ ዙሪያ ዓለም ዒላማ ይኾኑ ኣለው።ብመሰረት ሓድሽ መፅናዕቲ ዶብ ኣልቦ ጋዜጠኛታት ስግኣትን ፍርሕን ኣብ ዙሪያ ዓለምን ኣሜሪካን ንናጽነት ፕረስ እናፅበቦ ይርከብ። ዳይሬክተር ንደሕንነት ጋዜጠኛታት ዝሕለቕ (Committee to Protect Journalist) ዝተባህለ ትካል ዝነበሩ ሮበርት ማሆኒ እዚ ኣብ ልዕሊ ዓንድታት ዲሞክራሲ ዝፍፀም መጥቓዕቲ እዩ ይብሉዎ። “መንግስታት ክሕተቱን ግሉጽነት ክህልዎምን ኣብ ቅድሚት መስርዕ ኮይኖም ዝቃለሱዎም ዘለው ጋዜጠኛታት እዮም።ናይ ሰባት ኣተሓሕዛ መሰላት እንታይ ይመስል? ናይ ኸፈልቲ ግብሪ ገንዘብ ኣብ ምንታይ ይውዕል ኣሎ?ጋዜጠኛታት እንተ ዘይህልው መንግስታት ነዞም መሰላት ዝድርቱ ፖሊስታት ይፍፅሙ፤ብልሽውና ይነግስ ማለት እዩ።” ንኣባላት ፕረስ ንምፍርራሕ ዝጥቀሙሎም ስልትታት መጥቓዕትታት ኮምፒተር፣ማእሰርቲ፤ዓፊንካ ምውሳድን ኣብ ገሊኡ ድማ ብምቕታል እዩ። ቻይናን ሰሜን ኮሪያን ካብተን ዝኸፍኣ ዓፈንቲ ፕረስ ገሊአን እየን።ኣሜሪካ እውን ብሰለስተ ነጥብታት ወሪዳ’ላ።ዝለዓለ ስልጣን ንዝሓዙ ‘ናይ ሓሶት ዜና’ (Fake News) ዝብል ስም እንተተወሃቦም እውን ጋዜጠኛታት ሕጂ እውን ናይ ኣሜሪካ ሕገ መንግስቲ ሓለዋ ይገብረሎም፤ስርሖም ክቕፅሉ እውን ዓቕሚ ይህቦም እዩ። ኣብ ሓደ እዋን ካብ ሃገራት ኤስያ ናጽነት ፕረስ ዓምቢቡላ ናይ ዝነበረት ፊሊፒንስ ፕረዚደንት ሮድሪጎ ዱተርቴ ፕረስ ክፅላእ ኣበርኽቶ ምግባሮም ቀፂሎም ኣለው። ተሓለቕቲ መሓውራት ዜና ከምዝገለፁዎ ራፕለር ዶት ካም ኣብ ልዕሊ ዝተባህለ መራኸቢ ማዕኸን ዝተፈፀመ መጥቓዕቲ ይገልፁ።ዋና ፈፃሚት ስራሕን ኣሰናዳኢትን ራፕለር ዶት ካም (Rappler.com) ማሪያ ረሳ ካብ ማኒላ ፊሊፒንስ ከምዚ ትብል። “ኣብቶም ዝሓለፉ 14 ኣዋርሕ እንተድኣ ሪኢና መንግስቲ ፍሊፒንስ ኣብ ልዕሌና 11 ክስታት ኣቕሪቡ’ሎ።ኣብ ውሽጢ ክልተ ኣዋርሕ ሸሞንተ ግዜ ዋሕስ ኣትሒዘ።ኣብ ውሽጢ ሓሙሽተ ሰሙናት ክልተ ግዜ ተኣሲረ ሓደ ግዜ ድማ ኣብ ቀይዲ ኣትየ ነይረ።እዚ ዘርእዮ ናይ ፕረስ ናጽነትና ፍፁም ምሽርሻሩ እዩ።” ብመሰረት ፀብፃብ ዶብ ኣልቦ ጋዜጠኛታት ኖርወይ ዝለዓለ ነጥቢ ረኺባ’ላ።ብሓፈሻ ግን ኣተሓሕዛ መሓውራት ዜና ፅቡቕ ሽም ዝነበረን ሃገራት የንቆልቁላ ኣለዋ። እዚ ከምዚ ኢሉ እናሃለወ ኣዲስ ኣበባ ኣብ ዝተኸብረ መዓልቲ ናጽነት ፕረስ መደረ ዘስምዑ አጋይሽ ኢትዮጵያ ኣብ ውሽጢ ሓደ ዓመት ኣብ ኣተሓሕዛ መራኸቢ ብዙሃን ብዘርኣየቶ ምምሕያሽ ንኢዶምዋ። ቀዳማይ ሚንስትር ኣብይ ኣሕመድ ስልጣን ካብ ዝሕዙ መዕቀኒ ናጽነት ፕረስ ኢትዮጵያ ካብ ካልኦት ሃገራት ብዝለዓለ ንላዕሊ ደይቡ’ሎ፤ኣብ ውሽጢ ሓደ ዓመት ብ40 ደረጃ ኣማሓይሻ’ላ። No media source currently available  ቀዳማይ ሚንስትር ኣብይ ኣሕመድን ካልኦትን ኣብቲ ስነስርዓት ኣብዘስምዕዎ መደረ ኣብ መንጎ ዝወሰኸ ደረጃ ናጽነት ፕረስን ሓደጋታት ዘይሓላፍነታዊ መሓውራት ዜና ሚዛን ምሓዝ ከምዘድልይ ገሊፆም ኣለው። ኣብ ዝሓለፈ ዓመት ኣብ ዙሪያ ዓለም ኣስታት 100 ጋዜጠኛታት ተቐቲሎም ልዕሊ 300 ድማ ተአሲሮም። ፓኪስታናዊ ጋዜጠኛ ሓሚድ ሚር ዩኒስኮ ዓለምለኸ መዓልቲ ፕረስ ምኽንያት ብምግባር ኣብ ኢትዮጵያ ኣብ ዘካይዶ ዋዕላ ንክሳተፍ ምስተዓደመ ንጋዜጠኛታት ትኣስር ዝነበረ ሃገር ንምንታይ ኢሉ ከምዝሓተት ይገልፅ። “ንዓይ ዓብዪ ኣግራሞት ፈጢሩለይ” ዝበለ ንሱ "ኣብ ውሽጢ ሓደ ዓመት ኣብ 2018 ጥራሕ ኢትዮጵያ ንብዙሓት ጋዜጠኛታት ኣሲራ ዝነበረት ሃገር እያ።ቀዳማይ ሚንስትር ኣብይ ኣሕመድ ናብ ስልጣን መፂኦም ንመሓውራት ዜና ነፃ ክሳብ ዝገብሩ ብዙሓት ጋዜጣታትን መርበብ ሓበሬታትን ተኣጊደን እየን ነይረን።ንኩሎም ፖለቲካዊ እሱራት ብዙሓት ጋዜጠኛታትን ፈቲሖምዎምን እዮም።ስለዝኾነ ዩኔስኮ ንመዓልቲ ናጽነት ፕረስ ዝምልከት ዋዕላ ኣብ ኢትዮጵያ ምክያዱ ርትዓዊ እዩ” ይብል። ናይቲ ለውጢ መራሒ ዝኾኑ ቀዳማይ ሚንስትር ኣብይ ግን ኣብዚ ናይ ሓሶት ዜናታት ዓብይ ስግኣት ዝኾነሉ ዲጂታላዊ ዘመን ሓላፍነት ዝመልኦ ሞያ ጋዜጠኝነት ኣድላይ ምዃኑ ብትሪ ገሊጾም። ዓሌታዊ ግጭት ኣብቶም ዝሓለፉ ኣዋርሕ ንዝተረኽቡ ለውጥታት ኣብ ስግኣት ኣውዲቑዎ ይርከብ።ኣብዚ ሕጂ እዋን ኣብ ኢትዮጵያ 3 ሚሊዮን ተመዛበልቲ ውሽጢ ሃገር ኣለው። ቀዳማይ ሚንስትር ኣብይ ኣሕመድ ሓላፍነት ዘይስምዖም ማዕናት ዜና ንሰላምን ፀጥታን እታ ሃገር ስግኣት ፈጢሮም ኣለው ኢሎም ። “መሓውራት ዜና ተፈጢሩ ዘሎ ፅቡቕ ሃዋህው ክጥቀሙ ከለው ድምፆምን ብርዖምን ስነ ምግባርን ኣብ ግምት ብምእታው ክኸውን ኣለዎ።ምኽፋት ሃዋህው ሚዲያ ንጌጋ ሓበሬታ፣ናይ ፅልኢ መደረ ንምስፍሕፋን ንናይ ሓሶት ዜናን መሳለጢ ከይኸውን ከነረጋግፅ ኣለና።” ኢትዮጵያዊት ጋዜጠኛ ፀዳለ ለማ ናይ መሓውራት ዜና ህዝበኝነት እናዓበይ ይኸይድ ስለዘሎ ንናጽነት ፕረስ ኣብ ሓደጋ ከየውደቕካ ገለ ክግበር ከምዘለዎ ትዛረብ። ምሉእ ትሕዝቶ ኣብዚ ምስማዕ ይክኣል። No media source currently available


ቃለ መጠይቕ ምስ ኣሰናዳእን መስራትን ጋዜጣ ሰቲት ኣሮን ብርሃነ

ጽባሕ ግንቦት 3,2019 ዓለምለኸ መዓልቲ ናጽነት ፕረስ’ዩ። ነዛ መዓልቲ ምክንያት ብምግባር ንመስራትን ኣሰናዳእን ናይ ውልቂ ጋዜጣ ሰቲት ነበር ኣብዚ እዋን’ዚ ብስደት ኣብ ካናዳ ዝነብር ዘሎ ኣሮን ብርሃነ ኣዘራሪብናዮ ኣለና። ኣሮን ብርሃን ኣብዚ ኣብ ነፍሲ ወከፍ ዓመት ዝዝከር መዓልቲ ናጽነት ፕረስ ነቶም ተአሲሮም ዘለው ብጾተይ ክሓስብ ትሕግዘኒ ዓባይ መዓልቲ እያ ይብል። ምሉእ ትሕዝቶ ኣብዚ ምስማዕ ይክኣል። No media source currently available  ካልኣይ ክፋል ቃለ-መጠይቕ ኣብዚ ምስማዕ ይክኣል። No media source currently available


ቀ/ሚ ኣብይ ኣሕመድ ናይዚ ዓመት’ዚ ናይ ዩኒስኮ ሽልማት ሰላም ተዓዋቲ ኮይኖም

ቀዳማይ ሚንስትር ኢትዮጵያ ዶ/ር ኣብይ ኣሕመድ ብዘካየድዎ ኣበርክቶ ሰላም ናይዚ ዓመት ናይ ዩኒስኮ ናይ ሰላም ሽልማት ተዓዊቶም። ቀዳማይ ሚንስትር ኣብይ ኣሕመድ ተዓዋቲ ሽልማት ሰላም ምዃኖም ወግዓዊ ዝገበራ ዋና ዳይረክተር ዩኒስኮ ኦድሬ ኦዝሌ መበል 26 ናይ ዓለም ናይ ፕረስ ነፃነት ኣብ ሕብረት ኣፍሪቃ ኣብ ዝዝኸረሉ ዘሎ መደረኽ እዩ። ናይ ክብሪ ጋሻ ዝኾና ናይ ኢትዮጵያ ፕረዚደንት ሳህለወርቅ ዘውዴ ብወገነን ከምዚ ክብላ መልሲ ሂበን። “መደረይ ንምጅማር ዝደልይ ንዩኔስኮን ናይ ዩኒስኮ ናይ ሰላም ሽልማት ዝውስኑ ክቡራት ዳያኑ ናይ ሎሚ ናይ ዩኒስኮ ሽልማት ሰላም ንቀዳማይ ሚንስትርናና ዶ/ር ኣብይ ኣሕመድ ንምሽላም ምውሳኖም ብምምስጋን እዩ።” ናይ ዩኒስኮ ሽልማት ሰላም ዝውሃቦም ዓለምለኸ ግጭታትን ብዕርቂ ብምፍታሕ ዝፍለጡ ውልቀሰባት እዮም።ቅድሚ ሎሚ ተሸለምቲ ካብ መንጎ ዝነበሩ ናይ ፈረንሳይ ፕረዚደንት ፍራንሱዋ ኣሎንን ኔልሰን ማንዴላን ይርከቡዎም ።


ኣብ ልዕሊ ተወላዶ ኣምሓራ ዝካየድ መጥቓዕቲ ደው ይበል ዝብል ሰልፊ ኣብ ዝተፈላለዩ ከተማታት ክልል ኣምሓራ ተካይዱ

ኣብ ከተማታት ባህርዳር፣ደብረማርቆስ፣ጎንደር፣ፍኖተ ሰላም፣ደብረታቦርን ካልኦት ከተማታትን ክልል ኣምሓራ ሰላማዊ ሰልፊ ተኻይዱ። ዕላማ እቲ ሰልፊ ኣብ ዝተፈላለየ ከባቢታት ኢትዮጵያ ኣብ ልዕሊ ተወለድቲ ኣምሓራ ዝወርድ ዘሎ መጥቓዕቲ ደው ይበል፣ናይ ፊደራል ኮነ ናይ ክልል መንግስታት ሸለልትነት የብቅዕ ዝብልን ካልእን ምዃኑ ኣተሓባበርቲ ሰልፊ ንድምጺ ኣሜሪካ ገሊፆም። እዚ ከምዚ ኢሉ ከሎ ኣብ ክልል ኣምሓራ ዞባ ብሄረሰብ ኣዊ ወረዳ ዳዌ ኣብ ልዕሊ ዝነበሩ ማሕበረሰብ ጉሙዝ ዕጡቓት ክልል ኣምሓራ ከቢድ ቅትለት ፈፂሞም ክብል ቢሮ ፀጥታን ድሕነትን ክልል ቤንሻንጉል ጉሙዝ ገሊፁ። እቲ ቕትለት ዝተፈፀመሉ ዕለት ኣፃሪዮም ከምዘፍልጡ ዝገለፁ ሓላፊ ቢሮ ፀጥታን ድሕነትን ክልል ቤንሻንጉል ጉሙዝ ኣቶ ኣበራ ባይታ ብዛዕባ እቲ መጥቓዕቲ ከምዚ ኢሎም። “ብዕጡቓት ክልል ኣምሓራ ቁፅሮም ክንድዚ ኢልካ ንምግላፅ ክሳብ ዘፀግም ብጅምላ እዮም ተጨፊጪፎም።ኣብ ሓደ መዓልቲ እዩ ተፈፂሙ።ብርክት ዝበለ ሰብ እዩ ተጨፍጪፉ።ብጅምላ’ዮም ተቐቢሮም።” ኣቶ ኣበራ ብተወሳኺ ብ22 መኻይን ዝመፁ ዕጡቓት ብሓይልታት ምክልኻል ተለሚኖም ንድሕሪት ምስ ተመልሱ ንፋብሪካ ሽኮር ጣና በለስ ዝውዕል ተኽሊ ቃንጫ ሽኮር ኣቃፂሎም ኢሎም ። “ብሰራዊት ምክልኻል ተለሚኖም ተመለሱ ምስተብሃሉን ካልኦት ዝርርባት እውን ምስተኻየዱን ብስምዒትን ሕርቓንን ተደፋፊኦም ናይ ፕሮጀክት ፋብሪካ ጣና በለስ ዝኾነ ናይ ቓንጫ ሽኮር ሕርሻ ሓዊ ከምዝሰደድሉ እውን ሓበሬታ’ሎ።” ንሶም ቀጺሎም ኣብዚ ሕጂ እዋን ኣብ ከባቢታት ዳንጉርን ማምቡክን ግልግል በለስን ኣብ ገለ ወረዳታት ዝነበሩ ግጭታትን ደው ከምዝበለን ኣብ ክልል ኣምሓራ ጃዊ እውን ሓይልታት ምክልኻል ብምእታዎም ኣብቲ ከባቢ ዝነበረ ግጭት ደው ኢሉ’ሎ ኢሎም።ህዝቢ ምስ ህዝቢ ናይ ምይይጥ መደረኻት እውን ይካየዱ ኣለው ኢሎም። ቅድሚ ኢሉ ዝነበረ ግጭት ንምፍታሕ ናይቲ ክልል ዋና ኣማሓዳሪ ሓዊሱ ፈቖዶ ጣቢያታት እናዞሩ ነቲ ህዝቢ እናረጋግኡ ኣብዝርከብሉ እዋን ናይ ጅምላ ዝመስል ቕትለት ምፍፃሙ ኢሰብኣዊን ክውገዝ ዘለዎን ተግባር ስለዝኾነ ክልላዊ መንግስቲ ኣምሓራ ይኹን ፌደራል መንግስቲ ፈጸምቲ'ዚ መጥቓዕቲ ናብ ሕጊ ከቕርቡዎም ድፍኢት ክንገብር ኢና ኢሎም። ብዛዕባ እዚ ካብ ክልል ኣምሓራ መልሲ ንምርካብ ዝተገብረ ፃዕሪ ኣይሰለጠን። ምሉእ ትሕዝቶ ኣብዚ ምስማዕ ይክኣል። No media source currently available


ኤርትራ፡ ኣብ ሊብያ ተቐርቂሮም ዘለዉ ዜጋታተይ ናብ ዓዶም ከይመልስ ትካል ስደተኛታት ሕ/ሃ የተዓናቕፍ ኣሎ ትብል

ሚንስትሪ ወጻኢ ጉዳያት ኤርትራ፡ ኣብ ሊብያ ኣብ መጻብቦ ኩናት ወዲቖም ዘለዉ ዜጋታት ናብ ዓዶም ኣብ ምምላስ ትካል ስደተኛታት ሕቡራት ሃገራት የተዓንቕፎ ኣሎ ዝብል መረረት ንምቕራብ፡ ኣብ ኤርትራ ወኪል`ቲ ትካል ጸዊዑ ከምዘዘራረቦ፡ ሚንስተር ዜና ኤርትራ ኣቶ የማነ ገብረመስቀል ብትዊተር ኣብ ዝለኣኾ ሓበረታ ኣፍሊጡ።   ኤርትራ እቲ ትካል ስደተኛታት፡ ናብ ሳልሳይቲ ሃገር ወሲድና ክነስፍረኩም ኢና ብዝብል ንገለ ኤርትራውያን ኣብ ኒጀር ኣብ ዝርከብ ዝተጎሳቖለ ካምፕታት ኣቐሚጥዎም ይርከብ ትብል ።  ድምጺ ኣሜሪካ ናብ ሊብያ ደዊሉ ዘዘራረቦም ኤርትራውያን ኢና ዝበሉ ክልተ ስደተኛታት፡ ናብ ኤርትራ ክንምለስ ድልየት የብልናን ኢሎም።  ኣቶ የማነ ብኻልእ ወገን፡ 50 ኤርትራውያን ኣብ ዝሓለፈ ቅንያት ናብ ኤርትራ ብድልየቶም ከምዝተመልሱ ብምጥቃስ፡ ካልኦት 18 ሎሚ ይምለሱ ከምዘለዉ ኣብ ናይ ትማሊ ትዊተሩ ገሊጹ ኔሩ።  ምሉእ ትሕዝቶ ኣብ`ዚ ምስማዕ ይክኣል። No media source currently available


ኩነታት ኣብ ሊብያ ዝርከቡ ስደተኛታት ኣቓልቦ ክረኽብ ኤርትራዊያን ነበርቲ ኣውሮጳ ጉዕዞ ብሽክለታ የካይዱ

ኩነታት እቶም ኣብ ሊብያ ተገዲዖም ዘለው ኤርትራዊያን ኣፍልጦ ህዝቢ ዓለም ንምዕባይን ትኹረት ዝምልከቶም አካላት ንምርካብ ኣብ ኣውሮጳ ዝነብሩ ኤርትራዊያን 'ጉዕዞ ብሽክለታ ንፍትሒ' ብዝብል ናይ ሓሙሽተ መዓልታት ጉዕዞ ሎሚ ረቡዕ ኣብ ከተማ ፍራንክፈርት ጀሚሮም ኣለው።  ንገለ ካብኣቶም ኣዘራሪብና ኣለና ኣብዚ ምስማዕ ይክኣል። No media source currently available


ባህርዳር፡ ዘወርቲ ዓበይቲ መኻይን ጸጥታና ይተሓለወልና ኢሎም ሰልፊ ወጺኦም

ኣብ ኢትዮጵያ ኣብ ልዕሊ ዘወርቲ መኻይን ዝወርድ ዘሎ ግፍዕን ዓፈናን መንግስቲ ደው ከብሎ ዝፅውዕ ሰልፊ ኣብ ከተማ ባህር ዳር ተኻይዱ።ነቲ ሰልፊ ዘካየድዎ ዘወርቲ ዓበይቲ መካይን ክኾኑ ከለው ነቲ መጥቓዕቲ ደው እንተዘይሉ ስራሕ ደው ከምዘብሉ ገሊጾም ኣለው። ሓላፊ ቤት ፅሕፈት ሰላምን ድሕነትን ክልል ኣምሓራ ጀነራል ኣሳምነው ፅጌ እቲ ፀገም ኣብ ቀረባ ፍታሕ ክረክብ እዩ ኢሎም ኣለው። ምሉእ ትሕዝቶ ኣብዚ ምስማዕ ይክኣል። No media source currently available


ሕ/ሃ 146 ሓተቲ ዑቕባ ካብ ሊብያ ናብ ኢጣልያ ምግዓዙ ገሊጹ

ትካል ስደተኛታት ሕቡራት ሃገራት ትማሊ ሶኑይ 146 ሓተቲ ዑቕባ ካብ ሊብያ ናብ ኢጣልያ ምግዓዙ ሓቢሩ። ትካል ስደተኛታት ሕቡራት ሃገራት እዚ ናይ ሶኑይ ምግዓዝ ስደተኛታት ካብ 2017 ንደሓር ዝተኻየደ ሓሙሻይ ምግዓዝ ምዃኑ ብምግላጽ ኣቐዲሙ ስደተኛታት ናብ ኒጀርን ካልኦት ሃገራት ምግዓዙ ይዝከር። ወሃቢ ቃል ትካል ስደተኛታት ሕቡራት ሃገራት ፈደሪኮ ፎሲ እቲ ምግዓዝ “ህጹጽ”ን “ አንጻር ጊዜ ዝካየድ ውድድር” ዩ ክብሉ ገሊጾምም ኣለው። ንሶም ብተወሳኺ ኣብዚ ጊዜ’ዚ ኣስታት 3,300 ስደተኛታት ኣብ መዳጎኒ ማእከል ሊብያ ተቐርቒሮም ከምዝርከቡ ሓቢሮም ኣለው። ካብቶም ትማሊ ሶኑይ ኣብ ከተማ ሮማ ዝኣተው ስደተኛታት 68 ትሕቲ ዕድመ ኽኮኑ ከለው ካብኦም 46 ድማ አላይ ዘይብሎም ህጻናት'ዮም። 60 ድማ ደቂ ኣንስትዮ እዮም። መብዛሕትኦም እቶም ስደተኛታት ካብ ኤርትራ፡ሶማል፡ሱዳን፡ሶርያን ኢትዮጵያን ዝመጹ ምዃኖም’ውን ተገሊጹ’ሎ።


ምድላዋት ኣገልግሎት መጉዓዝያ ኢትዮጵያን ኤርትራን ከምዝተዛዘመ ይግለጽ

ምድላዋት ኣገልግሎት መጎዓዝያ ኢትዮጵያን ኤርትራን ከምዝተዛዘመን ንምጅማር ድልው ከምዘሎን ሚንስተር መጉዓዝያ ኢትዮጵያ ዳግማዊት ሞገስ ኣፍሊጣ። ከም ሓበረታ ኢዜኣ ብዛዕባ ደረጃ`ቲ ምድላው ንባይቶ ኢትዮጵያ ሪፖርት ዘቕረበት ሚንስተር ዳግማዊት፡ ነቲ ስራሕ ንምጅማር ውሳነ መንግስታት ኤርትራን ኢትዮጵያን ጥራሕ ይጽበዩ ከምዘለዉ ኣፍሊጣ። ንፕሮቶኮል ዝምልከት ጉዳያት ናብ ሚንስትሪ ወጻኢ ኢትዮጵያ ከምዘረከቡ`ውን ወሲኻ ሓቢራ። ባይቶ ኣብ ዝሃቦ ምላሽ፡ ነቲ ምዕባለ ኣመጉሱ፡ እቲ ስራሕ ቀልጢፉ ክጅመር ኣተሓሳሲቡ። ብኻልእ ወገን፡ ኢትዮጵያ ምስ ኤርትራ ዝጀመረቶ ናይ ንግዲ ርክብ ሕጋዊ መስመር ንምትሓዝ ናይ ጉምሩክ መቆጻጸሪ ነቑጣታት ከምዝተዋደደ ኮሚሽን ጉምሩክ ኢትዮጵያ ኣፍሊጡ። ኣብ ጨንፈር መቐለ ዋና ኣካያዲ ስራሕ ኣቶ ምሕረተኣብ ገብረመድህን ንኣገልግሎት ዜና ኢትዮጵያ ኣብ ዝሃቦ ሓበረታ፡ ምንቅስቓስ ንግዲ ኣታውን ወጻእን ሕጋውነት ዘልብሱ ተግባራት ተጻፊፎም ኣለዉ ኢሉ። ምሉእ ትሕዝቶ ኣብ`ዚ ምስማዕ ይክኣል። No media source currently available


ብዕጡቓት መጥቃዕቲ ዝበፅሖም ኣባላት ጋንታ ኩዕሶ እግሪ ዋልታ ፖሊስ ናብ ከተማ መቐለ ኣትዮም

ኣብ ዝሓለፈ ዓርቢ ብዕጡቓት መጥቃዕቲ ዝበፅሖም ኣባላት ጋንታ ኩዕሶ እግሪ ዋልታ ፖሊስ ትግራይ ናብ ከተማ መቐለ ኣትዮም። ህይወቱ ዝሓለፈ ተፃዋቲ ብቀዳም ስነ ስርዓት ቀብሩ ዝተፈፀመ ኮይኑ ዝቖሰሉ ድማ ሕክምና ይረኽቡ ምህለዎም ሓላፊ ህዝባዊ ርክባት ኮሚሽን ፖሊስ ትግራይ ኮማንደር ሙሉ ዶሞዝ ንድምጺ ኣሜሪካ ተዛሪቦም። ንሶም ሓደጋ ዘብፅሑ ሰባት ኣብ ትሕቲ ቀይዲ ናይ ምውዓል ስርሓት ምስ መንግስቲ ዓፋርን ሰራዊት ምክልኻልን ብሓባር ይስራሕ ምህላዉ ገሊፆም ሓደሽቲ ምዕባለታት ኣለዉ እሞ ኣብ ቀረባ እዋን ንህዝቢ ክነፍልጥ ኢና ኢሎም። ምሉእ ትሕዝቶ ኣብዚ ምስማዕ ይክኣል። No media source currently available


ኢትዮጵያ፡ ንጥርጡር ገበን ቅትለት ንኣሜሪካ ኣሕሊፋ ከምትህብ ኣፍሊጣ

ሰበ ስልጣን ኢትዮጵያ ብቅትለት ክልተ ሰባት ዝተጠርጠረ ኢትዮጵያዊ ኣሜሪካዊ ናብ ኣሜሪካ ኣሕሊፎም ከምዝህብዎ ኣፍሊጦም። ፈደራል ዓቓብ ሕጊ ብቅትለት ክልተ ሰባት ዝተጠርጠረ ኢትዮጵያዊ ኣሜሪካ ዮሃንስ ነሲቡ ናብ ኣሜሪካ ኣሕሊፉ ክወሃብ ምውሳኑ ሓቢሩ’ሎ። ወሃቢ ቃል ፈደራል ዓቓብ ሕጊ ዝናቡ ተኑ ንኣሶሴይትድ ፕረስ ኣብ ዝሃብዎ ቃል “ እቲ ጥርጡር ብቕትለት ትውልደ ኢትዮጵያዊያን ዝኾኑ ክልተ ውልቀሰባት’ዩ ተኸሲሱ ዘሎ” ድሕሪ ምባል ናብ ኣሜሪካ ክርከብ ዝቐረበ ጠለብ ብክፍሊ ፍትሒን ገበንን ኣሜሪካ ዝቐረበ ምኳኑ ብምግላጽ በቲ ክፍሊ ዝቐረበ ጭብጢ ድሕሪ ምርኣይ ኣሕሊፉ ክወሃብ ከምዘለዎ ምውሳኑ ሓቢሮም። እቲ ጥርጡር ኣብዚ ሕጂ እዋን ኣብ ኢትዮጵያ ኣብ ትሕቲ ቀይዲ ከምዝርከብ’ውን ተፈሊጡ’ሎ። ፈተወትን ስድራቤትን ጥርጡር ግን ኢትዮጵያን ኣሜሪካን ገበነኛ ኣሕሊፍካ ናይ ምሃብ ስምምዕ ከምዘይብለን ብምግላጽ ሕቶታት የልዕሉ ኣለው። ጠበቓ ጥርጡር ስመኝህ ኪሮስ እቲ ኣሕሊፍካ ናይ ምሃብ መስርሕ ብቤት ፍርዲ ክሓልፍ ከምዝግባእ ብምግላጽ ኣብ መንጎ ክልቲኣን ሃገራት ድማ ገበነኛ ኣሕሊፍካ ናይ ምሃብ ስምምዕ ከምዘየለ ይገልጽ። ስድራቤት ብወገኖም ወዶም ቅድሚ ክልተ ወርሒ ብፖሊስ ኢትዮጵያ ኣብ ትሕቲ ቀይዲ ከምዝኣተወ ይገልጹ። ኣቦ ጥርጡር ኒሲቡ በዛብህ “ ዩሃንስ ኣብ ኣሜሪካ ናብ ፍርዲ እንተቐሪቡ ናይ ሞት ፍርዲ ክወሃቦ ይክእል’ዩ። ብተወሳኺ ገበነኛ ኣሕሊፍካ ናይ ምሃብ ስምምዕ ናብ ዘይብላ ሃገር ክወሃብ የብሉን። እዚ ናይ ሉኣላዊነት ጉዳይ እውን እዩ” ይብሉ። ወሃቢ ቃል ፈደራል ዓቃቢ ሕጊ ብኣንጻሩ ቤት ጽሕፈቶም ገበነኛ ኣሕሊፍካ ናይ ምሃብ መዝነትን ሓላፍነትን ከምዘለዎ ይገልጹ። ብተወሳኺ ጥርጡር ኣሜሪካዊ ዜግነት ዘለዎም ምዃኑን መሰሉ ብሰበ ስልጣን ኣሜሪካ ዝተሓለወ ምዃኑ ይገልጹ።


ንስምምዕ ኢትዮ-ኤርትራ ተግባራዊ ንምግባር ናይ ቴክኒክ ኮሚቴ ምጥያሱ ተገሊጹ

ኣብ መንጎ ኢትዮጵያን ኤርትራን ዝተበፅሐ ስምምዕን ርክብን ዝርዝር ጉዳያት ተግባራዊ ንምግባር ብኽልቲአን ሃገራት ዝተጣየሸ ናይ ቴክኒክ ኮሚቴ ስርሑ ብፅቡቕ ኩነታት የሳልጥ ከምዘሎ ወሃቢ ቃል ሚንስትር ጉዳያት ወፃኢ ኢትዮጵያ ኣቶ ነብያት ጌታቸው ኣፍሊጦም። ወሃቢ ቃል ሚንስትር ጉዳያትት ወፃኢ ኢትዮጵያ ትማሊ ሓሙስ ንጋዜጠኛታት ኣብዝሃብዎ መግለፂ ዝተፈላለዩ ጉዳያት ዝዳህሰሱ ክኾኑ ከለው ብዛዕባ ርክብ ኢትዮጵያን ኤርትራን ኣብ ዝሃብዎ ቃል እቲ ናይ ቴክኒክ ኮሚቴ ስርሑ ይሰርሕ ኣሎ፤እዞም ዝርዝር ስራሓት ነቲ ርክብ ትካላዊ ቕርፂ ከትሕዝዎ እዮም ኢሎም። “ዝቕፅል ርክብ ክልቲአን ሃገራት ትካላዊ ቕርፂ ስለዘትሕዝዎ ነፍሲ ወከፍ ዝርዝር ጉዳያት ምላሽ ክረከብ እዩ።ስለዚ ካብ ዘሎ ሓፈሻዊ ኩነታት ኢትዮጵያን ኤርትራን ብሚንስትር ጉዳያት ወፃኢ ዘሎ ኩነታት ዝተፈለየ ሓበሬታ ከምዘየለን ትካላዊ ቕርፂ ንምትሓዝ ዝስርሑ ስርሓት ብዝተታሓዘሎም ናይ ግዜ ሰደቓ ይሰላሰሉ ምህላው እየ ክዛረብ ዝኽእል”ኢሎም ። ንኢትዮጵያ ኤርትራን ዘራኽቡ ኣርባዕቲኦም መስመራት ንመኻይን ኣብ ዝተዓፅውሉ እዋን ነዚ መግለፂ ዝሃቡ ምሃቦም ዝገለጸ ፋና ብሮድካስቲንግ ኮርፖሬት ብዛዕባ ምዕጻው መስመራት ግን ዘውጽኦ ዜና የለን።


ክልል ዓፋር: ስፖርተኛታት ጽዒና ኣብ ዝነበረት ኣውቶቡስ ብዘጋጠመ መጥቓዕቲ ተኹሲ 1 ሰብ ሞይቱ፡5 ቆሲሎም

ኣብ ክልል ዓፋር ስፖርተኛታት ፂዒና ትጓዓዝ ኣብ ዝነበረት ኣውቶቡስ ዕጡቓት ብዝኸፈትዎ ተኹሲ ሓደ ሰብ ክሞውት ከሎ 5 ድማ ቆሲሎም። ጋንታ ኩዕሶ እግሪ ዋልታ-ፖሊስ ኣብ ኣዲስ ኣበባ ዝነበራ ጸወታ ፈጺማ ናብ ትግራይ ተምርሓሉ ኣብ ዝነበረትሉ እዋን መንነቶም ብዘይተፈለጡ ኣካላት ኣብ ክልል ዓፋር ገዋኔ ኣብ ዝተባህለ ከባቢ ሎሚ ዓርቢ ከባቢ ሰዓት 3:30 ረፋድ ብዝተፈነወ መጥቃዕቲ ህይወት ሓደ ሰብ ክጠፍእ ክኢሉ ክብሉ ሓላፊ ርክብ ህዝቢ ኮምሽን ፖሊስ ትግራይ ኮማንደር ሙሉ ዶሞዝ ንድምጺ ኣሜሪካ ተዛሪቦም። ብተወሳኺ ካብቶም ዝቖሰሉ ሓደ ከቢድ ጉድኣት ዝበፅሖ ክኸውን ከሎ ኣርባዕተ ድማ ቀሊል ጉድኣት በፂሕዎም ኢሎም። ጉድኣት ዝበጽሖም ወገናት ብሄልኮፕተር ናብ ቢሾፍቱ ተወሲዶም ኣገልግሎት ሕክምና ክረኽቡ ተገይሩ’ሎ። ሓላፊ ኮሚኒኬሽን ክልል ዓፋር ኣይተ ኣሕመድ ሳሎይታ ብወገኖም በቲ መጥቃዕቲ ህዝብን መንግስትን ዓፋር ሓዘን ከምዝተሰምዖም ብምግላፅ እቲ ሓደጋ ዘብፅሑ ኣካላት ኮንትሮባንዲስት እዮም ኢሎም። ኣይተ ኣሕመድ እቲ መጥቓዕቲ ዝተፈጸመሉ ዕንዱፎ ኣብ ዝበሃል ብበዝሒ ዓሌት ዒሳ ኣብ ዝርከብሉ እዩ ክብሉ ወሲኾም ተዛሪቦም። ሓደጋ ዘብፅሑ ሰባት ኣብ ትሕቲ ቁፅፅር ንምውዓል ብፖሊስ ፌደራልን ሰራዊት ምክልኻልን ተሓጊዞም ይስራሕ ምህላዉ ተዛሪቦም። አስከሬን ህይወቱ ናይ ዝሓለፈ ተፃዋታይን ካልኦት ጉድኣት ዝበፅሖምን ፅባሕ ንጉሆ ናብ መቐለ ክኣትዉ እዮም ተባሂሉ።


ክልተ ላዕለዎት ኣመራርሓ ውድብ ዓረና ካብ ኣባልነት’ቲ ውድብ ምውጽኦም ኣፍሊጦም

ላዕለዎት ኣመራርሓ ውድብ ዓረና ትግራይ ዝኾኑ ኣይተ ኪዳነ ኣመነን ኣይተ ክብሮም በርሀን ካብ ኣባልነት ውድብ ከምዝወፁ ኣፍሊጦም። ኣብቲ ውድብ ክመዓራረዩ ዝግበኦም ፀገማት ብቅልጡፍ ብዘይምዕራዮም ካብቲ ውድብ ምልቃቖም'ውን ገሊፆም። ናይ ባዕሎም ሓዱሽ ውድብ ንምምስራት ናብ ቦርድ ምርጫ ኢትዮጵያ ሕቶ ከምዘቕረቡ ኣይተ ኪዳነ ኣመነ ተዛሪቦም። ኣመራርሓ ውድብ ዓረና ኣብዚ ጉዳይ ሓቲትናዮም ኣብቲ ጉዳይ ጠሚቱ ኣብ ቀረባ መግለፂ ክንህብ ኢና ዝብል ምላሽ ሂቦም ኣለው። ምሉእ ትሕዝቶ ኣብዚ ምስማዕ ይክኣል። No media source currently available


ሰበ ስልጣን ሊብያ ኣብ መዳጎኒ ማእከል ስደተኛታት ሕጽረት ቐረብ ከምዘሎ ይገልጹ

ሰበስልጣን ሊብያ ጠለብ ኣብ መዳጎኒ ማእከል ስደተኛታት ከተማ ታጁራ ዘለው ብኣማኢት ዝቑጸሩ ስደተኛታት ንምምላእ ሕጽረት ቐረብ ከምዘሎ ትማሊ ረቡዕ ገሊጾም። ከተማ ታጁራ ኣብ መንጎ ብሕቡራት ሃገራት ዝድገፍ መንግስቲ’ታ ሃገርን ኮማንደር ምብራቓዊ ሊብያ ከሊፋ ሃፍተር ኹናት ዝካየደሉ ቦታ ተዳወብ ከተማ’ያ። ኣብታ ከተማ ዝርከብ መዳጎኒ ማእከል መብዛሕትኦም ካብ ሃገራት ትሕተ ሰሃራ ዝመጹ ኣስታት 550 ስደተኛታት ከምዘለውን ሕጽረት መግቢ ከምዘሎ ዳይሬክተር’ቲ ማእከል ኑር ኢለዲን ቃርልቲ ይገልጹ። እዚ ዝግለጽ ዘሎ መንግስቲ ኢጣልያ ሕብረት ኣውሮጳ ካብቲ ኣብ ሊብያ ዘሎ ግጭት ዘምልጡ ስደተኛታት ዘካይድዎ ስደት ዝምልከት ውጥን ክሕንጽጹ ኣብ ዝጸውዓሉ ዘሎ ጊዜ’ዩ። ልኡኽ ሕቡራት ሃገራት ኣብ ሊብያ ጋሲም ሳልም ኣብ መንጎ ተዋጋእቲ ወገናት ሊብያ ኣብ ዝመጽእ ክልተ ሰሙን ልዝብ ክጅመር ተስፋ ከምዘሎ ይገልጹ ኣለው። ኣብ ሊብያ እዚ ዳሕረዋይ ኹናት ካብ ዝጅምር ኣስታት 3,600 ስደተኛታት ኣብ መዳጎኒ ማእከል ተቐርቒሮም ከምዘሎ ይግለጽ ኣሎ።ብመሰረት ሓበሬታ ውዱብ ጥዕና ዓለም ኣብ ዝሓለፈ ሰለስተ ሰሙናት ኣስታት 264 ሰባት ክሞቱ ከለው 1,266 ድማ ቆሲሎም ኣለው። እቲ ትካል ብተወሳኺ ብዝሒ ዘለዎም ሰላማዊያን ሰባት ኣብ ናይ ሕክምና ማእከላት ተዓቑቦም ዘለው ክኾኑ ከለው ኩነታት ኣብ ብመንግስቲ ዝመሓደሩ መዳጎኒ ማእከል ዝርከቡ ስደተኛታት ከምዘሻቐሎም ይገልጹ ኣለው።


ምህናጽ ዲሞክራሲ ኣብ ኤርትራ ብዝብል ኣብ ለንደን ዝተቓነዐ ጉባኤ

ምህናጽ ዲሞክራሲ ኣብ ኤርትራ ብዝብል ኣርእስቲ ኤርትራዊያንን ብዛዕባ ኤርትራ ዝግደሱ ወጻእተኛታትን ምሁራትን ዝተኻፈልሉ ጉባኤ ኣብ ከተማ ለንደን ሴነት ሃውስ ዩኒቨርሲቲ ለንደን ኣብዚ ዝሓለፈ መዓልታት ተኻይዱ።   እቲ ብምትሕብባር ‘ኤርትርያ ፎካስ’ ዝተባህለ ምትእኽካብ ሲቪክን ዘይመንግስታዊ ትካላትን ብጉዳይ ኣተሓሕዛ ሰብኣዊ መሰላት ኤርትራ ዝግደሱ ውልቀሰባትን ማሕበር ምስ ኢንስትዩት መጽናዕቲ ኮመንወልዝ ዝተዳለወ ጉባኤ ንእዋናዊ ኩነታት ኤርትራ ዝዳህሰሰን ክመጽእ ንዝክእል ዝበልዎ ለውጢ ተዳሊኻ ንምጽናሕ ዲሞክራሲ ንምህናጽ ብድሆታት ኣለሊኻ ንምስራሕን ምዃኑ ኣዳለውትን ተሳተፍቲን’ቲ ጉባኤ ንድምጺ ኣሜሪካ ገሊጾም።  ኣብቲ ኣኼባ መጽናዕታዊ ጽሑፋትን ቀሪቦም ልዝብ ከምዝተኻየደሎ’ውን ገሊጾም። ምሉእ ትሕዝቶ ኣብዚ ምስማዕ ይክኣል። No media source currently available


ቻይና፡ ኢትዮጵያ ንዘለዋ ዕዳ ከምተቕልል ኣምባሳደር ኢትዮጵያ ኣብ ቻይና ኣፍሊጦም

ኣብ ቻይና ዑደት የካይዱ ዘለው ቀዳማይ ሚንስትር ኢትዮጵያ ዶ/ር ኣብይ ኣሕመድ ርክባት ክልቲአን ሃገራት ብዝምልከት ምስ ፕረዚደንት ቻይና ዚ ቺንፒንግ ምዝርራቦም ወሃቢ ቃል መንግስቲ ኢትዮጵያ ገሊፆም።ቻይና ኢትዮጵያ ንዘለዋ ዕዳ ከምተቕልል’ውን ኣምባሳደር ኢትዮጵያ ኣብ ቻይና ኣቶ ተሾመ ቶጋ ገሊፆም። ክልቲኦም መራሕቲ ኣብዝተራኸብሉ እዋን ኣብ ምትሕግጋዝ ስራሓት ትሕተ ቕርጺ፣ንግዲ፣ቱሪዝምን ርክብ ህዝቢ ምስ ህዝብን ምዝታዮም ኣብ ቤት ፅሕፈት ቀዳማይ ሚንስትር ሓላፊ ፕረስ ሰክሬታሪ ኣቶ ንጉስ ጥላሁን ገሊፆም። ኣብ መንጎ ቻይናን ኢትዮጵያን ዘሎ ምትሕብባር ልምዓት ዝገለፁ ኣቶ ንጉሱ ጥላሁን CRCC ዝተባህለ ኩባኒያ መስመር መንገዲ ጅቡቲ- ኣዲስ ኣበባ ብልቓሕ ምስርሑ ኣዘኻኺሮም።ነቲ ዕዳ መኽፈሊ ግዜ ድማ ተናዊሑ’ሎ ኢሎም። No media source currently available  “ምኽፋል ዕዳ ክጅምር ዝነበሮ ኣብዚ ዓመት እዚ እዩ።ሎሚ ብዘሎ ቁጠባዊ ዝሕታለ ግን መንግስቲ ቻይና ዕዳ ናይ መኽፈሊ ግዜ ንምናውሕ ተሰማሚዑ’ሎ።በዚ መሰረት ኣብ ውሽጢ 10 ዓመት ክኽፈል ዝነበሮ ልቓሕ ናብ 30 ዓመት ክናዋሕ ኣብ ስምምዕ ተብፂሑ’ሎ።” እዚ ስምምዕ እዚ ርክብ ክልቲአን ሃገራት ኣብ ምሕያልን ኣብ ኢትዮጵያ ዘሎ ምዝሕታል ቁጠባ ንምንቕቓሕ ኣበርኽቶ ከምዝህልዎን ገሊፆም። ኩባንያታት ቻይና ናይ ኣዲስ ኣበባ ናይ ሸገር ልምዓት ፕሮጀክት ንምስታፍ ድልየተን ምግላፀን ወሲኾም ሓቢሮም። “ሰብ ሃብቲ ቻይና ኣብዝተፈላለዩ ዓውድታት ከምዝዋፈሩን ናይታ ሃገር መንግስቲ እውን ሎሚ ኣብ ኢትዮጵያ ዘሎ ለውጢ ንምሕያልንን ንምድጋፍን ሰብ ሃብቲ ይኹን ትካላት ናብ ኢትዮጵያ መፂኦም ወፍሪ ከካይዱ ናይ ባዕሉ ተራ ከምዝፃወት ሰፊሕ ልዝብ ተኻይዱ ኣብ ስምምዕ ተበፂሑ’ሎ።” ቀፃሊ ወለዶ ኸፋሊ ዕዳ ከይኸውን፡ ሓገዝ ይኹን ልቓሕ ብጥንቃቐ ንክትሓዝ ኣብቲ ዝርርብ ከምዝተልዓለን ብሃገር ደረጃ እውን ቀዳምነት ከምዘድልዮን ኣቶ ንጉሱ ወሲኾም ገሊፆም። ብዝተፈላለዩ ምኽንያታት ኣብ ቻይና ተኣሲሮም ዝርከቡ ዜጋታትን ጉዳዮም ኣብ ምፅራይ ዘለውን ዜጋታት ኢትዮጵያን ብፍላይ ድማ ኣደንዛዚ ዕፅ ብምዝውዋር ተጠርጢራ ኣብ ማእሰርቲ እትርከብ ኢንጅነር ናዝራዊት ኣበራ ብዝምልከት ኣብ ጎናዊ ርክብ ከምዝተዓለን ጉዳዮም ብናይ ቻይና ሕጊ ብኣግባቡ ክርኣይን መዕለቢ ከምዝረክብን ሓቢሮም። ኣምባሳደር ኢትዮጵያ ኣብ ቻይና ኣቶ ተሾመ ቶጋ ብወገኖም ቀዳማይ ሚንስትር ኣብይ ኣሕመድ ምስ ናይ ቻይና ፕረዚዳንት ዚ ቺንፒንግ ኣብዝተዘራረብሉ እዋን ኣብ ጉዳያት ልቓሕ፣ልምዓትን ተራድኦን ከምዝተዘተየሉ ሓቢሮም። “ቀዳማይ ነገር እቲ ዕዳ ዳግመ ምትዕርራይ ተጌርሉ’ሎ።ስርዓቱ ቀይሮምዎ ኣለው።ቅድሚ ሎሚ ናይ ኮመርሻል ልቓሕ ዝነበረ ናብ ኮንሰሽናል ልቓሕ ተቐይሩ’ሎ።ናይ እፎይታ ግዜን ዝተናውሐ ናይ መኽፈሊ ግዜን ክህልዎ እዩ።” ልዕሊ 300 ሚሊዮን ናይ ቻይና ገንዘብ ብምትሕብባር ካልእ 100 ሚሊዮን ናይ ቻይና ገንዘብ ድማ ብረድኤት ከምዘበርከተት ኣምባሳደር ተሾመ ገሊፆም። ብዝተኣሳሰረ ዜና ፅባሕ ኣብ ዝጅምርን መራሕትን ተወከልትን ልዕሊ 100 ሃገራት ኣብ ዝርከብሉ ጉባኤ መድረኽ መቐነትን ጎደናን ቻይና/Belt and Road Initiative Forum/ ቀዳማይ ሚንስትር ኣብይ ኣሕመድ መደረ ከምዘስምዑ ተፈሊጡ’ሎ። ብዋናነት ማእኸሉ ኣብ ህንፀት መሰረት ልምዓትን ዓውዲታት ንግዲ ወፃኢን ዝገበረ ምትሕብባር ኢትዮጵያን ቻይናን ረብሕኡ ብምጥቓስ ዝንእድዎ ኣለው፤ብዘይተመጣጠነ ናይ ወፃኢ ንግዲን ዓብይ መጠን ዘለዎ ልቓሕን ዝተዓጀበ ምዃኑ ድማ ዝነቕፉዎ ኣለው። ኣብ ዩኒቨርስቲ ጆንስ ሆፕኪንስ ማእኸል መፅናዕቲ ቻይና-ኣፍሪቃ ኢትዮጵያ ክሳብ ሎሚ ልዕሊ 13 ቢሊዮን ዶላር ምልቃሓን ካብ ኣንጎላ ቀፂላ ኣብ ኣፍሪካ እታ ዝዓበየት ተለቃሒት ምዃናን ይሕብር። ምሉእ ትሕዝቶ ኣብዚ ምስማዕ ይክኣል። No media source currently available


ፕረዚደንት ሶማል መሓመድ ዓብዱላሂ ናይ ሓደ መዓልቲ ወግዓዊ ናይ ስራሕ ምብጻሕ ኣብ ኣስመራ አካይዱ

ፕረዚደንት ፌደራላዊት ዲሞክራሲያዊ ሪፓብሊክ ሶማል መሓመድ ዓብዱላሂ መሓመድ፡ ሎሚ 24 ሚያዝያ 2019 ናይ ሓደ መዓልቲ ወግዓዊ ናይ ስራሕ ምብጻሕ ኣብ ኣስመራ ዛዚሙ ናብ ሃገሩ ተመሊሱ። ፕረዚደንት መሓመድ ዓብዲላሂ ኣብ ኣህጉራዊ መዓርፎ ነፈርቲ ኣስመራ ኣብ ዝበጽሓሉ ፕረዚደንት ኢሳያስ ኣፈወርቂን ሚንስትር ጉዳያት ወጻእ ኤርትራ ኣቶ ዑስማን ሳልሕን ተቀቢሎሞ። ፕረዚደንት መሓመድ ዓብዱላሂን ፕረዚደንት ኢሳይያስ ኣፈወርቂን ኣብ ቤተ-መንግስቲ ኣብ ዝገበርዎ ሓጺር ርክብ፡ኣብ ምድንፋዕ ክልተኣዊ ዝምድናታትን ሓባራዊ ዞባውን ኣህጉራውን ጉዳያት ዘትዮም። ሚንስትር ትምህርቲ ሶማልን ካልኦት ላዕለዎት ሰበ-ስልጣን ናይ’ታ ሃገርን ምስ ፕረዚደንት መሓመድ ዓብዱላሂ ሓቢሮም መጺኦም ነይሮም። ምሉእ ትሕዝቶ ኣብዚ ምስማዕ ይክኣል። No media source currently available


መራኸቢ-ጽርግያታት ኤርትራን ኢትዮጵያን፡ ሕጋዊ ኣገባብ ተኸቲሉ ዳግም ክኽፈት`ዩ’ ምንጭታት ኤርትራ

መራኸቢ-ጽርግያታት ኤርትራን ኢትዮጵያን፡ ሕጋዊ ኣገባብ ተኸቲሉ ዳግም ክኽፈት`ዩ ክብሉ ምስ`ቲ ጉዳይ ቅርበት ዘለዎም ምንጭታት ኤርትራ ንድምጺ ኣሜሪካ ሓቢሮም። እዚ ዝስማዕ ዘሎ፡ ከይተዓጽወት ተሪፋ ዝነበረት መስመር ቡሬ-ደባይሲማ ትማሊ ሰኑይ ድሕሪ ምዕጻዋ`ዩ። ሓደ በዓል-ስልጣን ክልል ትግራይ ድማ፡ ስለምንታይ ተዓጽዩ ኢልና ንፈደራል መንግስቲ ሓቲትና ኣለና ኢሉ። ብኻልእ ወገን፡ ዶብ ኦምሓጀር-ሑመራ ቅድሚ ምዕጻዉ ፡ በቲ መስመር ናብ ኤርትራ እኽልን ፊኖን ከይኣቱ ይኽልከል ኔሩ ዝብል ካብ ወገን ኤርትራ ዝመጸ ሓበረታ ሰበ-ስልጣን ክልል ትግራይ ኣሉታ ሂቦምሉ ኣለዉ። ብዛዕባ ጉዳይ ምዕጻው ዶባት ዝምልከት ካብ መንግስቲ ኤርትራ ሓበሬታ ንምርካብ ወኪልና ዝገበሮ ፈተነ ኣይሰለጠን።እንተኾነ ግን ካብ ገለ ምስ`ቲ ጉዳይ ቅርበት ዘለዎም ግን ስሞም ክጥቀሱ ዘይደለዩ ሰባት ዝሓበርዎ ተመርኩሱ እዚ ዝስዕብ ይብል፡ ድሕሪ'ቲ ኣብ መንጎ ኤርትራን ኢትዮጵያን ዝተበጽሐ ናይ ሰላም ስምምዕ፣ብሰናይ ድሌት ናይ ክልቲኤን ሃገራት ብዘይ ዝኾነ ወግዓዊ ስምምዕ፣ እቶም ዶባት ብግዚያዊነት ተኸፈቶም ናይ ህዝቢ ንህዝብን ናይ ንግድን ምልውዋጥን ምንቅስቓሳትን ክካየድ ከምዝጸንሐ ፣እንተኾነ ግን ነቲ ናይ ንግዲ ምልውዋጥ ሕጋውን ወግዓውን ብዝኾነ መንገዲ ንምስራሕ ፣ብክልቲኦም ወገናት ዝተጀመረ ናይ ንግድን ጉምሩኽን ምስኡ ዝተሓሓዙ ጉዳያትን ፣ ስምምዓት ክሳብ ዝግበር እቶም ዶባት ብግዚያዊነት ከምዝተዓጸዉ ይሕብር። ኣስዒቡ ከምዝፍለጥ መራሕቲ ክልቲኤን ሃገራት ኣብ ዝተረኽብሉ፣ ዶብ ኦምሓጀር-ሑመራ ኣብ ዝተኸፍተሉ እዋን ፣ናይ ንግድን ጉምሩኽን ጉዳይ ምስ ተወድአ እቶም ተዓጽዮም ዘለዉ ዶባት ከምዝኽፈቱ ምሕባሩ ይዝከር። ስለዚ እቶም ዶባት ክሳብ ስምምዓት ዝግበሩ፣ተዓጽዮም ከምዝጸንሑ'ዩ እቲ ዘይወግዓዊ ሓበሬታ ዘመልክት ይብል ወኪልና ብርሃነ በርሀ ካብ ኣስመራ። ካብ ፈደራል መንግስቲ ኢትዮጵያ ምላሽ ንምርካብ ዝገበርናዮ ፈተነ`ውን ኣይተዓወተን፡ ነገር ግን፡ ኣባል ፈጻሚ ስራሕ ሕወሓት ኣቶ ጌታቸው ረዳ፡ እቲ ጉዳይ ንፈደራል መንግስቲ ዝምልከት `ዩ ሓቲትና ኣለና ይብል፡ “ ንሕና ከም ሰብና እቲ ዶብ ተዓጽዩ ክብሃል ንሰምዕ ኣለና። እቲ ጉዳይ ናይ ፈደራል መንግስቲ ጉዳይ`ዩ። ስለምንታይ ተዓጽዩ ኢልና ንፈደራል መንግስቲ ንሓትት`ምበር፡ ስለምንታይ ተዓጽዩ ኢልና ንመንግስቲ ኤርትራ ንብሎ የለን።” ኣብ ዞባ ደቡብ ኤርትራ፡ ሓላፊ ማሕበር መንእሰያትን ተማሃሮን ኣቶ ግርማይ ገብሩ ኣብ ናይ ወልቁ ፈይስቡክ ኣብ ዝጠቀዖ ሓበሬታ፡ መስመር ኦምሓጀር-ሑመራ ቅድሚ ምዕጻዉ፡ ካብ ወገን ትግራይ ዘለዉ ሓለፍቲ እኽልን ፊኖን ናብ ኤርትራ ከይኣቱ ክኽልክሉ ጸኒሖም`ዩም ዝብል ጽሒፉ ኔሩ። ነዚ ካብ ክልል ትግራይ ምላሽ ንምርካብ ብወኪልና ጌርና ኣብ ዝሓተትናሉ እዋን ድማ፡ ኣማኻሪ ዋና ኣማሓዳሪ ዞባ ምዕራብ ትግራይ ኣይተ ጀጃው ደሞዝ ብስልኪ ሓቲተዮም "ጌጋ ሓበሬታ" እዩ :: ኩሎም ሸቐጣት ብዘይካ ብድጎማ መንግስቲ ናብ ውሽጢ ሃገር ዝኣትዉ (ነዳድን ዘይትን) ዝኾነ ሸቐጥ ኣይከልከልናን ኢሎምኒ ዝብል መልሲ ልኢኹልና`ሎ። መጀመርያ ዝተዓጽወ መስመር ዛላምበሳ-ሰርሓ ዝሓለፈ ወርሒ ታሕሳስ 2018 ኣብ ዝተዓጸወሉ እዋን፡ ምክትል ኣመሓዳሪ ክልል ትግራይ ዶ/ር ደብረጽየን ገብረሚካኤል ንጋዜጠኛታት ኣብ ዝሃቦ መልሲ፡ እቲ መስመር ዝተዓጽወ እቲ ርክብ ሕጋዊ መስመር ንምትሓዝ`ዩ ዝብል መልሲ ካብ ወገን ኤርትራ ተዋሂቡና`ዩ ኢሉ ኔሩ`ዩ። ምሉእ ትሕዝቶ ኣብዚ ምስማዕ ይክኣል። No media source currently available


ቀ/ሚ ኣብይ ኣሕመድ ምስ ኣባላት ትካላት መንግስቲ ናብ ብሕቲ ንምስግጋር መስርሕ ዝርእይ ዘይሻራዊ ትካል ዘትዮም

ዓለምለኸ ማሕበረሰብ ንእዋናዊ ኩነታት’ታ ሃገር ብዝምልከት ዘለዎ ገምጋም ካብቲ ሓደ ሓደ ኢትዮጵያዊያ ፖለቲከኛታትን ተንተንቲን ዝብልዎ ዝተፈልየ’ዩ ክብሉ ቀዳማይ ሚንስትር ኣብይ ኣሕመድ ተዛሪቦም። ኣብታ ሃገር ዘሎ ፖለቲካዊ ዘይምርግጋእ ሓደሓደ ፖለቲከኛታትን ኢትዮጵያ ከምዝሓስብዎ ኣይኮነን ክብሉ’ውን ወሲኾም ሓቢሮም። ቀዳማይ ሚንስትር ኣብይ ኣሕመድ ነዚ ዝበሉ ምስ ዘይሻራዊ ቤት ምኽሪ አማኻሪ ብሕታዊነት(ፕራይቨታይዘሸን) ኣብ ዝተዘራረብሉ እዋን’ዩ። እዚ ከምዚ ኢሉ ኸሎ እቶም ቀዳማይ ሚንስትር ኣብ ቻይና ምብጻሕ ከምዝገብሩ’ውን ተገሊጹ’ሎ። ዓለምለኸ ኣረኣእያ ንኢትዮጵያ ዝሓለፈ ዓመት ቅድሚ’ቲ ለውጢ ዝነበረ ኩነታት ኣዋጅ ህጹጽ እዋን ብዓሰርተታት ኣሽሓት ዝቑጸሩ ዜጋታት ዝተአሰሩላ ሓያለ ዝተቀትልዋ ብ ማ ኢት ኣሽሓት ዝተሰደዱላ ሃገር ምስዛ ናይ ሎሚ የወዳድርዎ። ምሉእ ትሕዝቶ ኣብዚ ምስማዕ ይክኣል። No media source currently available


ሕብረት ኣፍሪቃ ኣብ ጉዳይ ሱዳንን ሊብያን ንምዝታይ ህጹጽ ኣኼባ ኣብ ግብጺ አካይዱ

ግብጺ ኣብ ሱዳንን ሊብያን ዘሎ ፖለቲካዊ ዘይምርግጋእ ብዝምልከት ህጹጽ ኣኼባ መራሕቲ ኣፍሪቃ አካይዳ። እዚ ኣኼባ ዝተኻየደ መራሕቲ ተቓውሞ ሰልፊ ሱዳን ነታ ወታሃደራዊ መራሕቲ’ታ ሃገር ካብ ጎደናታት ክእለዩ ዘቕረብዎ ሕቶ ብምንጻግ ኣብ ካርቱም ተወሳኺ ናይ ተቓውሞ ሰልፊታት ንምክያድ ጻውዒት ኣብ ዘቕርብሉ ጊዜ’ዩ። ኣብ ግብጺ ዝተኣኸቡ መራሕቲ ሃገራት ኣፍሪቃ ወታሃደራዊ ቤት ምኽሪ ሱዳን ዲሞክራሲያዊ ለውጢ ከተኣታትው ተወሳኺ ጊዜ ክወሃቦ ከምዝወሰኑ ፕረዚደንት ግብጺ ዓብደልፈታሕ ኣልሲሲ ሎሚ ሶሉስ ኣፍሊጦም። ሕብረት ኣፍሪቃ ኣብ ዝሓለፈ ሰሙን ወታሃደራዊ ቤት ምኽሪ ሱዳን ኣብ ውሽጢ ክልተ ሰሙን ሲቪላዊ ምምሕዳር እንተዘይመስሪቱ ካብቲ ሕብረት ከምዝእገድ ዝገልጽ ውሳነ ምሕላፉ ይዝከር’ዩ። No media source currently available  ኣብ ምዝዛም’ቲ ዋዕላ መደረ ዘስምዑ ፕረዚደንት ኣል ሲሲ እቲ ዋዕላ ነቲ ኣብ ሱዳን ዘሎ ኩነታት መፍትሒ ከናድይን ኩሉ ሓቆፍ ዲሞክራሲያዊ ምምሕዳር ኣብ ምምስራት ግቡኡ ከበርክት ምስምምዑ ገሊጾም። ንሶም ብተወሳኺ ኣብቲ ዋዕላ ዝተሳተፋ ሃገራት ወታሃደራዊ ቤት ምኽሪ ሱዳን ዲሞክራሲያዊ ሲቪላዊ ምምሕዳር ንምምስራት ዘድልዮ ስጉምቲ ንምውሳድ ተወሳኺ ጊዜ ክወሃቦ ከምዝተሰማምዑ ሓቢሮም ኣለው። እዚ ከምዚ ኢሉ ከሎ ተቓወምቲ ሱዳን ወታሃደራዊ መሰጋገሪ ቤት ምኽሪ’ታ ሃገር መዝነቱ ብቕልጡፍ ንሲቪላዊ ምምሕዳር ከረኽብ ጸቕጢ ይገብሩ ኣለው፡ እቲ ቤት ምኽሪ ብወገኑ ዋላ’ዃ እቲ መሰጋገሪ ምምሕዳር ክሳብ ክልተ ዓመት ክጸንሕ እንተደለዩ ሲቪላዊ ምምሕዳር ንምምስራት ድልየት ከምዘለዎም ይገልጹ ኣለው። ምሉእ ትሕዝቶ ኣብዚ ምስማዕ ይክኣል። No media source currently available


መድረኽ ዘተ ህዝብታት ኣምሓራን ኦሮምን ኣብ ከተማ ኣምቦ ተቓኒዑ

ምሕያል ርክብ ህዝብታት ኣምሓራን ኦሮሚያን ንኢትዮጵያ ናብ ልዑል ብራኸ ዘደይባ እዩ ክብሉ ምኽትል ኣማሓዳሪ ክልል ኦሮሚያ ኣቶ ሽመልስ ኣብዲሳ ኣፍሊጦም።ዋና ኣማሓዳሪ ክልል ኣምሓራ ዶ/ር ኣምባቸው መኮነን ድማ ክልል ኦሮሚያ ካብ ኣዲስ ኣበባ እትረኽቦ ረብሓ ኣብ ግብሪ ክውዕል ከምዝሰርሕ ተዛሪቦም። ትማሊ ሰንበት ኣብ ከተማ ኣምቦ ኣብ ዝተኻየደ መድረኽ ህዝቢ ምስ ህዝቢ መደረ ዘስምዑ ምኽትል ኣማሓዳሪ ክልል ኦሮሚያ ኣቶ ሽመልስ ኣብዲሳ ንዓወታት ዓድዋ፣ካራማን ካልኦትን ብምዝኻር መሰረት ሓድነት ህዝቢ ኢትዮጵያ ኩሎም ብሄርን ብሄረሰባትን ዘሳተፈ እዩ ኢሎም። ህዝብታት ኦሮሞን ኣምሓራን ኣብ ዝሓለፉ ግዜያት ዝነበረ ዓፈና ቄሮን ፋኖን ተቓሊሶም ነቲ ፀገም ንምፍታሕ ዘካየዱዎ ቓልስን እንቦጭ ተባሂሉ ንዝፅዋዕ ፃህያይ ንምክልኻል ዝተኻየደ ርብርብን ንኢትዮጵያዊያን ነፃነት ኣምፂኡ’ሎ ኢሎም። ብምቅጻል ብዛዕባ ርክብ ክልቲኦም ህዝብታት ድማ ከምዚ ኢሎም። “ርክብ ህዝቢ ኣምሓራን ኦሮምን ንኢትዮጵያ ዘሕይል እዩ፤ምሕያል ርክብ ህዝቢ ኦሮሞን ኣምሓራን ንኢትዮጵያ ክብ ዘብል እዩ።ንካልኦት ብሄርን ብሄረሰባትን ፅላል ክኾኖም እዩ።ስለዝኾነ ንሓድነት ዘሐይል እምበር ንድሕሪ ዝምለስ ኣይኮነን።ልክዕ ከም ናይ ቅድሚ ሎሚ ሓድነትና ኣፅኒዕና ዝበልፀገት፣ዴሞክራሲያዊትን ፍትሒ ዝተረጋገፀላ ሃገራዊ ክብራ ክብ ዝበለ ሓድነታ ነቕ ዘይትብል ኢትዮጵያ ንምፍጣር ብሓባር ክንሰርሕ ኢና።”  ንሓድነት ምስራሕ ጅግንነታዊ ተግባር እዩ፤ፅልእን ብቂም ሕነ ምፍዳይን ናይ ሰነፋትን ፈራሓትን መግለፂ እዮም ምስ በሉ ርክብ ህዝቢ ምስ ህዝቢ ንኹሉ ኢትዮጵያዊ ዝጠቅም፣መራሕቲ ሃለው ኣይሃለው ኢትዮጵያ ክትቕፅል እያ ኢሎም። “ኣብ ባህርዳር ዝተዘርአ ቦቒሉን ዓምቢቡን ኢፍትሓዊነት፣ፀረ ዴሞክራሲያዊነት ነቒሉ ደርቢዩ እዩ።ንዝበለፀ ምቅርራብ፣ሓድነትን ልምዓትን ብልፅግናን ሰላምናን እንረጋግፀሉ ዘክእለና ዘርኢ እንዘርአሉ ከምዝኸውን ንኢትዮጵያ ካብዚ ዝለዓለ ናይ ሓድነት ብራኸ ደው ከም እንብላ ከረጋግፀልኩም እደልይ።” ካብ ክልል ኦሮሚያ ዝተመዛበሉ ዜጋታት ኣብ ቀረባ እዋን ናብ ዝነበርሉ ክምንመልሶም ኢና ዝበሉ ኣቶ ሽመልስ እቶም ነዚ ተግባር ዝፈጸሙ ድማ ተስዓርቲ እዮም እዮም ኢሎም። ዋና ኣማሓዳሪ ክልል ኣምሓራ ዶ/ር ኣምባቸው መኮነን ቅድሚ ሎሚ ኣብ ውሽጢ መሪሕነት ብዝነበረ ኣፈላላይ ዓቕሚ ናይ ክልቲኦም ህዝብታት ክዳኸም ዝተፈላለዩ ፀገማት ክቃልዑ ገይርና ኢና ኢሎም።ነቲ ፍልልይ ዝሰብኽ ዝነበረ ሓይሊ ክስበር ሕብረት ፈጢርና ኣብ ዝሓፀረ እዋን ሓባራዊ ዓወት ክንጭብጥ ክኢልና ኢሎም። ሕብረት ህዝብታት ኦሮሞን ኣምሓራን ፅንዕቲ ኢትዮጵያ ክትህልው መማረፂ ዘይብሉ መፍትሒ እዩ ኢሎም።ኣብ መንጉኦም ዘይምርድዳእ ከምዘየለ ብምሕባር ተሓባቢርካ ናይ ምስራሕ ኣገዳስነት ኣረዲኦም። “ርክብ ህዝቢ ኣምሓራን ኦሮሞን ንፀገማት ህዝብታት ኣምሓራን ኦሮሞን ጥራሕ ዘይኮነስ ንፀገማት ኢትዮጵያ እውን ዓብይ መፍትሒ ምዃኑ ብፅኑዕ ንኣምነሉ እዩ።ስለዝኾነ ዝተጀመረ ሓይሊ ክቕፅል ክንገብር ኢና።ናይ ኦሮሞ ዴሞክራሲያዊ ፓርትን ናይ ኣምሓራ ዴሞክራሲያዊ ፓርትን ቅድሚ ሎሚ ካብ ዝነበሮም ፅቡቕ ርክብ ብዝለዓለ ደረጃ ብምሕዳስ ካልኦት ህዝብታት ኢትዮጵያን ካልኦት ናይ ፖለቲካ ውድባትን ብምትእኽኻብ ፅንዕቲ ኢትዮጵያ ናይ ምፍጣር ዕላማና ከም እንሰርሕ ብድጋሚ ቃል ክኣተወልኩም እደልይ። “ ኦሮሚያ ኣብ ኣዲስ ኣበባ ብዛዕባ ዘለዋ ረብሓን ንቋንቋ ኣፋን ኦሮሞ ብዝምልከት ካብ ተሳታፊ ዝቐረበሎም ሕቶ ክምልሱ ከለው ዶ/ር ኣምባቸው ከምዚ ኢሎም። “ንኣዲስ ኣበባ ብዝምልከት ሕገ መንግስቲ ዘቐመጦ ዝሸራርፍ መርገፂ ኣብ ውሽጥና ዋላ ሓደ የለን።ኣዲስ ኣበባ ናይ ኢትዮጵያ ብሄር ብሄረሰባት ህዝብታት መንበሪት ጥራሕ ዘይኮነት ዓባይ ናይ ኣፍሪቃ መዲና እያ።ናይ ክልል ኦሮሚያ ፍሉይ ሕገ መንግስታዊ መሰል ኣለዎ።እዚ ፍሉይ ሕገ መንግስታዊ መሰል ንክኽበረሉ ድማ ክንቃለስ ኢና።” ንሶም ብምውሳኽ ኣብ ማሕበራዊ ሚዲያ ይብተኑ ዘለው ኣሉታዊ መልእኽልታት ናትና ከምዘይኮኑ መርገፂ ሒዝኩም ክትከራኸሩ ኣለኩም ኢሎም ። መምህር ፍልስፍና ኣብ ዩኒቨርስቲ ኣዲስ ኣበባ ዶ/ር ዳኛቸው ኣሰፋ ብዛዕባ ርክባት ክልቲኦም ህዝብታት ክዛረቡ ከለው ውልቀ ምልካዊ ስርዓታት ሃፀይ ሃይለስላሴን ደርግን ዝፈርሰሉ ዓንድታት ብምዝርዛር ናይ ወይን ዓንዲ ዘፍረሶ ርክብ ኦሮኣማራ እዩ ኢሎም። ካብ ደሴ ዝመፁ ኣቶ መንግስቱ ኣሕመድ ዝተብሃሉ ተሳተፊ ክልቲኦም ህዝብታት ናይ ደም ምትእስሳርን ነዊሕ ታሪኽ ዝሓለፉን እዮም ኢሎም። ኣብቲ ሓባራዊ መድረኽ ታሪኻዊ ርክብን ምትእስሳርን ህዝብታት ኦሮሞን ኣምሓራን ዝጠመሩ መፅናዕታዊ ፅሑፋት ቀሪቦም ኣለው። ምሉእ ትሕዝቶ ኣብዚ ምስማዕ ይክኣል። No media source currently available


ንኤርትራን ኢትዮጵያን ካብ ዘራኽቡ መስመራት ከይተዓጸወ ዝጸንሓ መስመር ቡሬ ዓሰብ ምዕጻው ተገሊጹ

ካብቶም ንኢትዮጵያን ኤርትራን ዘራኽቡ ከይተዓፀወ ተሪፉ ዝነበረ መስመር ቡሬ- ዓሰብ ሎሚ መዓልቲ ከምተዓጸወ ተገሊጹ። እቲ መንገዲ ንተሽከርከርቲ ዝተኸልከለ ኮይኑ ብእግሪ ግና ዶብ ምስጋር ይከኣል እዩ። እቲ መስመር ብወገን መንግስቲ ኤርትራ ከምተዓፀወ ምምሕዳር ወረዳ ኤል ዳዓር ክልል ዓፋር ንድምጺ ኣሜሪካ ገሊፁ። ኣማሓዳሪ ወረዳ ኤሊ ዳዓር ክልል ዓፋር ኣይተ ዓብደላ ሱሌ ዶብ ቡሬ- ዓሰብ ሎሚ ንጉሆ ከምዝተዓፅወ ሓቢሮም ኣለው። ንሶም ካብ መጀመርያ ወርሒ መስከረም እዚ ዓመት ጀሚሩ ክሳብ ሎሚ ከይተዓፀወ ዝፀንሐ ዶብ ቡሬ-ዓሰብ ሎሚ ካብ ንጉሆ ሰዓት 12፡00 ጀሚሩ ብመንግስቲ ኤርትራ ከምዝተዓፀወ ሓቢሮም። ኣመራርሓ እቲ ከባቢ እቲ መስመር ንምንታይ ተዓፅዩ ዝብል ኣብ ሓለዋ ንዝርከቡ ኣካላት ፀጥታ ኤርትራ ከምዝሓተትዎም ዝተዛረቡ ኣይተ ዓብደላ " ነቲ መስመር ክዕፅዉ ካብ ላዕለዎት ሓላፍቲ ከምዝተነገሮም" እዮም ምላሽ ተዋሂቡ ክብሉ ገሊፆም። ንሶም ብተወሳኺ መካይን ብኽልትኡ ወገን ደው ኢለን ኣለዋ ገሊአን ድማ ተመሊሰን እየን ክብሉ ተዛሪቦም። እቲ መስመር ካብ ዝኽፈት ጀሚሩ ውሱን ንግዳዊ ልውውጥን ሓያል ርክብ ህዝቢ ንህዝብን ምንባሩ ኣይተ ዓብደላ ሓቢሮም። ብእግሮም ዝንቀሳቐሱ ሰባት ግና ክኣትዉን ክወፅኡን ተፈቒዱ እዩ ኢሎም። ኣብዚ ሕዚ እዋን ኩሎም ተኸፊቶም ዝነበሩ መስመራት ዶብ ኢትዮጵያን ኤርትራን ተዓፅዮም ኣለው። ፈለማ ዝተዓፀወ መስመር ዛላንበሳ ሰርሓ፡ ቀፂሉ ድማ መስመር ራማ ዓዲ ዃላ ኣብ ዝሓለፈ ሓሙስ ድማ መስመር ዶብ ሑመራ-ኦምሓጀር ምዕጻው ይፍለጥ። ምክትል ርእሰ ምምሓዳር ትግራይ ዶክተር ደብረፅዮን ገብረሚካኤል ፈላማ መስመር ዛላንበሳ ሰርሓ ኣብ ዝተዓጸወሉ ንጋዜጠኛታት ኣብ ዝሃብዎ መግለፂ "እቲ መስመር ዝተዓፀወ እቲ ርክብ ሕጋዊ መስመር ንምትሓዝ እዪ ዝብል መልሲ ካብ መንግስቲ ኤርትራ ተዋሂቡና" ኢሎም ነይሮም። ብዛዕባ’ዚ ጉዳይ ምላሽ ፈደራል መንግስቲ ኢትዮጵያን መንግስቲ ኤርትራን ንምርካብ ፈተነ ነካይድ ኣለና። ምሉእ ትሕዝቶ ኣብዚ ምስማዕ ይክኣል። No media source currently available


ካብ ጉጂ ዝተመዛበሉ ተወለድቲ ብሄረሰብ ጌዴኦ ንዝተፈላለዩ ሕማማትን ሕፅረት መግብን ከምዝተቓልዑ ተዛሪቦም

ኣብ ኢትዮጵያ ካብ ምብራቓውን ምዕራባዊ ዞባታት ጉጂ ዝተመዛበሉ ተወለድቲ ብሄረሰብ ጌዴኦ ንዝተፈላለዩ ሕማማትን ሕፅረት መግብን ከምዝተቓልዑ ተዛሪቦም።ኣብ ወረዳ ገደብ ካብ ዝርከቡ መዕቖቢ ማእከላት ኣብ ሓዲኡ ዝተዓቖባን ሽመን ክገለፀለን ዘይደለያን ኣደ ዝውሃበን ዕለታዊ መግቢ እኹል ከምዘይኮነ ብምሕባር ካብ ጥምየት ብዝገደደ ንዝተፈላለዩ ሕማማት ምቅልዐን ተዛሪበን።  “ዋላ ሓደ ነገር ኣይረኸብናን፤ህፃናት እውን ኣብ ነፍሲ ውፅኢ፣እስትንፋስ እተዊ እዮም ዝርከቡ።ብስእነት መግቢ እታ ወላዲት ካበይ ኣምፂኣ ክተጥቡዮም? ዝብላዕ፣ዝስተ የለን።ዋላ ሓደ ነገር ኣይንረክብ።ሰባት ይሞቱ ኣለው” ኢለን።ተመዛበልቲ ኣብ ዘዕቖቡሎም ማእኸላት ለበዳ ውፃእትን ሕማም ኣንቅፅን ከምዝተርኣየ፣ዝሞቱ ሰባት ድማ ምህላዎምን ለበዳ ምእታው ንዝኾነ ኣካል ከይትዛረቡ ከምዝተብሃሉን ሰብ ሞያ ጥዕና ካብቲ ከባቢ ገሊፆም ኣለው። ሓደ በዓል ስልጣን ቤት ጽሕፈት ጥዕና ናይቲ ክልል ግን ለበዳ ሕማም ይኹን ዝሞተ ሰብ የለን፤ናብ ሆስፒታል ኣትዮም ዝተባህሉ ተመርሚሮም ነፃ ኮይኖም ኣለው ኢሎም። ሓካይም ብዘይ ዶብ ዝተባህለ ዓለምለኸ ትካል ትማሊ ኣብዘውፅኦ ፀብፃብ ዝለዓለ ሕፅረት መግቢ ከምዘሎ ብምሕባር ተመዛበልቲ ንዝለዓለ ለበዳ ሕማማት ክጥቅዑ ይኽእሉ እዮም ኢሉ።ዝተመዛበሉ ዜጋታት ንዝኸፍአ ፀገም ቅድሚ ምቅልዖል ትካላት ሰብኣዊ ሓገዝ ክረባረቡ’ውን ፀዊዑ’ሎ።


ባህሪያት ምልካዊ መራሕቲ ጋዜጠኛታት ክፅልኡ ይገብር ኣሎ ተባሂሉ

ብመሰረት ሎማዕንቲ ሓሙስ ዝወፀ ፀብፃብ ብሰንኪ ባህሪያት ምልካዊ መራሕቲ ኣብ ዙሪያ ዓለም ንጋዜጠኛታት ኣትሕቲካ ምርኣይ ኣብ ዝሓለፈ ዓመት ከምዝወሰኸ ገሊፁ። ዶብ ኣልቦ ሪፖርተራት ናይ 2019 ነፃነት ፕረስ ዓለም ኣብ ዘካየዶ መፅናዕቲ ‘’ውልቀ መለኽቲ ስርዓታት ንሚዲያ ብፅኑዕ ምቁፅፃሮም ብምቕፃል ጋዜጠኛታት ክፅልኡን ህውከትን ፍርሕን ክውስኽን ክኢሉ’ሎ ይብል። ኣብዚ ዓመታዊ መዐቀኒ ደረጃ ነፃነት ፕረስ ፕሬዝዳንት ዶናልድ ትራምፕ ኣብ ልዕሊ ሪፖርተራት ብቐፃልነት ብዝፍንውዎ መጠንቀቕታን ኣብ ልዕሊ ሚዲያ ዘቕንዐ ተዃሳሓይ ሪኢቶታዮምን ደረጃ ዩናይትድ ስቴትስ ንሳልሳይ ዓመት ወሪዱ’ሎ። ዩናይትድ ስቴትስ መፅናዕቲ ካብዝተኻየደለን 180 ሃገራት ኣብ መበል 48 ተሰሪዓ’ላ። ሃገራት ኣውሮፓ ናይ ቅድሚት ደረጃ ምሓዘን ቀፂለን ኣለዋ።ኖርዌይ ንተኸታታሊ ሳልሳይ ግዜ ቀዳመይቲ፣ፊንላንድ፣ስዊደን፣ዘ ኔዘርላንድስን ዴንማርክን ካብ ካልኣይ ክሳብ ሓምሻይ ተሰሪዐን ኣለዋ።ዩናይትድ ኪንግደም መበለ 33 ደረጃ። መብዛሕቲአን ዝተሓተ ደረጃ ዝሓዛ ሃገራት ኢስያ እየን።ተርክመኒስታን ካብ 180 መበል 180፤ሰሜን ኮሪያ መበል 179፣ኤርትራ መበል 178፣ቻይና 177 ቬትናም ድማ መበል 176 ብምዃን ዝተሓተደ ደረጃ ሒዘን ኣለዋ።ኢትዮጵያ ኣብ መበል 110 ተሰሪዓ’ላ።


ለማ መገርሳ ሚንስተር ምክልኻል፡ ገዱ እንዳርጋቸው ሚስንተር ወጻኢ ኮይኖም ተሸይሞም

ቀ/ሚንስተር ኢትዮጵያ ኣቢይ ኣሕመድ፡ ንፕረሲደንት ክልል ኣምሓራ ዝነበረ ኣቶ ገዱ እንዳርጋቸው፡ ሚንስተር ወጻኢ ጌሩ ክሸሞ ከሎ፡ ንፕረሲደንት ኦሮሚያ ዝነበረ ለማ መገርሳ ድማ ምንስተር ምክልኻል ጌሩ ሸይምዎም። ሚንስተር ምክልኻል ዝነበረት ዓይሻ መሓመድ ድማ፡ ሚስንተር ህንጻን ልምዓትን ኮይና ተሸይማ`ላ። ዲረክተር `ተበግሶ-ጉዳይ ኣፍሪቃ` ዝተባህለ ማህበር ኣቶ ክቡር ገና፡ እቶም ቀንዲ ኣንቀሳቐስቲ ለውጢ፡ ናብ ፈደራል መንግስቲ ምምጽኦም፡ ንቀዳማይ ሚንስተር ኣቢይ ኣሕመድ ዝያዳ ሓይሊ ከምዝኾንዎ ይገልጽ። ንሱ ኣተሓሒዙ፡ እዚ ድሕሪ`ቲ ኣብ`ዚ ሰሙን`ዚ ዝተኻየደ ጉባኤ ኢህወደግ ዝመጸ ስለዝኾነ፡ ምቅርራብ ክልታት ኣምሓራን ኦሮሞን ዘንጸባርቕ ክኸውን ከሎ፡ በቲ ካልእ ወገን ድማ፡ ክልል ትግራይ ካብ ክፍፍል ስልጣን ዝያዳ ዝረሓቐሉ ኩነታት ዘርኢ `ዩ ይብል፡- ምሉእ ጸብጻብ ኣብ`ዚ ምስማዕ ይክእል፡ No media source currently available


ኣስታት 41 ናብ ስዑዲ-ዓረብ ዘምርሑ ዝነብሩ መንእሰያት ክልል ትግራይ ኣብ ባሕሪ ጥሒሎም ምሟቶም ተገሊጹ

ኣብ 9 ጣብያታት ወረዳ ኣፅቢ ወምበርታ ብድምር 41 መናእሰይ ብዘይሕጋዊ መንገዲ ናብ ስደት ከምርሑ ምሟቶም ንወለዶም ከምዝተነገረ ምክትል ሓላፊ ቤት ፅሕፈት ርክብ ህዝብን መንግስትን ወረዳ ኣፅቢ ወምበርታ መምህር ገብረመድህን ገረዝግሄር ገሊፆም። እቲ ብ29 መጋቢት 2011 ዓ.ም ዘጋጠመ ሓደጋ ሞት መናእሰይ ወረዳ ኣፅቢ ወምበርታ ብዘይ ሕጋዊ መንገዲ ናብ ስዑዲ ዓረብ ንምኻድ ልዕሊ ዓቀን ኣብ ጃልባ ተፃዒኖም ንምስጋር ኣብ ዝፈተንሉ እዋን ኣብ ቀይሕ ባሕሪ ከምዝጋጠመ እቶም ምክትል ሓላፊ ቤት ፅሕፈት ርክብ ህዝብን መንግስትን ወሲኾም ገሊፆም። ካብ ግዳያት ዘይሕጋዊ ስደት ሓደ ወዲ 26 ዓመት መንእሰይ ግደይ ዝብሃል ይርከቦም። ወላዲ ግደይ ኣይተ መብራህቱ መዝገበ “ወደይ ብ19 መጋቢት 2011 ዓ.ም ካብ ኣፅቢ ተበጊሱ ናብ መቐለ ከምዝከደን ብኡ ኣቢሉ ንሸቅሊ ናብ ስዑድ ዓረብ ከምዝከይድ እየ ዝፈልጥ ሕዚ ግን ብቤተሰብ ኣቢሉ መርድእ ይንገረና ኣሎ። ኩነታቱ ቀስ ኢልና ከነፃሪ ኢና ሕዚ ግን ኣብ ሓዘን ኢና ዘለና” ኢሎም። ብዘይካ እዚ ወዲ 21 ዓመት መንእሰይ ንጉሰ ገብረሃንስ እውን ግዳይ ዘይሕጋዊ ስደት እዩ። ሓው ንጉሰ ካልኣዩ ገብረሃንስ ድማ ሓወይ ንስራሕ ኢሉ ንስዑድ ዓረብ ከምዝተበገሰ ይፈልጥ። ኩነታት ኣማውቱ ቀስ ኢልና ክንሓትት ኢና ድሕሪ ምባል ሞት ሓው ካብ ዝሰምዑ ካልኣይ መዓልቲ ምቑጻሮም እውን ይሕብር። ምሉእ ትሕዝቶ ጸብጻብ ኣብዚ ምስማዕ ይክኣል። No media source currently available


ኣብ ክ/ከተማ ኹሓ ዝተኣሰሩ አባላት ዓረናን ካልኦት መንእሰያትን ሎሚ ናብ ቤት ፍርዲ ቐሪቦም

ብቕድሚ ትማሊ ኣብ ከተማ መቐለ ክፍለ ከተማ ኲሓ ብሓይልታት ፀጥታ ኣብ ትሕቲ ቑፅፅር ዝወዓሉ ኣባላት ዓረናን ካልኦት መናእሰይን ሎሚ ሶሉስ ናብ ቤት ፍርዲ ቐሪቦም። ኣብቲ ቤት ፍርዲ ስድራ ኾነ አባላት መራኸቢ ብዙሃን ምእታው ተኸልኪሉ እዩ። ኣብዚ ጉዳይ ምላሽ ዝምልከቶ መንግስታዊ ኣካል ንምርካብ ዝተገበረ ፃዕሪ’ውን ኣይሰመረን። ምሉእ ትሕዝቶ ኣብዚ ምስማዕ ይክኣል። No media source currently available


ፈደራል ፖሊስ ኢትዮጵያ ብከቢድ ገበናት ጠርጢረዮም ዝበሎም 50 ላዕለዎት ሓለፍቲ ናብ ቤት ፍርዲ ቀሪቦም

ፌደራል ፖሊስ ኢትዮጵያ ኣብ ዝተፈላለዩ ኣብያት ፅሕፈት መንግስቲ ብከቢድ ገበናት ጠርጢረዮም ዝበሎም ልዕሊ 50 ላዕለዎት ሓለፍቲን ካልኦትን ሎሚ ሶኑይ ናብ ቤት ፍርዲ ኣቕሪቡዎም። ካብ ኣገልግሎት ዕደጋ፣ዋና ዳይረክተር ምምሕዳርን ምውጋድን ንብረት መንግስቲ ኣቶ ይገዙ ዳባ ሓዊሱ 27 ተጠርጠርቲ ናብ ቤት ፍርዲ ቀሪቦም። ካብ ኮርፖረሽን ስራሓት ህንፀትን ማያት ዋና ኣካያዲ ስራሕ ዝነበሩ ኣቶ ኣታኽልቲ ተካ ሓዊሱ 16 ተጠርጠርቲ ቐሪቦም። ካብ ኮርፖረት ንግዲ ዋና ኣካያዲ ስራሕ ኣቶ መንግስቲ ከበደ ሓዊሱ ሸውዓተ ተጠርጠርቲ ቀሪቦም ኔሮም። ብኻልእ ወገን ተጠርጠርቲ ኣብ ኣተሓሕዝኦም በደል ተፈፂሙና ክብሉ ጠሪዖም።ኣብ ቁፅፅር ካብ ዝውዕሉ ምስ ቤተሰቦም ከምዘይተራኸቡን ፅርየቱ ኣብዘይሓለወ ቦታ ከምዝተኣሰሩን ብምግላፅ ክመሓየሸሎም ሓቲቶም።ቤት ፍርዲ ነቲ ኽርክር ሰሚዑ ዝቕጽል ቆፀራ ሂቡ’ሎ ።


ቀ/ሚ ኣብይ ምስ አባላት ቤት ምኽሪ ወታሃደራዊ መሰጋገሪ መንግስቲ ሱዳን ተራኺቦም ተዘራሪቦም

ቀዳማይ ሚንስትር ኣብይ ኣሕመድ ብጀነራል ጋላለዲን ኣል ሼኽ ምስ ዝመራሕ ኣባላት ቤት ምኽሪ ወታደራዊ መሰጋገሪ መንግስቲ ሱዳን ተዘራሪቦም። ቀዳማይ ሚንስትር ኣብይ ኣሕመድ መንግስቲ ኢትዮጵያ ንሱዳን ዝህቦ ሓገዝ ኣሐይሉ ከምዝቕፅለሉ ኣረጋጊፆም። መንግስቲ ኢትዮጵያ ንሱዳን ዝህቦ ሓገዝ ኣብ ምክብባር ዝተመስረተ ንልኡላውነት ሱዳን ዘኽብርን ካብ ጣልቃ ምእታው ነፃ ዝኾነን ከምዝኸውን ገሊፆም። ጀነራል ጋላለዲን ሃገሮም ምስ ኢትዮጵያ ዘለዋ ስትራተጂያዊ አጋርነት ጠቓሚ ምዃኑ ብምሕባር ኣብዚ ናይ መሰጋገሪ እዋን መንግስቲ ኢትዮጵያ ምስ ሱዳን ዝፀንሐ ሓባራዊ ምትሕብባር ሓይሉ ንክቕፅል ፀዊዖም ክብል ፋና ብሮድካስቲንግ ጸብጺቡ።


ዓረና ኣብ ከተማ መቐለ ኣብ ወፍሪ ጽሬት ዝተዋፈሩ አባላተይ መጥቓዕቲ ተፈጺምዎም ክብል ከሲሱ

ትማሊ ኣብ ከተማ መቐለ ክፍለከተማ ኲሓ ኣብ ዝነበረ ወፍሪ ፅርየት ኣካላት ፀጥታ መንግስቲ ኣብ ልዕሊ ኣባላተይን ካልኦት መናእሰይን ኣካላዊ መጥቃዕትን ፈጺሞም ብተወሳኺ ገለ ካብቶም መንእሰያትተኣሲሮም ክብል ዓረና ትግራይ ኸሲሱ። ኣቦ መንበር እቲ ውድብ ኣይተ ኣብርሃ ደስታ ከምዝገለፅዎ ነቶም ወገናት ዘለውዎ ኩነታት ንምርኣይ ኣበይ ከምዘለዉ ክንፈልጥ ኣይከኣልናን እውን ኢሎም። No media source currently available  ኣዛዚ ፖሊስ እቲ ክፍለ ከተማ ምክትል ኢንስፔክተር ገብረክርስቶስ ገብረመስቀል እቶም ዝተኣሰሩ ሰባት ሰላም ከባቢ ክዘርጉ ዝተንቀሳቐሱን ኣባላት ፖሊሰ ዝወቑዑ ሰባት ኢና ኣብ ትሕቲ ቑፅፅር ኣእቲና ኢሎም። እቶም ኣብ ትሕቲ ቑፅፅር ዝውዓሉ ሰባት ድማ ኣብቲ ክፍለ ከተማ ከምዘለዉ እዮም ገሊፆም። ምሉእ ትሕዝቶ ኣብዚ ምስማዕ ይክኣል። No media source currently available


ኢቫንካ ትራምፕ ምስ ቀ/ሚ ኣብዪ ኣሕመድ ተዘራሪባ

ኣማኻሪት ፕረዚደንት ኣሜሪካ ዝኾነት ኢቫንካ ትራምፕ ምስ ቀ/ሚ ኣብዪ ኣሕመድ ሎሚ ሶኒ ተራኺባ። ምስኣ ኣማሓዳሪ ትካል ሓገዝ ኣሜሪካ USAID ማርክ ግሪንን ናይ OPIC ተጠባባቒ ሓላፊን ኣካያዲ ስራሕን ዴቭ ቦሂያን ተረኺቦም ነይሮም። ኢትዮጵያ ናብ ተሃድሶን ዴሞክራሲያዊን፣ ሰፊሕ ዝመሰረቱ ምዕባለን ነባራይ ህድኣትን ኣብ ምንጋስ ንትገብሮ ጻዕሪ ኣሜሪካ ትልግሶ ሓያል ደገፍ ገሊጾም። ወ/ሮ ትራምፕ ኣብ'ቲ እዋን እቶም ቀ/ሚ ንበዝሒ ደቂ ኣንስትዮ ኣብ ምምሕዳሮም ምውሳኾም ንኢዳ።


ሱዳን፡ ተቓውሞ ዜጋታት ሎሚ’ውን ቐጺሉ’ሎ

ሰልፈኛታት ሱዳን ሎሚ ሶኑይ ነቲ ኣብ ኣፍደገ ዋና ቤት ጽሕፈት ሚንስትሪ ምክልኻል ዘካይድዎ ኮፍ ናይ ምባል ተቓውሞ ንምብታን ዝፈተኑ ወታሃደራዊ ሓይሊ ምዕጋቶም ተገሊጹ። ወታሃደራት ብሰለስተ ወገናት እቲ ተቓውሞ ብምትእኽካብ ኣብቲ ከባቢ ዝነበሩ ኣእማንን ካልኦት ነገራትን ከልዕሉ ኣብ ዝፈተንሉ ሰልፈኛታት ኢድ ንኢድ ብምትሕሓዝ ምዕጋቶም ተሓቢሩ’ሎ። ብኣሽሓት ዝቑጸሩ ሰልፈኛታት “ናጽነት፡ናጽነት” “ሰውራ፡ሰውራ” ብምባል ጭርሖ ምስምዖም’ውን ተፈሊጡ’ሎ። No media source currently available  ኣቐዲሙ ማሕበር ሰብሞያ ሱዳን ዋላ’ኻ ተቓውሞ ንምብታን ፈተነ እንተተኻየደ እቲ ኮፍ ናይ ምባል ተቓውሞ ምጽውዖም ይግለጽ ኣሎ። እቲ ኮፍ ናይ ምባል ኣድማ ነቲ ንዝሓለፈ ሰለስተ ኣዋርሕ ክካየድ ዝቐነየ ተቓውሞ ስዒቡ ካብ ሚያዝያ 6 ዝጀመረ ኮይኑ ንዋና ቤት ጽሕፈት ስለያን መንበሪ ፕረዚደንትን ዝሓወሰ’ዩ። ዝሓለፈ ሓሙስ ወታሃደራዊ ሓይልታት’ታ ሃገር ንፕረዚደንት ዑመር ኣልበሽር ካብ መዝነቱ ምውራዱን ናይ መሰጋገሪ ወታሃደራዊ ባይቶ ብምምስራት ንዝመጽእ ክልተ ዓመታት ነታ ሃገር ከምዝመርሕ እንተፈለጡ ዜጋታት ግን ሲቪላዊ ምምሕዳር ናብ መዝነት ክሳብ ዝመጽእ ተቓውሞኦም ከምዝቕጽሉ ይገልጹ ኣለው። መራሒ’ቲ መሰጋገሪ መንግስቲን ሚንስትር ምክልኻል ጀነራል ዓወድ ኢብነፍ ብቐዳም መዝነቶም ምልቃቆም ተፈሊጡ’ሎ። እቲ ወታሃደራዊ ባይቶ ሎሚ ሶኑይ ሓድሽ ሓላፊ ስታፍን ምክትልን ከምዝምዝዝ ኣፍሊጡ’ሎ።


ማእከላይ ኮሚተ ህውሓት ኣብ ኢትዮጵያ ንዝረአ ዘይምርግጋእ ተሓታቲ ኢህወዲግ ' ዩ ኢሉ

ማእከላይ ኮሚቴ ህወሓት ኣብ ኢትዮጵያ ኣብዚ ሐዚ እዋን ንዝተፈጠረ ስእነት ሰላምን ዘይምርግጋዕን ተሓታቲ ኣመራርሓ ኢህወደግ እዩ ኢሉ።  እቲ ማእከላዊ ኮሚቴ ኣብ ከተማ መቐለ ንኣርባዕተ መዓልታት ዘካየዶ ኣኼባ ጠሚቱ ሎሚ ኣማስዩ ኣብ ዘውፀኦ መግለፂ ኣመራርሓ እቲ ግንባር ካብ እምነትን ፕሮግራምን እቲ ውድብ ወፃኢ ይኸይድ ኣሎ ኢሉ።  እቲ ማእከላይ ኮሚቴ ብተወሳኺ ኢህወደግ ውሁድ ፓርቲ ክኸውን እዩ ብዛዕባ ዝባሃል ኣባላት እቲ ግንባር ዝኾኑ ውድባት ብዝተፈላለየ ኣንፈት ይኸዱ ኣብ ዘለውሉ እዋን ዘይሕሰብ እዩ ኢሉ።  ምሉእ ትሕዝቶ ኣብዚ ምስማዕ ይክኣል።  No media source currently available


ኣስመሮም ወ/ስላሰ፡ ንባህላዊት ክራር ብምምሕያሽ ጸገም ሙዚቀኛታ ዘቃለለ ስነ-ጥበባዊ

ካብ ቤ/ት ስነ-ኪነት ኣስመራ ብሞያ ኤለክትሪክሲቲን ኤለክትሮኒክስን ዝተመረቐ ስነ-ጥበብባዊ ኣስመሮም፡ ካብ ጊዜ ቆልዕነቱ ጀሚሩ ብዝሓደሮ ፍቕሪ ሙዚቃ ክራር ክፈታትንን ካብኡ ሓሊፉውን ክመልካን ናቱ ኣልቡም ክሕትምን በቒዑ`ሎ።   ኣብ ስነ-ጥበባዊ ስርሑ ካብ ዘጋጠሞ ጸገማት ተበጊሱ ነታ ልምድቲ ባህላዊት መሳርሒት ሙዚቃ ክራር፡ስልክታት(ገመድ)ብምውሳኽ፡ ካብ`ቲ ዘላቶ ደረጃ ኣማሓይሹ ብምስራሕ፡ንኩሉ ዓይነት ቅኒታት ናይ ሙዚቃ ከምተገልግል ገይሩ ብምስራሕ ጸገም ስነ-ጥበባውያን ከቃልል ዝኸኣለ ስነ-ጥበባዊ`ዩ።  ምሉእ ትሕዝቶ ኣብዚ ምስማዕ ይክኣል። No media source currently available


ኤርትራ-ንኤርትራዊ ኣመሪካዊ ኤርሚያስ ኣስገዶም ናይ ዝኽሪ መዳብ ተኻይዱ

ትማሊ ሓሙስ 11 ሚያዝያ ምሸት ፡ንኣበርክቶን ጽልዋን ህቡብ ኤርትራዊ ኣመሪካዊ ናይ ራፕ ደራፋይ ኤርሚያስ ኣስገዶም(ኒብሲ ሃሰል)ኣብ ኣዳራሽ ዳዕሮ ሃገራዊ ማሕበር መንእሰያትን ተማሃሮን ኤርትራ :ናይ ዝኽሪ መደብ ተኻይዱ ኔሩ። No media source currently available  ኣብ`ቲ መደብ ቤተሰቡ ዝርከብዎ ብርክት ዝበሉ ፈተውቱን ኣድነቕቱን ዝተሳተፉሉ ናይ ዝኽሪ መደብ፡ ንታሪኽ ሂወቱ፡ጽልዉኡን ኣበርክትኡን ዝገልጹ ዝተፈላልለዩ ምድላዋት ቀሪቦም ነይሮም። እቲ ናይ ዝኽሪ ስነ-ስርዓት ድማ ብናይ ሽምዓ ምውላዕ መደብ ተዛዚሙ። ምሉእ ትሕዝቶ ኣብዚ ምስማዕ ይክኣል። No media source currently available


ርእይቶ ሱዳናዊያን ንምልቓቅ መዝነት ዑመር ኣልበሽርን ወታሃደራዊ መሪሕነትን

ንሱዳን ን30 ዓመታት ዝመርሑዋ ፕረዚዳንት ዑመር ኣል-በሽር ብወታደራት ካብ ስልጣን ወሪዶም ኣለው።ዑመር ኣል-በሽር ካብ ስልጣኖም ምውራዶም ታሕጓሶም ዝገለፁ ገለ ሰልፈኛታት ንዕኦም ንዝተክአ ወታደራዊ ቤት ምኽሪ የውግዙ ኣለው። ብናህሪ ዋጋ ባኒን ነዳዲን ኣብ ዝሓለፈ ወርሒ ታሕሳስ ዝጀመረ ህዝባዊ ተቓውሞ ብዕልዋ መንግስቲ ተዛዚሙ’ሎ።ሎሚ ሓሙስ ብተለቪዥን ኣብ ዝተመሓለለፈ መግለፂ ናይ ሱዳን ሚንስትር ምክልኻል ጀነራል መሓመድ ኣሕመድ ኢብንፍ ኣል-ፕረዚዳንት በሽር ኣብ ቀይዲ ምእታዎም ኣዊጆም። ጀነራል መሓመድ ኣሕመድ ነታ ሃገር ንኽልተ ዓመታት ዘመሓድር ወታደራዊ ናይ ሽግግር ቤት ምኽሪ ምጥያሹ ገሊፆም። ኣብ ቀረባ ፀረ ኣል-በሽር ናይ ዝተኻየዱ ተቓወሞታት ኣብ ምትሕብባር ቁልፊ ታራ ዝገብረ ማሕበር ሰብ ሙያ ሱዳን ብወታደር ዝምራሕ ናይ ሽግግር ቤት ምኽሪ ንሱዳን ንዝቕፅሉ ክልተ ኣዋርሕ ክመርሓ እዩ ንዝብል እወጃ ነፂጉዎ’ሎ። እቲ ማሕበር “ስቪላዊ መሰጋገሪ መንግስቲ” ክምስረት ምሕፅንታ ብምቕራብ ሰባት ኣብ ዋና ከተማ ካርቱም ኣብ ዝርከብ ዋና ቤት ፅሕፈት ሰራዊት ዝሓለፈ ቀዳም ዝጀመሩዎ ኮፍ ናይ ምባል ስጉምቲ ክቕፅልሉ ፀዊዑ’ሎ። ኣብ ካርቱም ርእይትኦም ዝሃቡ ክልተ ተቓወምቲ እውን ሰራዊት ስልጣን ምሓዞም ተቓዊሞሞ ኣለው። “እቲ ናይ ወታደራት ኣዋጅ ዘጉሂ እዩ” ኢሉ መሓመድ ዓሊ ንድምጺ ኣሜሪካ ኣብዝሃቦ ር እይቶ “መሓመድ ናይቲ ለውጢ ኩሎም ዕላማታት ስለዘየማልእ።ሰልፈኛታት ናይ ሱዳን ናይ ለውጢ ሕቶ ክሳብ ዝዕወት ኣብ ፊት ንፊት ዋና ቤት ፅሕፈት ሰራዊት ኮፍ ክብሉ ክሓቶም እደሊ’’ኢሉ። ሱሃ ኣሕመድ ዝተባህለት ተቓዋሚት እውን ሰልፈኛታት ክልተ ዓመት ወታደራዊ ግዝኣት ኣይቅበሉን ኢሉ። “ድሕሪ ናይ 30 ዓመት መግዛእቲ ሕቶታትና ብስቪላዊ መሰጋገሪ መንግስቲ ክሳብ ዝምለስ ኮፍ ምባልና ክቕፅል እዩ’’ ኢላ። ኣብ ዩኒቨርስቲ ካርቱም መምህር ፖለቲካዊ ሳይንስ ፕሮፈሰር ሓሳን ሓጂ ገለ ተቓወምቲ ጉጅለታት ንወታደራዊ መንግስቲ ክነፅጉዎ እዮም ኢሎም። “ናይ ስቪል ካብኔ ተጣይሹ ንሓፈሻዊ ምርጫ ምድላው ዝገብር መሰጋገሪ መንግስቲ እዮም ዝደልዩ ዘለው።” ንሶም ብተወሳኺ ቀፃሊ መራሕቲ ሱዳን ዘጋጥሞም ዓበይቲ ብድሆታት እውን ገሊፆም ኣለው ፕሮፌሰር ሓሳን ሓጂ። “ቅድሚ ኩሉ ንዝሓለፈ ዓመት እናቆልቆለ ዝፀንሐ ቁጠባ ኣለና።ንመብዛሕቲኡ ህዝቢ ሱዳን ቀንዲ ዘገድስ እዚ እዩ፤ንዝውሓደ ድልየት ስድርኦም ዘርዊ እዚ እዩ።” ባሽር ኣብ ዳርፊር ሱዳን ተፈፂሙ ብዝብሃል ገበናት ኲናት ብዓለምለኸ ቤት ፍርዲ ገበን ተደላዩ እዮም።ፕሮፈሴር ሓጂ ግን በሽር ንፍርዲ ናብ ወፃኢ ክልኣኹ እንተኾይኖም ጥርጣረ ኣለዎም። “ኣብ ሱዳን ብዙሕ ህዝቢ ኣብ ዝሓለፈ ስርዓት ንዝተፈፀመ በደል ክፍታሕ ዝደልዩዎ ብካሊእ መንገዲ እዩ።ገለ ሰባት ናይ ደቡብ ኣፍሪካ ወይ ሞሮኮ ኮምሽን ሓቅን ፍትሕን ተሞኩሮ ንውሰድ ዝብሉ ኣለው።ሰባት እዚ ብናይ ዱሳን ባህላዊን ኣፍሪካዊ መንገድን ክፍታሕ ኣለዎ ይብሉ።” ብመሰረት መንግስታዊ ማዕኸናት ዜና ሓያል ሃገራዊ ድሕነትን ኣገልግሎት ስለያን ሱዳን ኣብ መላእ እታ ሃገር ኣብ ትሕቲ ቁፅፅር ዝርከቡ ፖለቲካዊ እሱራት ክፍትሑ እዮም ኢሉ’ሎ ። ዑመር ኣል-በሽር ናብ ስልጣን ዝደየቡ ኣብ 1989 ብዝተኻየደ እስላማዊ ዕልዋ እዩ።


ኤርትራ-“ህልቂት ሩዋንዳ ደቂ-ሰባት ክማሃሩሉ ዘለዎም ናይ ዘለናዮ መዋእል ኣስካሕካሒ ፍጻሜ`ዩ" ክብሉ መንእሰያት ተዛሪቦም

ኣብ ሩዋንዳ ዝተፈጸመ ዓሌታዊ ግጭት ዝጠንቁ ህልቂት ናይ ልዕሊ 800 ሽሕ ሰባት ፡ ኣብ ዘለናዮ ምዕቡል መዋእል፡ ደቂ-ሰባት ክመሃርሩሉ ዘለዎም ኣስካሕካሒ ፍጻመ`ዩ ክብሉ፡ ኣብ ኣስመራ ቪኦኤ ዘዘራረቦ መንእሰያት ተዛሪቦም።  እቶም መንእሰያት ነዚ ዝተዛረቡ ብምኽንያት ኣብዚ ቅንያት`ዚ ዝካየድ ዘሎ ዝኽሪ መበል 25 ዓመት “ህልቂት ሩዋንዳ ርእይትኦም ኣብ ዝተሓተትሉ እዋን`ዩ።\n\nቀቢላታት ቱትስን ሁቱ ድሕሪ`ቲ ዘሕለፍዎ ከቢድ ህልቂት ፡ነቲ ዘሕዝን ፍጻሜ ንድሕሪት ገዲፎም ምእንቲ ፍቕርን ሰላምን ብሓባር ክነብሩ ምኽኣሎም፡ እቲ ካልእ ህዝቢ ዓለም ክመሃረሉ ዘለዎ ኣብነትዊ ፍጻሜ ከምዝኾነ እቶም መንእሰያት ኣስሚሮሙሉ። ምሉእ ትሕዝቶ ኣብዚ ምስማዕ ይክኣል። No media source currently available


ኣብ ዩኒቨርሲቲ ወሎ ዝጀመረ ወጥሪ ሎሚ’ውን ቀጺሉ ምውዓሉ ተገሊጹ

ትማሊ ሰሉስ ኣብ ዩኒቨርስቲ ወሎ ዝተፈጥረ ዘይምርግጋእ ሎሚ እውን ቀፂሉ ከምዝወዓለ ተፈሊጡ።ኣብ መንጎ ተማሃሮ ተወላዶ ኣምሓራን ተወላዶ ኦሮሞን ዘሎ ወጥሪ ዝያዳ ከይጋደድ መራሕቲ ሃይማኖት፣ዓበይቲ ዓድን ላዕለዎት ሰበስልጣን እቲ ክልልን ዝሓቖፈ ጉጅለ ምስ ተማሃሮ ምዝርራቡ’ውን ተፈሊጡ’ሎ። ሎም ቅነ ኣብ ዞባ ምምሕዳር ብሄረሰብ ኦሮሞን ኣብ ዞባ ሰሜን ሸዋ ኣጣየን ማጀቴን ብዝተፈጥረ ግጭት ህይወት ሰብ ምጥፍኡ ስዒቡ ተማሃሮ ዪኒቨርስቲ ወሎ ደሴ ካምፓስ ትማሊ ሰሉስ ሰልፊ ከካይዱ ፈቲኖም ነይሮም።መሰል ኣምሓራ ይከበር፣ኣምሓራይ መጥቓዕቲ ይፍጸሞ ኣሎ ብዝብል ሰልፊ ጀሚሮም ሓይልታት ፀጥታ ናብቲ ቐፅሪ መሊሱዎም ስዒቡ ኣብ መንጎ ተማሃሮ ግጭት ምፍጣሩ ፕረዚዳንት’ቲ ዩኒቨርሲቲ ዶ/ር ኣባተ ጌታሁን ሓቢሮም። “ካብ ክልቲኡ ወገን እዚ ክፍጠር ዝደልዩ ኣለው።ፀገም ክፍጠር ዝደልይ ናይ ወፃኢ ኣካል እውን ስለዘሎ ዝተወሰነ ግጭት ተፈጢሩ።” በቲ ግጭት ሓደ ሰብ ሞይቱ ኣርባዕተ ተማሃሮ ድማ ቀሊል መቑሰልቲ ኣጋጢሙዎም። ብኻልእ ዜና ካብ ባቲ ናብ ከሚሴ ይጉዓዝ ዝነበረ 880 ጠያይቲ ክላሽን ኮፍ ኣብ ከተማ ኮምበልቻ ኣብ ትሕቲ ቀይዲ ምውዓሉ ወኪል ድምጺ ኣሜሪካ ካብቲ ቦታ ሓቢሩ።


ኣስመራ፡ ኣብ እግሪ ህንጻ ፊያት-ታሌሮ ዝተገብረ ባህላዊ ምርኢት

ዝናር ስነ-ጥበብ ዞባ ማእከል ብ5 ሚያዚያ 2019 ኣብ እግሪ ፊያት ታሌሮ ንህዝቢ ባህላዊ ምርኢት ኣቕሪባ።\n\nቀንዲ ዕላማ ናይቲ ብባህላዊ መሳርሒታት ሙዚቃ ተሰንዩ ኣብ ፊት ህንጻ ፊያት ታሌሮ ዝቐረበ ባህላዊ ምርኢት፡ባህላዊ መሳርሒታት ሙዚቃ ንምዕቃብን ብሓፈሽ ባህሊ ንምውርራስን ከምዝኾነ ተሓቢሩ። ማዕሪኡ ከኣ ኣብ መዝገብ ዓለማዊ ውርሻ ዝኣተዋ ህንጻታት ከተማ ኣስመራ ጽባቒኤን ብምጉላሕ ንምዕቃበን ቆላሕታ ንምሃብ ከምዝኾነ ኣብ ክፍሊ ባህሊ ዞባ ማእከል ዳይረክተር ያታዊ ትልሂትን ሙዚቃን ገዲም ስነ ጥበባዊ በረቕ ገ/ሂወት ንድምጺ ኣሜሪካ ተዛሪቡ። ምሉእ ትሕዝቶ ኣብዚ ምስማዕ ይክኣል። No media source currently available


‘ቀዳምነት ንሰብኣዊ መሰላት’ ብዝብል ሽም ዝተጣየሸ ትካል

‘Human Rights First’ ወይድማ ‘ቀዳምነት ንሰብኣዊ መሰላት’ ብዝብል ሽም ንሰብኣዊ መሰላት ዝሕለቕ ዘይመንገስታዊ ትካል ወይ ስቪክ ማሕበር ብሰብ ሙያ ሕጊ ኣብ ኣዲስ ኣበባ ተመስሪቱ። ኣብ ኢትዮጵያ ሰብኣዊ መሰላት ንኽረጋገፅን ኣብ ልዕሊ ውህዳን ዝፈፀም መግሃስቲ ሰብኣዊ መሰላት ንምሕላቕን ኣብ ቀረባ እዋን ሕጋዊ ኣፍልጦ ከምዝረኸበ ዝገለፁ ካብ መስረቲ ናይይቲ ትካል ኣቶ ተስፋኣለም በርሀን ኣቶ ኣበራ ንጉስን እዮም። ክልቲኦም ክኢላታት ኣብ ዓቃቢ ሕጊ ፌደራል ይሰርሑ ዝነበሩ ክኾኑ ከለው ኣብዚ ሕዚ እዋን ናይ ውልቂ ኣማኸርቲ ሕጊ እዮም። ኣብቶም ዝሓለፉ ኣርባዕተ ዓመታት ኣብ ልዕሊ ተጋሩ ይኹን ድምፆም ዘስምዕ ዘይብሎም ዝበሉዎም ክፋላት ማሕበረሰብ መግሃስቲ ሰብኣዊ መሰላት ይፍፀም ከምዝፀንሐ ብምግላፅ እዚ ማሕበር ንከምዚኦም ዝበሉ ውሁዳን ክፋል ሕብረተሰብ ከምዝሕለቕ ሓቢሮም። ኢሳት ዝተብሃለ መራኸቢ ብዙሃን ቅድሚ ዓመታት ኣብ ልዕሊ ህዝቢ ትግራይ ናይ ዘርኢ ምፅናት ኣዋጅ ስለዝኣወጀ ዓቃቢ ሕጊ ፌደራል ነቲ ጉዳይ ክምርምሮ ንዓቃቢ ሕጊ ምሕታቶም ወሲኾም ገሊፆም ኣለው። ምሉእ ትሕዝቶ ኣብዚ ምስማዕ ይክኣል።  No media source currently available


ኣባል ባይቶ ኣሜሪካ ካረን ባስ መንግስቲ ኤርትራ ኣብ ማእሰርቲ ዘላ ኣሜሪካዊት ክፈትሕ ጸዊዓ

መንግስቲ ኤርትራ ነታ ንዝሓለፉ ንልዕሊ 6 ዓመታት ኣብ ማእሰርቲ ትርከብ ኣሜሪካዊት ዜጋ ክፈትሕ ኣብ ባይቶ ኣሜሪካ ኣደ መንበር ንኡስ ኮሚቴ ጉዳያት ወፃኢ ካረን ባስ ፀዊዐን።  ሲሃም ዓሊ ዓብዱ ኣብ ኣሜሪካ ከተማ ሎስ ኣንጀለስ ተወሊዳ ኣብ ኤርትራ ዝዓበየት’ያ። ሲሃም ኣብ ወርሒ ታሕሳስ 2012 ብዘይሕጋዊ ፍቓድ ካብ ሃገር ክትወጽእ ኣብ ዝፈተነትሉ’ያ ተአሲራ፡ ካብኡ ንደሓር ኣበይን ኣብ ከመይ ኩነታት ከምዘላን ስድራቤታ ኣፍልጦ ሃለዋታ ከምዘይብሎም ይገልጹ።  ምሉእ ትሕዝቶ ኣብዚ ምስማዕ ይክኣል። No media source currently available


ኣብ ምምሕዳር ዞባ ሕብረተሰብ ኦሮሞን ዞባታት ሰሜን ሸዋ መጥቓዕቲ ዝፈጸሙ ዕጡቓት ስጉምቲ ከምዝወስድ ተገሊጹ

ቤት ጽሕፈት ቀዳማይ ሚንስትር ኣብ ኢትዮጵያ ክልል ኣምሓራ ምምሕዳር ዞባ ሕብረተሰብ ኦሮሞን ዝተፈላለዩ ዞባታት ሰሜን ሸዋ መጥቓዕቲ ኣብ ልዕሊ ዝፈጸሙ ዕጡቓት ሓያል ስጉምቲ ከምዝወስድ ኣፍሊጡ። እቲ ህወከት ዝተራእየሎም ከባቢታት ኣብዚ እዋን’ዚ ከምዝተረጋግኡ’ውን ኣፍሊጡ’ሎ። እዚ ከምዚ ኢሉ ከሎ ዲሞክራሲያዊ ፓርቲ ኦሮሞ ሕውነትን ሓቢርካ ምንባርን ህዝብታት ብልኡኻት ኣፍረስቲ ሓይልታት ኣይተዓናቐፍን’ዩ ክብል መግለጺ ኣውጺኡ’ሎ። ሓላፊ ቤት ጽሕፈት ፕረስ ቀዳማይ ሚንስተር ኣቶ ንጉሱ ጥላሁን እቲ ንመዓልታት ኣብ ከባቢ ኬሚሲ ዝተጻህተረን ናብ አጣዬ፡ ካራ ቆሬን ማጀቴን ካልኦት ከባቢታትን ዝተጋፍሓ ጎንጺ ብዝምልከት ኣብ ዝሃብዎ ጋዜጣዊ መግለጺ ነቲ ከባቢ ንምርግጋእን ህይወት ነበርቲ ንምድሓንን ኣካላት ጸጥታ ፈደራልን ክልልን ተመጣጣኒን ሕጋዊን ስጉምቲ ክወስዱ ትእዛዝ ከምዝተዋህበ ገሊጾም። በዚ ዝተወስደ ስጉምቲ’ውን እቲ ጸገም ተራእይሎም ዝነበረ ከባቢታት ኬሚሴ፡አጣሎን ማጀቴን ምርግጋእ ከምዝተራእየሎም ገሊጾም። ምሉእ ትሕዝቶ ኣብዚ ምስማዕ ይክኣል። No media source currently available


ኣብ ክልል ኣምሓራ ብዝተፈጥረ ግጭት ክልተ ሰባት ሞይቶም

ኣብ ኢትዮጵያ ክልል ኣምሓራ ዞባ ሰሜን ሸዋ ከባቢታት አጣዮ:ካራቆሬ: መጀቴን ካልኦት ከባቢታትን ብዝተፈጥረ ግጭት ክልተ ሰባት ምሟቶም: ሓያለ ምቁሳሎምን ብዙሕ ንብረት ምዕናውን ተገሊጹ። ክልል ኣምሓራ ኣብዚ ጎንጺ ኢድ ግንባር ሓርነት ኦሮሞ ኣለዎ ክብል ክኸስስ ከሎ ኦነግ ብወገኑ ነቲ ክሲ ነጺግዎ’ሎ። እቲ ጎንጺ ብመንጎኝነት ሰራዊት ምክልኻል ደው ምባሉ’ውን ተገሊጹ’ሎ። ምሉእ ትሕዝቶ ኣብዚ ምስማዕ ይክኣል። No media source currently available


ኢዲፒ ንሓድነት ኢትዮጵያን ቁጠባዊ ረብሓ ህዝባን ከምዝሰርሕ ኣፍሊጡ

ናይ ኦሮሞ ዴሞክራሲያዊ ፓርቲ /ኦዲፒ/ ንሓድነት ኢትዮጵያን ቁጠባዊ ረብሓ ህዝባን ከምዝሰርሕ ኣፍሊጡ።ምኽትል ኣቦ መንበርን ዋና ኣምሓዳሪ ክልል ኦሮሚያን ኣቶ ለማ መገርሳ መበል 29 ዓመት ምስረታ’ቲ ፓርቲ ምኽንያት ብምግባር ኣብዘስምዕዎ መደረ እዮም ነዚ ዝበሉ። ኣዲስ ኣበባ ኣብ ዝርከብ ኣዳራሽ ሚሊኒየም ኣብ ዝተኻየደ ስነስርዓት ኣቶ ለማ መገርሳ እዚ ናይ ሎሚ በዓል ካብቶም ዝሓለፉ 28 ዓመታት ዝተፈለየ እዩ፤ምክንያቱ ዝለዓለ መስዋእቲ ተኸፊሉ ዝተረኸበ ዓወት ስለዝኾነ ኢሎም።ህዝቢ ናይ ልምዓትን ቁጠባን ተረባሒ ንምግባር ብሓባር ደው ክንብል ኣለና ኢሎም። ንሶም ብተወሳኺ ኣብ ክልል ኦሮሚያ ዝንቀሳቐሱ ተወዳደርቲ ውድባት ንሓድነት ህዝቢ ክሰርሑ ፃውዒት ኣቕሪቦም ኣለው።መናእሰይ ብዝኸፈልኩምዎ መስዋእትነት ኣብዚ በፂሕና ኣለና ዝበሉ ኣቶ ለማ ዝመፀ ለውጢ ከም ሃገር ንምቕፃል ብምድምማፅን ምትሕግጋዝን ክንሰርሕ ኣለና ኢሎም። ኢዲፒ ንናይታ ሃገር ሰላምን ሓድነትን ከምዝሰርሕን ናይታ ሃገር ብሄርን ብሄረሰባትን ረብሓ ከምዝሕሉን እውን ገሊጾም። “ኦዲፒ ንህዝቢ ኦሮሞ ዝቃለስ ውድብ እዩ።ህዝቢ ኦሮሞ ካብ ህዝቢ ኢትዮጵያ ተፈሊዩ ዝርአ ህዝቢ ኣይኮነን።ዝዓበየ ኣካል ኢትዮጵያ እዩ።ንህዝቢ ኦሮሞ ክንቃለስ ከለና ንመላእ ህዝቢ ኢትዮጵያ ምቅላስ ማለት እዩ።በዚ ኣጋጣሚ ሃገርና ኢትዮጵያ ሓደ ኮይና፣ህዝባ ተኸባቢሮም፣ሓደ ኮይኖም፣ብሄርን ብሄረሰባትን ማዕረ ኮይኖም፣ብሰላም ዝነብርሉላ ሓዳስ ኢትዮጵያ ንምፍጣር ፓርትና ካብ ዝኾነ ይኹን እዋን ንላዕሊ ንሓድነት ህዝቢን ሰላምን ኢትዮጵያ፣ንኽብራ ዝቃለስ ምዃኑ በዚ ኣጋጣሚ ንመላእ ህዝቢ ኢትዮጵያ ክነረጋግፀልኩም ይደልይ።” ናይ ኦሮሞ ዴሞክራሲያዊ ፓርቲ ኣብ ፀልማት ኮይኑ ናይ ሎሚ ብርሃን ዝርኣየ እዩ ዝበሉ ምኽትል ከንቲባ ከተማ ኣዲስ ኣበባ ኢንጅነር ታከለ ኡማ ውድቦም ንህዝቢ ኦሮሞ ጥራሕ ዘይኮነስ ንመላእ ናይዛ ሃገር ህዝቢ ብሓባር፣ብሰላምን ብፍቕርን ከገልግል እዩ ኢሎም። ከንቲባ ኢንጂነር ታከለ ኡማ ሕቶ ህዝቢ ኢትዮጵያ ንምምላስን መነባብርኡ ንምቕያርን ብዙሕ ስራሕ ይፅበዮም ከምዘሎን ብዘይ ዝኾነ ይኹን ኣድልዎ ንምግልጋልን ንኹሉ ንምስማዕን ድማ ቃል ኣትዮም። ምሉእ ትሕዝቶ ኣብዚ ምስማዕ ይክኣል። No media source currently available


ካብ አዲስ አበባ ናብ ጅቡቲ ትጉዓዝ ዝነበረት ባቡር ተገልቢጣ ገለ ፋርጎታት ምስባሮም ተገሊጹ

ካብ አዲስ አበባ ተበጊሳ ናብ ጅቡቲ ትጉዓዝ ዝነበረት ንብረት መንገዲ ባቡር ኢትዮጵያ ዝኾነት ናይ ጽዕነት ባቡር ኣብ ዞባ ምብራቅ ሸዋ ተገልቢጣ ሓደጋ ከምዝወረዳ ፖሊስ ምብራቅ ሸዋ ኣፍሊጡ። በቲ ሓደጋ ገለ ፋርጎታት ከምዝወደቃን ከምዝተሰባበራን ኣብ ህይወት ሰብ ግን ዝወረደ ጉድኣት ከምዘየለ ሓቢሩ። መበገሲ’ቲ ሓደጋ ለይቲ ሓያል ዝናብ ኣብቲ ቦታ ወቒዑ ስለዝነበረ ብውሕጅ ዝመጸ ጭቃ ነቲ መንገዲ ባቡር ብምምልኡ ነታ ባቡር ሸተት ከምዝበላ ተገሊጹ’ሎ።


" ኣበርክቶ ኒብሲ ሃስል ኣብ ባይቶ ኣመሪካ ብነባርነት ክዝከር ክሰርሕ'የ" ኣባል ባይቶ ኣመሪካ ካረን ባስ

ኣባል ባይቶ ኣመሪካ ካረን ባስ ኣበርክቶ ኤርትራዊ ኣመሪካዊ ኒብሲ ሃስል ኣብ ባይቶ ኣመሪካ ብነባርነት ክዝርከር ከምእትሰርሕ ኣፍሊጣ። ካረን ባስ ወኪል ዞባ 37 ካሊፎርንያ ማለት ኒብሲ ሃስል ዝዓበየሉ ከባቢ ዘጠቓልል ደቡባዊ ክፋል ሎስ ኣንጀለስ ብምውካል ኣብ ባይቶ ኣመሪካ እትሰርሕ ዘላ ፖለቲከኛ ኣባል ሰልፊ ደሞክራት እያ። ካረን ባስ፤ ኤርትራዊ ኣመሪካዊ ኒብሲ ሃስል ንዝዓበየሉ ከባቢ ብምሕጋዝን ወፍሪ ገይሩ ብምምዕባልን ዝገበሮ ኣበርክቶ ኣብ ታሪኽ ኣመሪካ ክምዝገበሉ ዘኽእል ስራሕ ከምእትፍልም እያ ብመገዲ ትዊተር ኣብ ዝዘርግሐቶ ሓበሬታ ኣረጋጊጻ። ኣባል ባይቶ ካረን ባስ ኣቐዲማ ንሳ ዝመርሓቶን ሓደስቲ ወከልቲ ህዝቢ ማለት ካብ ኮለራዶ ዝተወከለ ካብ ኤርትራውያን ስድራ፡ቤት ዝውለድ ኮንግረስማን ዮሴፍ ንጉሰን ካብ ሶማልያውያን ትውለድ ኮንግረስዉማን ኢልሃን ዑማርን ዝሓቖፈ ጉጅለ ልኡኽ ሒዛ ኣብ ኤርትራ ዑደት ገይራ ምንባራ ይዝከር።


ቦይንግ: ኣበር “ሰንሰር” ጠንቂ ሓደጋ ነፋሪት መገዲ ኣየር ኢትዮጵያ ክኸውን ከምዝኽእል ተኣሚኑ

ትካል መፍረ ነፋሪት ቦይንግ: ኣበር “ሰንሰ”ር ዝተባህለ ኣካል ነፋሪት፡ ዝሓለፈ ወርሒ ኣብ ዘጋጠመ ምሕምሻሽ መገዲ ኣየር ኢትዮጵያ ተራ ከምዝነበሮ ኣፍሊጡ። መርመርቲ እቲ ሓደጋ ኢትዮጵያ ብወገኖም “ኣንታይ ስታል ሲስተም” ዝተባህለ ኣካል; ልክዕ ድሕሪ ምብራር ኣብ ግዜ ሓደጋ ኣብረርቲ ክቆጻጸርዋ ኣብ ዝቃለሱሉ ዝነበሩሉ ግዜ ብኣፋ ቁልቁል ክትንቆት ከምዝገበራ ኣብቲ ትማሊ ዘውጽእዎ መባእታዊ ውጽኢት መርመራ ኣፍሊጦም። ሚኒስተር መጎዓዝያ ኢትዮጵያ ወይዘሮ ዳግማዊት ሞጎስ; 157 ሰባት ናይ ዝቐተለት ኣብረርቲ ዝተሓምሸሸት ቦይንግ 737 MAX 8 ነፋሪት መገዲ ኣየር ኢትዮጵያ; ብኣፍራይ ኩባንያ ንዝተዋህበ ኣገባብ እኳ እንተተኸተሉ; ነታ ነፋሪት ግና ክቆጻጸርዋ ኣይከኣሉን ክትብል ብተወሳኺ ኣፍሊጣ። እቲ መባእታዊ ውጽኢት ምስታ ቅድሚ ሒደት ኣዋርሕ ኣብ ጃቫ ኢንዶነዥያ ኣብ ባሕሪ ዝተሓምሸሸት ቦይንግ ዝዓይነታ ነፋሪት መገዲ ኣየር ኢንዶነዥያ ናይ ዘጋጠመ ሓደጋ ተመሳሳሊ ምንባሩ ድማ ብተወሳኺ ተሓቢሩ።


መንእሰያት ከተማ መቐለ ዘቕረብናዮ ሕቶ መሬት መልሲ ኣይረኸበን ክብሉ ይኸሱ

ኣብ ከተማ መቐለ ካብ ገጠር ናብ ከተማ ዝኣተዉ ከባቢታት ዝነብሩ ገለ መናእሰይ ቅድሚ 15 ዓመታት ዘእተውዎ ሕቶ መሬት መንበሪ ገዛ ክሳብ ሐዚ ምላሽ ኣይተውሃበናን ኢሎም። ምምሕዳር ከተማ መቐለ ብወገኑ ኣብቲ ጉዳይ ብዝወፀ መምርሒ መሰረት የተኣናግድ ኣለኹ ኣብዚ ዓመት እውን ንልዕሊ 9 ሽሕ መናእሰይ መሬት መንበሪ ክህብ ወሲነ ኣለኹ ኢሉ። ኣብ ከተማ መቐለ ምምሕዳር ክፍለ ከተማ ሓድነት ኣይናለም ኣብ ዝበሃል ከባቢ መናእሰይ ምስ ዕደላ መሬት መንበሪ ኣባይቲ ብዝተሓሓዝ ንብዙሕ ዓመታት ዘቕረብዎ ሕቶ ምላሽ ዘይምርካቡ ይገልፁ። ሕቶ ካብ ዘለዎም መናእሰይ ሓደ ግርማይ ካሕሳይ ዝተብሃለ ኣብ 1996 ዓ.ም እቲ ከባቢ ካብ ገጠር ምምሕዳር ናብ ከተማ መቐለ ካብ ዝተዛወረሉ እዋን ጀሚሩ ሕቶ መንበሪ ገዛ ሓቲትና ምላሽ ንምርካብ ክሳብ ሐዚ ንከላበት ኣለና ይብል። ሄለን ተስፋይ ዝተብሃለት እውን ኣብቲ ከባቢ ነባሪት እያ። በበእዋኑ ብዝወፁ መምርሕታት ዕደላ መሬት ክንተኣናገድ ኣይከኣልናን ትብል። ብ2003 ዕደላ ነይሩ ዝበዝሕ መንእሰይ ዘይወለድካ ተባሂሉ ከይተውሃበ ተሪፉ ድማ ኢላ። ኣብ ዝተፈላለዩ እዋናት እናተቐያየረ መምርሒ ከምዝወፅእ በዚ ድማ ተጠቀምቲ ንከይኾኑ የተኣጓጉል ኣሎ ኢላ። ሕቶ እቶም መናእሰይ ምላሽ ንምርካብ ንበዓል ሞያ ምፅራይን ምውሳንን ጥርዓን ጉዳይ መሬት ቤት ከተማ መቐለ ኣይተ ደስታ ካሕሳይ ብመሰረት ኣብ ወርሒ ሓምለ 2010 ዓ.ም ዝወፀ መምርሒ ልዕሊ 9,000 መናእሰይ መንብሪ ገዛ ክረኽቡ ይሰርሕ ምህላዉ ገሊፆም። ካብቲ መምርሒ ወፃኢ ግና ክነተኣናግድ ኣይንኽእልን ኢሎም። ኣብቲ መምርሒ ዘይተኻተቱ ፀገም መንበሪ ኣባይቶም ብማሕበር ተወዲቦም ዝፈትሕሉ ዕድል ተዳልዩ'ዩ ክብሉ ተዛሪቦም። ካብ ቢሮ ልምዓት ከተማን ንግድን ኢንዳስትሪን ትግራይ ዝረኸብናዮ ሓበሬታ ከምዘመላኽቶ ካብ ገጠር ናብ ከተማ ኣብ ዝተኻለሉ ከባቢታት ሕቶ መሬት ዘይተኣናገዱ ኣካላት ብመሰረት ሕጊ ደጊምካ ንምርኣይ ካብ ኩሎም ከባቢታት መረዳእታ ይእከብ ከምዘሎ እዩ። ምሉእ ትሕዝቶ ኣብዚ ምስማዕ ይክኣል።  No media source currently available


ቀ/ሚ ኣብይ ኣሕመድን ኣቶ ለማ መገርሳን ንፈለማ ግዜ ንኢሉ ኣባቡራ በጺሖም

ቀዳማይ ሚንስትር ኢትዮጵያ ኣብይ ኣሕመድን ፕረዚደንት ክልል ኦሮሚያ ኣቶ ለማ መገርሳን ንፈለማ ግዜ ንኢሉ ኣባቡራ በፂሖም። ኣብ ክልል ኦሮሚያ ዝርከብ ዞባ ኢሉ ኣባቡራ ከተማ መቱ ዝበፅሑ ክልቲኦም መራሕቲ ንዝተፈላለዩ ፕሮጀክታት ከምዝመረቑ ተፈሊጡ’ሎ። ነባሪ ኢሉ አባቡራ ከተማ መቱ ዝኾኑ ኣቶ ንጋቱ ቶለሳ ንድምጺ ኣሜሪካ ኣብ ዝሃብዎ ቃል ቀዳማይ ሚንስትር ኣብይን ፕረዚደንት ኦሮምያ ኣቶ ለማ መገርሳን ነቲ ከባቢ ንፈለማ ጊዜ ምብጽሖም ከምዘሓጎሶም ገሊጾም። ምሉእ ትሕዝቶ ኣብዚ ምስማዕ ይክኣል። No media source currently available


ቤት ፍርዲ ኣቶ በረኸት ስምኦንን ኣቶ ታደሰ ካሳን ዘቕረብዎ መሰል ዋሕስ ነጺግዎ

ኣቶ በረኸት ስምኦንን ኣቶ ታደሰ ካሳን ዘቕረብዎ ናይ ዋሕስ መሰል ቤት ፍርዲ ሎሚ ሓሙስ ነጺግዎ። ክልቲኦም ተጠርጠርቲ ሕቶ መሰል ዋሕስ ዘቕረቡ ነቲ ጉዳይ ይከታተል ናብ ዘሎ ናይ ባህርዳርን ከባቢኡን ላዕለዋይ ቤት ፍርዲ እዩ።እቲ ቤት ፍርዲ ኣብ ዝሓለፈ እዋን ይካየድ ዝነበረ ምርመራ መዝገብ ተወዲኡ ተዓፅዩ ስለዘሎ መርማሪ ጉጅለ ኣብ ውሽጢ 15 መዓልታት ክሲ ክምስርት ከምዘለዎን ንሳቶም ድማ ናይ ዋሕስ መሰሎም ክሓቱ ከምዝኽእሉን ብመሰረት ዝሃቦ ውሳነ እዩ። ተኸሰስቲ እቲ መርማሪ ጉጅለ ንኽሲ ዘብቅዕ መረዳእታ ኣይረኸበን ንሕና ነፃ ኢና ብነፃ ድማ ክንፍታሕ ኣለና ክብሉ ከለው እቲ መርማሪ ጉጅለ ብወገኑ ኣብዘቕረቦ ተቓውሞ ሕጊ ፀረ ብልሽውና ዝተጥርጠርሉ ገበን ካብ 10 ክሳብ 25 ዓመት ማእሰርቲ ወይ ድማ ካብ 20 ሽሕ ክሳብ 400 ሽሕ ብር ዘቕጽዕ ብምዃኑ ናይቶም ተጠርጠርቲ ናይ ዋሕስ መሰል ይኽእልክል እዩ ክብል ተቓውሞ ኣቕሪቡ። ቤት ፍርዲ ብክልቲኦም ወገናት ንዝቐረበ ሙግት ድሕሪ ምስማዕ በመሰረት ሕጊ ፀረ ብልሽውና ዝተጠርጠርሉ ገበን ከቢድ ብምዃኑ ንዝቐረበ ናይ ዋሕስ መሰል ነጺግዎ’ሎ።


ኣብረርቲ ዝወደቐት ነፋሪት መንገዲ ኣየር ኢትዮጵያ ብቦይንግ ንዝተውሃበ መስርሕ ከምዝተኸተሉ ተገሊጹ

ሰራሕተኛታት ኣብ ዝሓለፈ ወርሒ ካብ ኣዲስ ኣበባ ምስተበገሰት ድሕሪ ቁሩብ ደቓይቕ ዝተሓምሸሸት ነፋሪት መንገዲ ኣየር ኢትዮጵያ ነታ ነፋሪት ብዝሰርሕ ኩባንያ ንዝተውሃበ መስርሕ ከምዝተኸተሉ ሎሚ ሓሙስ ዝወፀ ሪፖርት ገሊፁ። ብመንግስቲ ኢትዮጵያ ንዝቐረበ መባእታዊ ፀብፃብ ሰራሕተኛታት ናይታ ነፋሪት ነታ ፍሪያት ቦይንግ ዝኾነ 737 MAX 8 ዝተቐመጠ መስርሕ ወይ ቅድመ ኩነት ዝተኸተሉ’ዃ እንተኾኑ ነታ ነፋሪት ክቆፃፀሩዋ ከምዘይክኣሉ ይግለፅ። እቲ ፀብፃብ ካብታ ዝተሓምሸሸት ነፍሪት ብመሰረት ዝተቐድሐ ሓበሬታ ዝወጸ’ዩ። 157 ተሳፈርቲ ዝሞትሉ ምሕምሻሽ ነፋሪት መንገዲ ኣየር ኢትዮጵያ ስዒቡ ኩለን ነፍርቲ 737 MAX 8ን MAX 9ን ከይበራ ምክልካለን ይዝከር። ምሉእ ትሕዝቶ ኣብዚ ምስማዕ ይክኣል። No media source currently available


ኢትዮጵያ ልምዓት ሰብሃብቲ ንጨንፈር ኣገልግሎት ጥዕና ብዝብል ፕሮጀክት 50 ሽሕ ሰብሞያ ከምዘፍረየት ተገሊጹ

ልምዓት ሰብ ሃብቲ ንጨንፈር ኣገልግሎት ጥዕና ብዝብል ፕሮጀክት ኢትዮጵያ ኣስታት 50 ሽሕ ሰብ ሞያ ከምዝፍረየት ተገሊጹ። እዚ ንሸውዓተ ዓመታት ዝጸንሓ ፕሮጀክት ሎሚ ዓመት ከምዝዛመን 55 ሚልዮን ዶላር ከምዝፈሰሶን ተገሊጹ’ሎ። እዚ ዝሓለፈ ሸውዓተ ዓመታት ክትግበር ዝጸንሓ ፕሮጀክት ምሕያል ዓቕሚ ሰብ ጽቡቕ ውጽኢት ከምዝተመዝገበ ኣብ ስነ ስርዓት መዛዘሚ ዝተረኽቡ ሚንስትር ጥዕና’ታ ሃገር ዶ/ር ኣሚር ኣማን ገሊጾም። ምሉእ ትሕዝቶ ኣብዚ ምስማዕ ይክኣል። No media source currently available


መደረ ቀ/ሚ ኣብይ ኣሕመድ ኣብ ስነ ስርዓት ቀዳማይ ዓመት መዝነቶም

ቀዳማይ ዓመት መዝነት ቀዳማይ ሚንስትር ኣብይ ኣሕመድ ምኽንያት ብምግባር ትማሊ ሶሉስ ኣብ ኣዲስ ኣበባ ኣብ ዝተኻየደ ስነስርዓት ቀዳማይ ሚንስትር ኣብይ ኣሕመድ መደረ ኣስሚዖም ኣለው። ቀዳማይ ሚንስትር ኣብይ ስልጣን ዝሓዝሉ ቀዳማይ ዓመት ምኽንያት ብምግባር ኣብ ኣዳራሽ ሚሊኒየም ኣብዝተኻየደ ስነስርዓት ዝተፈላለዩ ክፋላት ማሕበረሰባትን ፍሉጣት ሰባትን ዝተዓደምሉ ነይሩ። ኣብቲ ስነስርዓት ቀዳማይ ሚንስትር ኣብይ ኣብ ዘስምዕዎ መደረ ኣብቲ ኣዳራሽ ንዝተኣከበ ጥራሕ ዘይኮነስ ኣብ መላእ ኢትዮጵያን ኣብ ዙሪያ ዓለምን ንዝርከቡ ኢትዮጵያዊያን ኣመስጊኖም። “ኣብዚ ዓመት እዚ ኣብ ዝኸድኩዎ ኩሉ ከባቢ መላእ ህዝቢ ኢትዮጵያ ብፍቕሪን ብታሕጓስን ኣብ ጎንኻ ኣለና ኢልኩም ዝድገፍኩምኒ ከምኡ እውን 16 ሰነ ዝተፃወደለይ ናይ ሞት እንግዶት ተሻሚኹም ኣብ ክንዳይ ዝሞትኩም፣ዝቖሰልኩምን ዝደመኹምን ….ኢትዮጵያን ኢትዮጵያዊያን ብዘይካ ኣነ ምንባር ትኽእሉ ኢኹም።ኣነ ግን ብዘይ ብኣካኹም ዋጋ የብለይን።” ቀዳማይ ሚንስትር ኣብይ ኣሕመድ መዝነት ተቀቢሎም ቃለ ምሓላ ካብ ዝፍፅሙ ኢትዮጵያን ኢትዮጵያዊያነትን ብዝምልከት ኣብ ዘስምዕዎም መደረታት ተቐባልነት ካብ ዝረከቡሎም ሓደ ጉዳይ እዩ።ኣብዚ ናይ ሎሚ መደርኦም እውን ኢትዮጵያዊነት ብዝምልከት ከምዚ ኢሎም። “ዘቢሉ ዝነበረ ኢትዮጵያዊነት ነቕንዓዮ ዝብል ፕሮጀክት ሓቢርና ክንጅምር ከለና ኢትዮጵያዊነት ታክቲክ ወይም ቴክኒክ ክኸውን ኣይኽእልን።ኢትዮጵያዊነት ዘይቆራረፅ ሻሕሻሕታ፣ዘይስበር ከውሒ፣ዝነበረን ንዝነብርን ዓሚቕ ምስጢር ምዃኑ ብምግንዛብ እውን እዩ።” ኣብ ዝሓለፈ ዓመት ዝለዓለ ናይ ለውጢ ስራሓት ከምዝተሰርሑ ብምግላፅ እቲ ለውጢ ከም ጋሻ ውሕጅ ሃንደበት ዝመፀ ዘይኮነ ብዙሓት ዝሞትሉ፣ዝተገረፉሉ፣ዝተኣሰርሉ፣ዝተሰደዱሉ ናይ ሓባር ቓልሲ እምበር ናይ ውሑዳት ሰባት ውፅኢት ኣይኮነን ኢሎም። ቁጠባ እታ ሃገር ብዝምልከት ኣብተን ዝሓለፋ ሸውዓተ ኣዋርሕ ኣብ ሓደ ሚእቲ ዓመት ዘይተርኣየ ቁጠባዊ ዓወት ምርካቦም ምስ ዝተረኽበ ሸርፊ ወፃኢ ብምትእስሳር ከምዚ ኢሎም። “ኣብቶም ዝሓለፉ ሸውዓተ ኣዋርሕ ጥራሕ ብኢንቨስትመንት፣ብልቓሕ፣ብረድኤት፣ብረሚታንስን/ወይ ኣብ ወፃኢ ዝርከቡ ዜጋታት ናብ ዓዲ ዝልእኹዎ ገንዘብ/ ብኣገልግሎትን 13 ቢሊዮን ዶላር ናብ ኢትዮጵያ ምእታው ክኢልና ኢና።” ቀዳማይ ሚንስትር ኣብይ ኣብ መደርኦም ናይ ዝሓለፈ ዓወት ብምዝራብ ጥራሕ ከይኮነስ ሓደሽቲ ዓወታት ብምምዝጋብ ንኢትዮጵያዊያን ዳግም ዘኹርዕ ስራሕ ከምዝሰርሑ ቃል ኣትዮም ኣለው።ኣብ ዝቕፅል ዓመት ንኣፍሪቃ ኣብነት ዝኾነ ምርጫ ክነካይድ ኢና ኢሎም። “ዝመጽእ ዓመት ብመሰረት ቦርድ ምርጫ ዝካየድ ምርጫ ፍፁም ነፃን ዲሞክራሲያውን ብምግባር ዳግም ንኣፍሪቃ ሓድሽ ተመክሮ ንምሃብ ኣብነት እንኾነሉ ከምዝኸውን ዝለዓለ ተስፋይ ኢትዮጵያዊያን እውን በዚ መንፈስ ትፅቢት ክገብሩ ድልየተይ እዩ።” ቀጺሎም ቀ/ሚ ኣብይ ዘጉደልናዮ እንተሃሊዩ ብትሕትና ንኢትዮጵያዊያን ይቕሬታ እሓትት ኣለኹ እውን ኢሎም። “ኣባይ ተስፋ ገይርኹም፣ክፍፅሞ እዩ ኢልኩም ዝሓሰብኩምዎ ግን ኸኣ ዝጎደለ ነገር እንተሃልዩ ድልየት ካብዘይምህላውን ዕሽሽ ካብ ምባልን ዘይኮነስ ምናልባሽ እውን ካብ ምንኣስ ፍልጠትን ናይ ኩነታት ዘይምጥዕዓምን እተዘይኮይኑ ኩሉ ግዜይ ብተኣማንነት ዘገልገልኩኹም ምዃኑ በዚ ኣጋጣሚ እዚ ክገልፀልኩም እደልይ። “ ቀዳማይ ሚንስትር ኣብይ እቲ ዝሓለፈ ዓመት ናይ ፈተና ዓመት ምንባሩ እውን ሓቢሮም።ኣብ ክልላት ትግራይን ኣምሓራን ዘሎ ወጥሪ፣ኣብ ምዕራብ ጉጂን ጌዶንን ከምኡ እውን ኣብ ክልላት ሶማሊያን ኦሮሚያን ዘሎ ግጭትን ምስሕሓብን ብምጥቓስ ፃውዒት ሰላም ኣቕሪቦም ኣለው።ዓባይ ኢትዮጵያ ናይ ምፍጣር ስራሕ ካብ ነፍሲ ወከፍ ዜጋ እምበር ካብ ሓደ ቀዳማይ ሚንስትር ትፅቢት ዝግበር ኣይኮነን ኢሎም። ምሉእ ትሕዝቶ ኣብዚ ምስማዕ ይክኣል። No media source currently available


መኢኣድን ኣርበኞች ግንቦት 7 ውህደት ፈጢሮም ዝብል መግለጺ መኢኣድ ኣፍልጦ ከምዘይህብ ገሊጹ

ውድብ ሓድነት መላእ ኢትዮጵያ/መኢኣድ/ ምስ ኣርበኞት ግንቦት 7ተፈፂሙ ንዝተባህለ ውህደት ኣፍልጦ ከምዘይህቦ ገሊፁ።ኣርበኞት ግንቦት 7 እቲ ኽሲ ካብ ሓቂ ዝርሓቐ እዩ ኢሉዎ’ሎ። ውድብ ሓድነት መላእ ኢትዮጵያ/መኢኣድ/ ሎሚ ኣብ ዝሃቦ መግለፂ ምንቅስቓስ ኣርበኞት ግንቦት 7 ውህደት ፈፂሙና ኢሉ ዘውፅኦ መግለፂ ኣፍልጦ ኣንህበሉን ኢሉ። ኣርበኞች ግንቦት 7 ንኣባላትናን ደገፍትናን ናይ ምክፍፋል ዕላማ ዘለዎ ሓደገኛን ዘይሕጋውን እዩ ክብል መኢኣድ ኾኒኑዎ’ሎ። ምኽትል ፕረዚዳንት መኢኣድ ኣቶ ሙሉጌታ ኣበበ “ዝወረና ዘሎ ኢዴፓ ኣይኮነን፤ዝወረና ዘሎ ሰማያዊ ኣይኮነን። ግንቦት 7 ፈሪስና ንሰራሕ ኢሉ ብዝሓዞ ፍልስፍና ንመኢኣድ ንምጥፋእ ይንቀሳቐሰ ኣሎ።ምስ ሓድሽ ፓርቲ ተሰለፉ፣ውህደት ፈፅሙ፣ዝብል ካብ ቃላት ጀሚሩ ክሳብ ብናውቲ ብምሕባል ንኣባላትና ናይ ምክፍፋል ስራሕ ይስራሕ ስለዘሎ እዩ ንግንቦት 7 ፈሊና ዝፀዋዕናዮ” ኢሎም። ኣቶ ሙሉጌታ ብተወሳኺ እቲ ውድብ ካብ ጌግኡ ክምሃር ዘይኽእል እንተኾይኑ ብሕጊ ከይተረፈ ክንሓቶ ኢና ኢሎም ። ሓላፊ ክፍሊ ፖለቲካ ኣርበኞች 7 ግንቦት ኣቶ ኤፍሬም ማዴቦ መኢኣድ ዝሃቦ መግለፂ ካብ ሓቂ ዝረሓቐ እዩ ኢሎም። “ክሳብ ሎሚ ይትረፍስ ምዝርራብ ደው ምስ ዘበልናዮ መኢኣድ፣ ክንውሃድ ኢና ኢልና ምስ ዝሓሰብናዮም ሓሙሽተ ውድባት እውን ገና ኣይተውሃድናን።ተዋሂድና ዝብል መግለፂ መዓዝ ከምዝተውሃበ ንመኢኣድ ምሕታትና ኣይተርፍን።” ኣቶ ኤፍሬም ወሲኾም ብመሪሕነት ኣርበኞች ግንቦት 7 ከምኡ ዝብል መግለፂ ተዋሂቡ እንተኾይኑ ንመኢኣድ ይቕሬታ ከምዝሓቱን መኢኣድ እውን ዘይተወሃበ መግለፂ ብምጥቓስ ይኸስስ እንተሃሊዩ ይቕሬታ ክሓቱ ኣለዎም ኢሎም ። ክልቲኦም ፖለቲካዊ ውድባት ቅድም ክብል ንምውሃድ ዝገበሩዎ ፃዕሪ ከይተሰማምዑ ምትራፎም ይዝከር።


ህቡብ ኤርትራዊ ኣሜሪካዊ ደራፋይ ኒብሲ ሃስል ተቐቲሉ

ሕጹይ ሽልማት ግራሚ ኣዋርድ 2018 ዝኾነ ወዲ 33 ዓመት ብኒብሲ ሃስል ዝፍለጥ ህቡብ ኤርትራዊ ኣሜሪካዊ ደራፋይ ኤርምያስ ኣስገዶም፡ ትማሊ ብዝተተኮሰሉ ኣድራጋ ጠያይት ኣብ ከተማ ሎስ ኣንጀለስ ተቐቲሉ። ፖሊስ ኣብ ኣፍደገ’ቲ ኒብሲ ሃስል ዝውንኖ ‘ማራቶን ክሎዚንግ’ ዝተባህለ ትካል ክዳውንቲ፡ ሰለስተ ሰባት ኣድራጋ ጠያይት ከምዝተተኾሰሎምን ኒብሲ ክመውት ከሎ እቶም ክልተ ቆሲሎም ኣብ ደሓን ኩነታት ከምዘለው ሓቢሩ’ሎ። ሌተናንት ክሪስ ራሚዝ አባላት ፖሊስ ናይ ዓይኒ መሰኻኽርን ኣብቲ ከባቢ ዘለው ካሜራታት ነቲ ፍጻመ ቐዲሐን እንተኮይነን ንምርግጋጽ ይንቀሳቀሱ ከምዘለው ገሊጾም። ከንቲባ ከተማ ሎስ ኣንጀለስ ኤሪክ ጋርሰቲ፡ በቲ ፍጻመ ዝተሰምዖም ሓዘን ኣብ ዘውጽእዎም ናይ ትዊተር መልእኽቲ ገሊጾም። “ልብና ምስ ፈተወቲ ኒብሲ ሃሰልን በዚ ዘሕዝን ፍጻመ ዝተተንከፉ ኩላቶንም’ዩ። ከተማ ሎስ ኣንጀለስ ድማ ነፍሲ ወከፍ ጊዜ መንእስያት ትርጉም ብዘይብሉ ተኹሲ ህይወቶም ክስእኑ ከለው ዓሙቕ ሓዘን ይስምዓ’ዩ። ናይ ሓደጋ እዋን ግብረ መልሲ ወሃቢ ጉጅለ ድማ ኣብዚ ዘሰንብድን ዘሕዝንን ጊዜ ምስ ስድራቤት ክተሓባበሩ’ዩም” ኢሎም። ኤርትራዊ ኣሜሪካዊ ኒብሲ ንሙዚቃ ልዑል ስምዒት ከምዘለዎ ብተደጋጋሚ ዝገልጽ እንተኾነ ኣብ 14 ዓመቱ ካብ ቤት አዲኡ ወጺኡ ምስ ዓባዩ ክንብር ምስ ጀመረ ህይወቱ ክመርሕ ንሮሊንግ 60ታት ዝተባህለ ጉጅለ ብምሕዋስ ኣብ ጎደናታት ክነብር ከምዝጀመረ’ውን ይገልጽ። “Victory Lap” ዝብል ኣልበሙ ዝሓለፈ ዓመት ኣብ ዝተፈላለየ መድረኻት ሙዚቃ ዝበለጸ ኣልበም ተባሂሉ ዝተረቑሓ ክከውን ከሎ ኣብ ሰንጠረዥ ሙዚቃ ዓለም ራብዓይ ደረጃ ክበጽሕ ዝኸኣለ`ዩ። ኤርምያስ ኣስገዶም ኣቦ ክልተ ቆልዑ ኮይኑ ምስ ኣደ ሓንቲ ጓሉ ዝኾነት ተዋሳኢት ሎረን ሎንደን ኣብ ቀረባ እዋን ተሓጽዩ ምንባሩ ይፈልጥ። ሞት ሙዚቀኛ ኒብሲ ምስተሰምዓ ዝተፈላለዩ ፍሉጣት ሰባት ዝተሰምዖም ሓዘን ብዝተፈላለየ መንገዲ ዝገለጹ ክኾኑ ከለው ፍልጥቲ ሙዚቀኛ ሪሃና “ ምንም ትርጉም ክህበኒ ኣይከአለን። መንፈሰይ ሰንቢዱ’ዩ” ክትብል ኣብ ማሕበራዊ ገጻታ ድሕሪ ምጽሓፍ ንፈተውቱን ስድራቤቱን ምጽንናዕ ተመንያ። ኾኾብ ተጻዋታይ NBA ስቲቭ ከሪ ኣብ ትዊተር ኣብ ዝጸሓፎ መልእኽቲ “ ጎይታ ንነብሲ ሸፍኖን ምለሶን” ኢሉ’ሎ። ሕጽይቲ ሽልማት ኤሚ ዝኾነት ተዋሳኢት ኢሳ ራኢ ድማ “ ንነብሲ ክርእይ ከለኹ ኣብ ሕበረተሰብና ወፍሪ ከነካይድ ይተባባዕ’የ” ክትብል ኣብ ናይ ትዊተር ገጻ ጽሒፋ’ላ። ፍሉጥ ደራፋይ ስኑፕ ዶግ ኣብ ኢንስትግራም ኣብ ዘውጽኦ ቪድዮ “ ጸሎተይ ምስ ስድራቤት ነብሲ’ዩ። እዚ ዓይነት ፍጻመ ደው ክብል ኣለዎ” ኢሉ’ሎ። ኤርትራዊት ኣሜሪካዊት ተዋሳኢት ቲፋኒ ሓድሽ ብወገና “ብዙሕ ክብል ይደልይ ግን ሓዘነይ ልዑል ብምዃኑ ክዛረብ’ውን ኣይክእልን። ተመሳሳሊ ብዙሕ ሓሳብ ከምዝነበረና ግን ይፈልጥ’የ ምናልባት ክልቴና ካብ ደቡብ ሎስ ኣንጀለስን ካብ ኤርትራን ስለዝኾና ይኸውን” ኢላ’ላ። ኒብሲ ሃሰል ካብ ሙዚቃ ወጻኢ ኣብቲ ንሱ ዝዓበየሉ ከባቢ ንዝነብሩ ህጻናት ኣብ ምትብባዕን ተስፋ ምሃብን ኣብ ዝተፈላለዩ ማሕበራዊ ኣገልግሎት ክሰርሕ ምጽንሑ ይፍለጥ። ኒብሲ ሃስል ኣብ ዝሓለፈ ዓመት ወርሒ ሚያዝያ ንኤርትራ ምብጽሑን ኣብ ፈስቲቫል ኤርትራውያን ተረኺቡውን ተመክሮኡ ምክፋሉ ይዝከር። ምሉእ ትሕዝቶ ኣብዚ ምስማዕ ይክኣል። No media source currently available


ላዕለዋይ ቤት ፍርዲ ባህርዳርን ከባቢኣን ኣብ ልዕሊ ኣቶ በረኸት ስምኦንን ኣቶ ታደሰ ካሳን ክካየድ ዝፀንሐ ምርመራ ምዝዛሙ ገሊጹ

ኣብ ልዕሊ ኣቶ በረኸት ስምኦንን ኣቶ ታደሰ ካሳን ክካየድ ዝፀንሐ ምርመራ ምዝዛሙ ላዕለዋይ ቤት ፍርዲ ባህርዳርን ከባቢኣን ሎሚ ዓርቢ ኣፍሊጡ።ኣቶ በረኸት እውን ናይ ዋሕስ መሰሎም ክሓቱ ከምዝኽእሉ ተገሊፅሎም ኣሎ። ኣቶ በረኸት ሕጂ እውን ምክልባትን ጸርፍን ይገጥሞም ስለዘሎ ሕገ መንግስታዊ መሰሎም ንከኽብረሎም ንቤት ፍርዲ ሓቲቶም። ንሶም ወሲኾም ዝቖፀሩዎ ጠበቓ ሕጊ ብዝወረዶ ምፍርራሕ ቀሪቡ ክከራኸረሎም ከምዘይልኣለ ገሊፆም። ኣቶ ታደሰ ብወገኖም ኣብ ልዕሌናን ቤተሰብናን ዝለዓለ ተፅዕኖ ይፍፀም ስለዘሎ ጉዳይና ካብ ባህርዳር ወፃኢ ይርኣየልና ክብሉ ጠሪዖም። እቲ መርማሪ ጉጅለ ምስ መሸጣ ማሕበር ኣክስዮን ዳሽን ቢራ ብዝተኣሳሰረ 635 ሰነድን 35 ናይ ሰብሙያ ርእይቶን ንምቕራብ እኹል ግዜ ይውሃበኒ ኢሉ’ሎ። ቤት ፍርዲ ድሕነት ተጠርጠርቲ ንክሕሎ ቅድሚ ሎሚ ትእዛዝ ምሃቡ ብምዝኽኻር እቲ ጉዳይ ካብ ባህር ዳር ወፃኢ ይርኣይ ዝብል ኣብ ዝቕፅል ክርአ እዩ ኢሉ’ሎ። ዓቃቢ ሕጊ ኣብ ውሽጢ 15 መዓልታት ክሲ ክምስርትን ተጠርጠርቲ ድማ ሕገ መንግስታዊ መሰሎም ብምጥቃም መሰል ዋሕስ ክሓቱ ከምዝኽእሉ እቲ መጋባእያ ንተጠርጠርቲ ገሊፁሎም ኣሎ ።


ኤርትራ ሃለዋት ዝተሰወሩ 11 ፖለቲካዊ መራሕቲን 18 ጋዜጠኛታትን ንክተፍልጥ ተሓቲታ

‘መንግስቲ ኤርትራ እቶም ካብ 2001 ዓም ጀሚሩ ሃለዋቶም ዘይፍለጥ ዝተሰወሩ ብርክት ዝበሉ ሰባት መብርሂ ንከቕርብ’ ኪኢላታት ሰብኣዊ መሰላት ሕቡራት ሃገራት ጸዊዖም። 18 ሰባት ዝኣባላታ ኮሚተ ናጻ ኪኢላታት ሰብኣዊ መሰላት፣ ብዛዕባ ኣብ ኤርትራ ዘሎ ገዛኢ ኩነታት ብርክት ዝበሉ ሻቕሎታት ኣለዎም። ‘ኣብ ኤርትራ፣ ብዘይፍርዲ ምቕታል፣ ምስቓይ፣ መስወርቲን ካልኦት ከበድቲ መግሃስቲን ከምዝፍጸሙ’ ከምዝፍጸም’ውን ተገሊጹ ኣሎ። ደቡብ ኣፍሪቃዊ ናጻ ኪኢላ ክሪስቶፍ ሄይንስ ‘ካብ 2001 ዓም ጀሚሩ ዝተሰወሩ ጋዜጠኛታት፣ ብህይወት ይሃልው ኣይሃልው ዝፈልጥ ዋላ ሓደ ሰብ’ውን የለን’ ይብል ሓደ ኣባል’ታ ኮሚቴ። ኣብ ተመሳሳሊ ዓመት ዝተፈጸመን ን11 ኣባላት ህግደፍ ብምጥቃስ ክዛረብ ከሎ ‘ንሳቶም ዝተኣሰሩ ንመንግስቲ ዝነቅፍ ስለዝጻሓፉ’ እዩ ኢሉ። እንታይ ኮኑ? ዝፈልጥ ሰብ የለን ምስ በለ፣ ሃገራዊ ኣገልግሎት ጠንቂ ስደት መናእሰይ ናብ ኣውሮጳ ከምዝኾነ ኪኢላታት ሰብኣዊ መሰላት ይኣምኑ። ዝተመልመሉ ሰባት ኣብ ዝተፈላለዩ ስራሕቲ ተገዲዶም ብትሑት ክፍሊት ወይ ብናጻ ከምዝሰርሑን’ውን ሓቢሮም። No media source currently available


ዝወደቐት ነፋሪት መንገዲ ኣየር ኢትዮጵያ ብሰንኪ ቴክኒክ ምዃኑ ዎል ስትሪት ገሊጹ

ዝወደቐት ቦይንግ 737 MAX 8 ነፋሪት መንገዲ ኣየር ኢትዮጵያ ብሰንኪ ዘጋጠማ ናይ ቴክኒክ ፀገም ምዃኑ ዎል ስትሪት ጆርናል ዝተባህለ ፍሉጥ ጋዜጣ ኣሜሪካ ሎሚ ዓርቢ ፀብፂቡ። እቲ ጋዜጣ ነዚ ዝበለ ካብ መብርሂ መባእታዊ ውጽኢት ናይቲ ምርመራ ዝተዋህበ ሓበሬታ ምዃኑ ንምንጭታት ብምጥቓስ ሓቢሩ’ሎ። 1 መጋቢት 2011 ዓ/ም ብዘጋጠመ ሓደጋ ምሕምሻሽ ነፋሪት መንገዲ ኣየር ኢትዮጵያ ኣብታ ነፋሪት ዝነበሩ ኩሎም 157 ሰባት ምሟቶም ይዝከር። እቲ ሓደጋ ምሕምሻሽ ኣብ ዝሓለፈ ጥቅምቲ ኣብ ኢንዶኖዢያ 189 ሰባት ምስ ዝሞቱሉ ምውዳቕ ጀት 737 MAX 8 ተመሳሳሊ እዩ። ምስዚ ብዝተኣሳሰረ ትማሊ ሓሙስ ስድራ በቲ ሓደጋ ህይወቱ ዝስኣነ ሩዋንዳዊ ኣብዚ ኣብ ኣሜሪካ ቤት ፍርዲ ፌደራል ኣብ ልዕሊ ኩባኒያ ቦይንግ ክሲ ጀሚሮም ኣለው። እቲ ክሲ ቦይንግ ን737 MAX 8 ክሰርሕ ከሎ ሸለልትነት ኔሩ ብዝብል’ዩ።


ኣብ ኢትዮጵያ ዝረኣዩ ዘለው ፈተናታት ባህርያት ለውጢ’ዮም ክብል ኦዲፓ ገሊጹ

ኣብ ኢትዮጵያ ኣብ ቀረባ እዋን ዝረኣዩ ዘለው ፈተናታት ዝተለመዱ ባህሪያት ለውጥን እዮም ክብል ናይ ኦሮሞ ዴሞክራሲያዊ ፓርቲ(ኦዲፓ) ኣፍሊጡ።ማእኸላይ ኮሚቴ እቲ ፓርቲ ንሰለስተ መዓልታት ኣብ ዘካየዶ ኣኼባ ናይቲ ውድብ ድኹምን ብርቱዕን ጎንታት ብምግምጋም ኣባል ፈፃሚ ስራሕ ዝነበሩ ዶ/ር ወርቅንህ ገበየሁ ብኣቶ ኡመር ሁሴን ተኪኦም ኣለው። ሓላፊ ቤት ፅሕፈት እቲ ውድብ ዶ/ር ኣለሙ ስሜ ኦዴፓ ናይቲ ውድብ ውሽጣዊ ጉዳያት ብዝምልከት ዓሙቕ ምይይጥን ገምጋምን ምክያዱ ገሊፆም። ኣብ መስርሕ ለውጢ ህንፀት ዴሞክራሲ ፅቡቕ ምጅማር ከምዘሎ ምግምጋሙን ኩሉ ዓቕሙ ፀንቂቑ ክጥቀም ከምዘይክኣለ እቲ ፓርቲ ምግምጋሙ ዶ/ር ኣለሙ ሓቢሮም።እቲ ፓርቲ ኣጋጢሞምና ዝበሉዎም ናይ ለውጢ ብድሆታት ምግምጋሙ’ውን ተፈሊጡ’ሎ።


ርእይቶ ዝተፈላለዩ ወገናት ኣብ ውሳነ ምሕላፍ ተጸዋዕነት ትእምንት ንቤት ምኽሪ ክልል ትግራይ

ትካል እግሪ ምትካል ትግራይ (ትእምት) ተፀዋዕነቱ ንቤት ምኽሪ ክልል ትግራይ ክኸውን ውሳነ ምሕላፉ መዘራረቢ ዛዕባ ኮይኑ ኣሎ። ሓላፊት ቢሮ ርክብ ህዝብን መንግስትን ትግራይ ወይዘሮ ልያ ካሳ ቤት ምኽሪ ክልል ትግራይ ኣብ ዘካየዶ ጉባኤ ትእምት ተፀዋዕነቱ ናብቲ ቤት ምኽሪ ክኸውን ከምዝተወሰነ ተዛሪበን። መተሓዳዳሪ ደንቢ ትካል እግሪ ምትካል ትግራይ (ትእምት) ንብረትነት እቲ ትካል ናይ ህዝቢ ትግራይ ብምዃኑ መሰረት ቦርድን ቤት ምኽሪን እቲ ትካል ብዘመሓላለፎ ውሳኔ መሰረት ተፀዋዕነት እቲ ትካል ንቤት ምኽሪ ክልል ትግራይ ክኸውን ምውሳኑ ምግላጽና ይዝከር። ነዚ ጉዳይ ብዝምልከት ዝተፈላለዩ ወገናት ዝሃብዎ ርእይቶ ኣብዚ ምስማዕ ይክኣል። No media source currently available


ሕ/ሃ ድሕሪ ዕርቀ ሰላም ኤርትራን ኢትዮጵያን ኩነታት ሰብኣዊ መሰላት ኤርትራ ኣይተመሓየሽን ይብል

መንግስቲ ኤርትራ ነቲ ንልዕሊ 20 ዓመታት ዝጸንሓ ግጭት ዶብ ክበቅዕ ዝገበረ ስምምዕ ሰላም ምስ ኢትዮጵያ ዝሓለፈ ዓመት ካብ ዝፍርም ንነጀው ኣተሓሕዛ ሰብኣዊ መሰላት’ታ ሃገር ኣይተመሓየሸን ክብሉ ሰብሞያ ሕቡራት ሃገራት ኣፍሊጦም። ኮሚተ ሰብኣዊ መሰላት ሕቡራት ሃገራት ኣብ ዝሓለፈ ሰሙናት ኣብ ልዕሊ እዋናዊ ኩነታት ኤርትራ ምምይጥ ምክያዱ ይዝከር። ምስ ኢትዮጵያ ዝነበረ ናይ 20 ዓመታት ወታሃደራዊ ምፍጣጥ ስምምዕ ሰላም ምስ ተገብረ ኣተሓሕዛ ሰብኣዊ ምሰላት ኤርትራ ክመሓየሽ ዝብል ተስፋ ዝለዓል’ዩ ኔሩ። ይኹን ደአ እምበር እዚ ተስፋ’ዚ ክውን ኣይኮነን ክብሉ ምክትል ኮሚሽነር ጉባኤ ሰ ኣዊ መሰላት ሕቡራት ሃገራት ኬይት ጊልሞር ሓቢሮም። ምሉእ ትሕዝቶ ኣብዚ ምስማዕ ይክኣል። No media source currently available


ኣብ ዶብ ክልላት ኣምሓራን ኦሮምያን ዝረአ ጎንጺታት ነባሪ ፍታሕ ንምምጻእ ኣብ ስምምዕ ተበጺሑ

ኣብ መንጎ ኣመራርሓ ክልል ኣምሓራን ኦሮምያን ዝተፈጥረ ዝኾነ ግጭት ኮነ ዘይምርድዳእ የለን፡እዚ ናይ ውሑዳን ናይ ፖለቲካ ቁማርተኛታት ወረ’ዩ ክብሉ ምኽትል ሓላፊ ቤት ጽሕፈት ጸጥታ ክልል ኦሮምያ ኮነሬል አበበ ገረሱ ገሊጾም። ኣብ ከባቢታት ዶብ ክልቲኡ ክልላት ዝፍጠሩ ጎንጽታት ነባሪ ፍታሕ ንምምጻእ ሓባራዊ ኮሚተ ምምስራቱ’ውን ወሲኾም ሓቢሮም ኣለው። ምሉእ ትሕዝቶ ኣብዚ ምስማዕ ይክኣል። No media source currently available


ሓደ ጉጅለ ወለንተኛታት መንእሰያት ንትርጉም ቋንቋ ትግርኛ ዘገልግል መርበብ ሓበሬታ የዳልው

ኣብ ሃገረ ሆላንድ ዝርከብ ትራቨስ ፋውንዴሽን ዝተባህለ ብሕታዊ ንትርፊ ዘይሰርሕ ትካል ኣብ መርበብ ሓበሬታት ዓለም ትርጉም ቃላት ኾነ ምሉእ ሓሳባት ብቀሊሉ ክረኽቡ ንዘይክእሉ ቋንቋታት ናይ ትርጉም ኣገልግሎት ዝህብ መርበብ ሓበሬታ ኣብ ምድላው ዝነጥፍ ትካል እዩ። እዚ ትካል ነዚ ናይ ትርጉም መርበብ ሓበሬታ ምድላው ብቋንቋ ትግርኛ ዝጀመረ ኽከውን ከሎ ካብ ካልኦት ኣቐዲሞም ዝተዳለው መርበብ ሓበሬታት ትርጉም ዝፈልዮ ቃላት ጥራይ ዘይኾነ ምሉእ ሓሳባት ንምትርጓም ዘኽእል ምዃኑን ቀጺሉ’ውን ብድምጺ (ዘረባ) ናይ ትርጉም ኣገልግሎት ዝህብ መርበብ ሓበሬታ ንምድላው መደብ ከምዘለዎ ይገልጽ። ኣብዚ ሕጂ እዋን ነዚ መርበብ ሓበሬታ ንምድላው ዘድልይ ቃላትን ምሉእ ሓሳባትን ንምእካብ ሓደ ናይ ትርጉም ጸወታ ብምድላው ንኣገልግሎት ጀሚሩ’ሎ። ብዛዕባ’ዚ ኣብ መጀመርያ ‘ዚ ወርሒ መጋቢት ዝጀመረ ‘ዘ ሴንቴንስ ሶሳይቲ’ (The Sentence Society) ማለት ማሕበረሰብ ምሉእ ሓሳባት ብዝብል መጸውዒ ዝጀመረ ጸወታን ዝዳለው ንዘሎ መርበብ ሓበሬታ ትርጉም ዝምልከት ምስ ክልተ አባላት’ቲ ጉጅለ ቃለ መጠይቕ ኣካይድና አለና። ንአካያዲ ስራሕን ሓደ ካብ ተርጓምቲን ዝኾነ መንእሰይ ናሆም ብርሃነን ንዳይሬክተር’ቲ ትካል ኤሊሳ ግሎሪ’ያ። አባላት እታ ጉጅለ ብዘይ ተሳትፎ እቲ ትግርኛ ዝዛረብ ማሕበረስብ እቲ ክበጽሕዎ ዝመደቡ ከምዘይከአል ብምሕባር ኩሉ ግዱስ ተዛራቢ ቋንቋ ትግርኛ ኣብቲ ዝካየድ ንጥፈታት ክሳተፍ ይዕድሙ። ምሉእ ትሕዝቶ ኣብዚ ምስማዕ ይክኣል። No media source currently available


ኣብ ስልጣን ዘሎ መንግስቲ ብቅኑዕ ክጉዓዝ ደገፍ የድልይ ክብሉ ተጸዋዒ ሕ/ሃ ኣብ ኢትዮጵያ ጸዊዖም

ኣብ ስልጣን ዘሎ መንግስቲ ኢትዮጵያ ብቅኑዕ መንገዲ ይጉዓዝ ዘሎ ዕውት ንኽከውን ኸአ ደገፍ የድልይ ክብሉ ናይ ሕቡራት ሃገራት ቀዋሚ ተጸዋዒ ኤነስ ቹማ ተዛሪቦም። እቶም ቀዳማይ ሚንስትር ዝወስድዎ ዘለው ናይ መመሓየሺ ስጉምቲታት ቀሊል ኣይኮነን ዘጋጥሙ ዘለው ፈተናታት’ውን ክረኣዮ ዘለዎም’ውን በዚ መንጽር’ዩ ኢሎም። ኣብ ኢትዮጵያ ናይ ሕቡራት ሃገራት ቀዋሚ ተጸዋዒ ኤነስ ቹማ ኣብ ኢትዮጵያ ቀንዲ ወኪል ናይ ሕቡራት ሃገራት ፕሮግራም ልምዓት ከምኡ’ውን ናይ ሰብኣዊ ረድኤት ኣተሓባባሪ’ዮም። ምሉእ ትሕዝቶ ኣብዚ ምስማዕ ይክኣል። No media source currently available


ብሄራዊ ክልላዊ መንግስቲ ትግራይ ራብዓይ ዙር ሃገራዊ ቆፀራ ህዝብን ኣባይትን ክናዋሕ ዝቐረበ ሓሳብ ይቓወም

ራብዓይ ዙር ሃገራዊ ቆፀራ ህዝብን ኣባይትን ክናዋሕ ዝቐረበ ሓሳብ ግቡእ ኣይኮነን ክብል ብሄራዊ ክልላዊ መንግስቲ ትግራይ ኣፍሊጡ። ምክትል ርእሰ ምምሕዳር ሓላፊ ቢሮ ልምዓት ከተማ፣ ንግድን ኢንዳስትሪን ዶክተር ኣብርሃም ተኸስተ ትማሊ ኣብ ዝሃብዎ መግለፂ ተኣማንነት መንግስቲ ዝሽርሽር ብተወሳኺ ድማ ንሕገ መንግስቲ ዝፃረር ብምዃኑ ትኽክል ኣይኮነን ክብሉ ተዛሪቦም። ኣብ ዝሓለፈ ሰሙን ፌደራል ኮሚሽን ቆፀራ ህዝብን ኣባይትን ፤ ኣብ ኢትዮጵያ ዝተፈላለዩ ከባቢታት ዝተመዛበሉ ወገናት ናብ መነባብርኦም ናይ ምምላስ ስራሓት ብምሉእነት ኣይተፈፀመን ብምባል እቲ ስራሕ ቖፀራ ክናዋሕ ሓሳብ ምቕራቡ ይዝከር። ምሉእ ትሕዝቶ ኣብዚ ምስማዕ ይክኣል። No media source currently available


ኣብ ነፋሪት ክትገላገል ዝጀመረት ኢትዮጵያዊት ኣደ ዝጸዓነት ነፋሪት ኣብ ኣስመራ ብህጹጽ ዓሊባ

ካብ ከተማ ጂዳ ናብ ኣዲስ ኣበባ ትጓዓዝ ኣብ ዝነበረት ነፋሪት መንገዲ ኣየር ስዑድያ ተሳፊራ ዝነበረት ኢትዮጵያዊት ኣደ፡ ቀዳም 23 መጋቢት ለይቲ ሃንደበት ሕማም ሕርሲ ተተሒዛ መናቱ ደቂ ኣንስትዮ ዕሸላት ብምግልጋላ እታ ነፋሪት 1:15 ወጋሕታ ኣብ ኣህጉራዊ መዓርፎ ነፋሪት ኣስመራ ብህጹጽ ከምትዓልብ ተጌሩ። No media source currently available  መራሒ ናይታ ነፋሪት ኣቐዲሙ ምስ ምምሕዳር መዓርፎ ነፋሪት ኣስመራ ብዝገበሮ ናይ ሬድዮ ርክብ ዝዓለበት ነፋሪት ብኤርትራውያን ሓካይም ድሕሪ ዝተገብረላ ናይ ህጹጽ ረድኤት ሓገዝ ቡኡ ንብኡ ናብ ሃገራዊ መወከሲ ሆስፒታል ኦሮታ ብኣንቡላንስ ከምዝተወሰደት ተፈሊጡ’ሎ። እታ ወ/ሮ ጀነቲ ሑሴን መሓመድ ዝተባህለት ኣደን መናቱ ዕሸላታን ኣብዚ ሕጂ እዋን ኣብ ጽቡቕ ኩነታት ክምዘለዉ ተፈሊጡ’ሎ። ምሉእ ትሕዝቶ ኣብዚ ምስማዕ ይክኣል። No media source currently available


“ኩሎም ኢትዮጵያውያን ዝኾርዑላ፡ ዝሰርሑላን ዘይሸማቐቁላን ኢትዮጵያ ንምፍጣር ኢዲፒ ክሰርሕ’ዩ”ቀ/ሚ ኣብይ ኣሕመድ

ቀዳማይ ሚንስትር ኣብይ ኣሕመድ፡ ኩሎም ኢትዮጵያውያን ዝኾርዑላ፡ ዝሰርሑላን ዘይሸማቐቁላን ኢትዮጵያ ንምፍጣር፡ ዲሞክራሲያዊ ፓርቲ ኦሮሞ(ኦዲፒ) ሎሚ’ውን ከም ትማሊ ክሰርሕ’ዩ ኢሉ። ኣቦ-መንበር ኢህወድግን ኦዲፒን ቀ/ሚ ኢትዮጵያን ዶ/ር ኣብይ ኣሕመድ ብምኽንያት መበል 29 ዓመት ምስረታ’ቲ ውድብ ኣብ ዘመሓላለፎ መልእኽቲ`ዩ ከምኡ ኢሉ። ኣብቲ ኣብ ቤት ጽሕፈት ቀዳማይ ሚንስትር ዝተኻየደ በዓል ምስረታ ፓርቲ ኢዲፒ ዶ/ር ኣብይ ኣሕመድ ኣብ ዝመሓላለፎ መልእኽቶ “ዝኾነ ብሄር’ውን እንተኾነ ቁጽሩ ይውሓድ ይብዛሕ ዝኾነ ይኹን ኢትዮጵያዊ ዝኾርዓላ ዝሰርሓላ ዘይሸማቐቀላ ኢትዮጵያ ንምፍጣር ኢዲፒ ሎሚ ከም ትማሎ ብኣጽዕኖት ከዝሰርሕን ነዚ’ውን ዘየዳግም መርገጺ ከምዘለዎ በዚ አጋጣሚ ክገልጽ እደልይ” ኢሎም። ምሉእ ትሕዝቶ ኣብዚ ምስማዕ ይክኣል። No media source currently available


ዘተ፡ሓደ ዓመት ናይ ስልጣን ዘመን ቀዳማይ ሚንስትር ኣብይ ኣሕመድ (1ይ ኽፋል)

ናይ ኢትዮጵያ ቀዳማይ ሚንስትር ኣብይ ኣሕመድ ስልጣን ካብ ዝሕዙ ሓደ ዓመት የቑጽሩ ኣብ ዘለው'ሉ ሕጂ እዋን ኣብዚ ዝሓለፈ ሓደ ዓመት ኣብ ትሕቲ መሪሕነቶም ዝተመዝገቡ ውፂኢታትን ጉድለታትን ብዝምልከት ንፖለቲካ እታ ሃገር ብቐረባ ዝከታተሉ ክልተ ኣጋይሽ ኣዘራሪብና ኣለና። ኣጋይሽና ኣብ ኣዲስ ኣበባ ዝመደብሩ በዓል ስልጣን ኢንስትዩት ምርምር ልምዓት ኢትዮጵያ ክኢላ ስነ ቁጠባ ናይ ዶክትሬት ትምህርታ ኣብ ምክትታል ትርከብን ወ/ሮ ሓንሳ ተኽላይን ደራስን ኣብ ዝተፈላለዩ ማሕበራውን ፖለቲካውን ጉዳያት ዝሳተፍ ደስታ ገብረሃዋርያ/ባሻ ደስታን/ እዮም። ምሉእ ትሕዝቶ ኣብዚ ምስማዕ ይክኣል። No media source currently available


ጸብጻብ ምርመራ ዝወደቐት ነፋሪት መንገዲ ኣየር ኢትዮጵያ ክሳብ ዝመጽእ ሰሙን ወግዓዊ ከምዝኸውን ተገሊጹ

አካያዲ ስራሕ መንገዲ ኣየር ኢትዮጵያ ኣቶ ተወልደ ገብረማርያም ትማሊ ሶኑይ ኣብ ዝሃብዎ መግለጺ ቀዳማይ ጸብጻብ ምርመራ መጋቢት 10 ዝወደቐት ነፋሪት መንገዲ ኣየር ኢትዮጵያ ክሳብ ዝመጽእ ሰሙን ወግዓዊ ከምዝኸውን ገሊጾም። “ኣብ ውሽጢ ሓደ ወርሒ ፈላማይ ጸብጻብ ምርመራ ወግዓዊ ክኸውን’ዩ። እዚ ማለት ኣብዚ ሰሙን ወይ ዝመጽእ ሰሙን ማለት’ዩ።” ኣቶ ተወልደ ብተወሳኺ መንገዲ ኣየር ኢትዮጵያ ኣብቲ ቀንዲ ትኹረት ምርመራ ኣብ ዝሓለፈ ሓሙሽተ ወርሒ ዝወደቓ ክልተ ቦይንግ 737 ማክስ 8 ዝዓይነተን ነፈርቲ ኢንዶኖዥያን ኢትዮጵያን ብዝምልከት ኣብ ኣሜሪካ ዝኻየድ ኣኼባ ንምስታፍ ኾነ ንዘይምስታፍ ገና ከምዘይወሰነ ሓቢሮም ኣለው። No media source currently available  “እቲ ብስቲሙሌተር ዝፍለጥ ሚዛን ነፋሪት ዝሕልው አካል ኣብ ማክስ ዝዓይነተን ነፈርቲ ኾነ ካልኦት ሓደ ዓይነት’ዩ። ስለዚ ፍልልይ ዝፈጥር ኣይኮነ።” ድሕሪ ምውዳቕ ነፋሪት መንገዲ ኣየር ኢትዮጵያ ቦይንግ 737 ማክስ 8 ዝዓይነተን ነፈርቲ ኣብ መላእ ዓለም ካብ በረራ ደው ከምዝበላ ይፈልጥ። ብዛዕባ’ዚ ኣቶ ተወልደ “ ቦይንግ 737 ማክስ 8 ዝዓይነተን ነፈርቲ ካብ በረራ ደው ክብላ ምውሳና ቅኑዕ ውሳነ’ዩ። ቅኑዕ ውሳነ ብምኻኑ ድማ ኩሉ ዓለም ስዒብ’ዎ እዩ ምክንያቱ ህይወት ሓደ ሰብ እውን ኣብ ሓደጋ ክኣትው ኣይንደልይን”ኢሎም። ንሶም ኣብ መወዳእቲ እዚ ፍሉይ አጋጣሚ ምኳኑ ብምሕባር ኣብ ታሪኽ ኣቭየሽን ነፈርቲ ካብ በረራ ደው ኢለን ምርመራ ዝተኻየደሉ ካልኣይ ፍጻመ’ዩ ኢሎም።


ትካል እግሪ ምትካል ትግራይ (ትእምት) ተፀዋዕነቱ ንቤት ምኽሪ ክልል ትግራይ ክኸወን ተወሲኑ

ሓላፊት ቢሮ ርክብ ህዝብን መንግስትን ትግራይ ወይዘሮ ልያ ካሳ ቤት ምኽሪ ክልል ትግራይ ኣብ ዘካየዶ ጉባኤ ትእምት ተፀዋዕነቱ ናብቲ ቤት ምኽሪ ክኸውን ከምዝተወሰነ ተዛሪበን። መተሓዳዳሪ ደንቢ ትካል እግሪ ምትካል ትግራይ (ትእምት) ንብረትነት እቲ ትካል ናይ ህዝቢ ትግራይ ብምዃኑ መሰረት ቦርድን ቤት ምኽሪን እቲ ትካል ብዘመሓላለፎ ውሳኔ መሰረት ተፀዋዕነት እቲ ትካል ንቤት ምኽሪ ክልል ትግራይ ክኸውን ሎማዓንቲ ውሳነ ተመሓላሊፉ። ሓላፊት ቢሮ ርክብ ህዝብን መንግስትን እቲ ክልል ትግራይ ወይዘሮ ልያ ካሳ ቤት ምኽሪ ትግራይ ዘካየዶ ጉባኤ ጠሚቱ ኣብ ዝሃብኦ መግለፂ ትእምት ተፀዋዕነቱ ንቤት ምኽሪ ትግራይ ክኸውን ወሲኑ ኢለን።  ቅድሚ ሐዚ ህዝቢ ብፍላይ መናእሰይን ሙሁራንን እቲ ትካል ብመሰረት መተሓዳደሪ ደንቡ ተፀዋዕነቱ ንህዝቢ ክኸውን ክሓተቱ ፀኒሖም እዮም ድሕሪ ምባል ብመሰረት እዚ ተፀዋዕነት ትእምት ኣብቲ ክልል ላዕለዋይ ስልጣን ህዝቢ ንዝኾነ ቤት ምኽሪ ክኸውን ተወሲኑ ኢለን። ወይዘሮ ልያ ኣብ ቤት ምኽሪ ትእምት ኣባለት ዝኾኑ ድማ ኣፈ ጉባኤታት ኣብያተ ምኽሪ ወረዳታት፣ መቐለን ክፍላተ ከተማ ክኾኑ ከምዝተወሰነን ካልኦት እውን ኣባላት እቲ ቤትምኽሪ ክኾኑ ተወሲኑ ኢለን። No media source currently available  ቅድሚ ሐዚ ትእምት ተፀዋዕነቱ ንቦርድን ቤትምኽሪን እቲ ትካል ዝነበረ ኮይኑበዚ ድማ ኣሰራርሕኡ ግልፂ ኣይኮነን ብዝብል ካብ ዝተፈላለዩ ኣካላት ሕቶ ይለዓል ነይሩ እዩ። ትእምት ካብ ዝምስረት 24 ዓመታት ዘቑፀረ ትካል እዩ።


ቀ/ሚ ኣቢይ ኣሕመድ ስልጣን ካብ ዝሕዝ ኣብ`ዚ ወርሒ መጋቢት ሓደ ዓመት ክመልኦ`ዩ

ቀ/ሚ ኣቢይ ኣሕመድ ከምዛ ወርሒ`ዚኣ ዝሓለፈ መጋቢት 24, 2010 ዓ.ም.ኢ መራሒ መንግስቲ ኢትዮጵያ ኮይኑ ቃለ-ማሕላ ፈጺሙ። ድሕሪ ለውጢ ኣብ ተግባር ከውዕሎም ቃል-ዝኣተወሎም ነገራት መብዛሕቲኦም ኣብ ግብሪ ይውዕሉ`ለዉ ይብል ኣብ ዩኒቨርሲትይ ኣዲስ ኣበባ መምህር ኮሚኒኬሽ ዶር ጌታቸው ድንቁ። ኢትዮጵያን ኢትዮጵያውነትን ዘማእከለ ግኑን መደረ ቀ/ሚ ኣቢይ፡ ሎሚ`ውን ኣይተቐየረን ይብል እቲ ምሁር። ዶ/ር ኣቢይ ኣብ`ቲ ቀዳማይ ጽንብሉ ከምዚ ኢሉ ኔሩ፡-“ ናይ ዝኾነ ኢትዮጵያዊ ስጋን ደምን ኣብ ዝኾነ ክፋል ኢትዮጵያ ሓመድ ኮይኑ ኢኹም ትረኽብዎ። ኢትዮጵያውያን፡ ብህይወት ከለና ኢትዮጵያዊ፡ ምስ ሞትና ድማ ኢትዮጵያ ኢና ንኸውን” ካልእ ፖለቲከኛ ምሁር ኣቶ ኣበባው ኣያሌው ብወገኑ፡ ሎሚ ዘላ ኢትዮጵያ እታ ማእሰርትን መግሃስትን ዝነበራ ኢትዮጵያ ኣይኮነትን፡ ኢትዮጵያ ኣብ`ዚ ሓደ ዓመት ናይ ኣቢይ እዋን ጽቡቕ ስጉምቲ ኣርእያ`ላ ይብል። “ጋጤጠኛ ኣይእሰርን፡ ሓሳብካ ገሊጽካ ተባሂሉ ኣይዕፈንን፡ ሰልፊ ወጺኻ ተባሂሉ ኣይህደንን።” ምሉእ ጸብጻብ ኣብ`ዚ ምስማዕ ይክኣል። No media source currently available


ምሁራን ኣብ ኢትዮጵያ ይካየድ ዘሎ ለውጢ ንምዕዋት ተርኦም ከበርክቱ ፕረዚዳንት ሳህለወርቅ ዘውዴ ፀዊዐን

ቀዳማይ ሚንስትር ኣብይ ኣሕመድ ስልጣን ዝሓዝሉ ቀዳማይ ዓመት ምኽንያት ብምግባር ኣብ ሸራተን ሆቴል መድረኽ ዘተ ጀሚሩ ሎ።ኣብቲ መድረኽ ፅሑፍ ዘቕረቡ እዚ መድረኽ ንርእሱ ኣብዝሓለፈ ዓመት ዝክኣል ኣይነበረን ኢሎም። ቀዳማይ ሚንስትር ኣብይ ኣሕመድ ንኢትዮጵያ ምምራሕ ካብዝጅምሩ ሓደ ዓመት ኣብ ዘቑጽረሉ ሕጂ እዋን:ቤት ፅሕፈቶም ኣብ ሸራተን ኣዲስ ሎሚ ዓርቢ ንዝጀመሮ ናይ ፓናል ምይይጥ ብመደረ ዝኸፈታ ናይ ኢትዮጵያ ፕረዚዳንት ሳህለወርቅ ዘውዴ ብፍላይ ንምሁራን ኣበርኽቶ ክገብሩ ፀዊዐም።እታ ሃገር እትጉዓዘሉ መንገዲ ክሕብሩን ልዕልነት ሓሳብ ክረጋግገጽ ክሰርሑ ኣለዎም ድሕሪ ምባል ናይ ሓይሊ ዘመን ንከብቅዕ ኣለዎ ኢለን። “ሳልሳይ ናይ ምዝርራብ ባህሊ ምልምማድ።ብምክርኻር፣ብምምይያጥ፣ብምዝታይን፣መርትዖን መረዳእታን ብምቕራብ ንነገራት ብምኽንያትን ብምትንታን፣ዝእመንን ዘኣምንን ማሕበረሰብ ክንፈጥር ኣለና።ካብ ናይ ኣደባባይ ናዕቢ ናይ ሓሳብ መድረኽ ዝመርፅ፣ካብ ሓሜት ግልፅነት፣ካብ ሸርሒ ፊት ንፊት ምግጣም ዝመርፅ ማሕበረሰብ ከነዕንብብ ይግባእ።” ፕረዚዳንት ሳህለወርቅ ብምቕፃል ነቐፌታ ናይ ምቕራብ ጥበብ ክልመድን መንግስቲ ይኹን ፖለቲካዊ ፓርቲታት ከምኡ እውን ልሂቃን፣ማሕበረሰባትን ትካላትን ንዝፍፅሙዎም ጌጋታት ከርኢ ዝኽእል ባህሊ ክለማመዱ ክንገብር ኣለና ኢለን። ኣብቲ መድረኽ ፅሑፍ ዘቕረቡ ተመራማሪን መምህርን ፖለቲካዊ ሳይንስ ዶ/ር ሰሚር ዮሱፍ ንዝሓለፉ 27 ዓመታት ዝነበረ ውልቀመላኺ መንግስቲ ውርሽኡ ንርእሱ ሽግር ይፈጥር ኣሎ ኢሎም። “ሃገራት ናይ ዝሓለፈ ታሪኸን ኣጥፊአን ኣይኮነን ዝሰጋገራ።እቲ ዝነበረ ታሪኸን ንዝተወሰነ እዋን ሓቢሩወን ይጉዓዝ እዩ።ኣብዚ ሕጂ እዋን ንሪኦም ዘለና ናይ ብሄር ግጭታት፣ናይ ፓርትን መንግስትን ምትሕውዋስን ካልኦት ዝተፈላለዩ ብድሆታትን ኣብ ዝሓለፉ ዘመናት ዝነበሩ ብፍላይ ድማ ኣብ ቀረባ እዋን ዝሓለፉ 27 ዓመታት ዘሕለፍናዮ ናይ ውልቀመላኺ ስርዓት ፅላሎቱ እዮም።” ን27 ዓመታት ዝፀንሐ ውልቀመላኺ መንግስቲ ብተግባር ዘየለ ዴሞክራሲ ዝስበኽ፣መሰል ብሄርን ብሄረሰብን ብሰፊሑ ዝዛረብ ብተግባር ግን ኣዚዩ ምእኹል ዝኾነ፣ብዘረባ ዕብየት፣ለውጥን ልምዓትን ዝሰብኽ ብተግባር ግን ናይ ሃፍቲ ክፍፍል ዝለዓለ ኣፈላላይ ዘስዓበ ነንባዕሎም ብዝራፀሙ ነገራት ዝተመልአ ስራዓት ብምንባሩ ብቅሬታት ዝተመልአ ነይሩ ኢሎም ዶ/ር ሰሚር።እዚ እዩ ድማ ናብ ለውጢ ዘምርሐ ኢሎም። ኣብቲ ናይ ሎሚ መድረኽ ካብ ካልኣይ ደረጃ ቤት ትምህርቲ ክሳብ ፍሉጣት ምሁራን ብኣማኢት ዝቑጸሩ ሰባት ዝተሳተፍሉ ከምዝነበሩ ወኪል ድምጺ ኣሜሪካ ካብ አዲስ አበባ ፀብፂቡ’ሎ።


ፕረ.ትራምፕ ጎቦታት ጎላን ሉኣላዊ ግዝኣት እስራኤል ከምዝኾኑ ኣፍልጦ ሂቦም

ፕረዚደንት ትራምፕ እስራኤል ኣብ 1967 ኣብ ዝተኻየደ ናይ ሽዱሽተ መዓልታት ኲናት ካብ ሶሪያ ብሓይሊ ንዝሓዘቶ ጎቦታት ጎላ ከም ናይ እስራኤል ልኡላዊ ግዝኣት ኣፍልጦ ሂቦም። እዚ ዝተገልፀ ሚንስትር ጉዳያት ወጻኢ ኣሜሪካ ማይክ ፓምፒዮን ቀዳማይ ሚንስትር እስራኤል ቤንጃሚን ኔታንያሁንን ብሓባር ትማሊ ሓሙስ ኣብ እየሩሳሌም ንዝርከብ ምዕራባዊ መንድቕ ድሕሪ ምዕዛቦም እዩ ። ላዕለዎት መራሕቲ ኣሜሪካ ታሪኻዊ ምዕራፍ እዩ ክብሉ ፀዊዖምዎ ኣለው። ሚንስትር ጉዳያት ወጻኢ ኣሜሪካ ማይክ ፓምፒዮን ኣብ ምዕራባዊ መንድቕ ዝበፅሑ ፈላማይ ላዕለዋይ ዲፕሎማት ኣሜሪካ እዮም። ላዕለዎት ሰበስልጣን ኣሜሪካ ንዓሰተታት ዓመታት ኣብቲ ቦታ ካብ ምብፃሕ ኣንሳሒቦም ፀኒሖም። ነዚ ስዒቡ ፕረዚደንት ትራምፕ ብቲውተር ኣብ ዝለኣኹዎ ፅሑፍ ድሕሪ 52 ዓመታት ኣሜሪካ ኣሰሓሓቢ ጎቦታት ጎላን ከም ናይ እስራኤል ልኡላዊ ቦታ ኣፍልጦም ምሃባ እዋኑ እዩ ኢሎም። እስራኤል ነቲ በሪኽ ቦታ ዝተቖፃፀረቶ ኣብ 1976 ዝተኻየደ ናይ ሽዱሽተ መዓልታት ኲናት እዩ።ሶሪያ ምስ እስራኤል ብዛዕባ ስምምዕ ሰላም ክትዘራረብ እቲ ቦታ ክምለሰላ ትሓትት።ቀዳማይ ሚንስትር ቤንጃሚን ኔታንያሁን ንፕረዚደንት ትራምፕ ስልኪ ደዊሎም ከምዘመስገኑዎም ገሊፆም። ሚንስትር ጉዳያት ወጻኢ ኣሜሪካ ማይክ ፓምፒዮን ሃገሮም ኣብ ጎኒ እስራ ኤል ከምዘላ ገሊጾም።


ኣብ ከተማ ዓዲ ግራት ዝርአ ገበን ክትራን ዝበዝሕ ዘሎ ብሰንኪ ምትእትታው አካላት ጸጥታ'ዩ ክብሉ ነበርቲ ገሊጾም

ኣብ ከተማ ዓዲ ግራት ፀገም ፀጥታ ዝኾነ ክትራን ዝገደደ ይገብሮ ዘሎ ኢድ ኣካላት ፀጥታ ስለዘለዎ ኢዩ ክብሉ ድምጺ ኣሜሪካ ዘዘራረቦም ነበርቲ እታ ከተማ ሓቢሮም።  ምምሕዳር እታ ከተማ ብወገኑ ነቲ ፀገም ንምፍታሕ መፅናዕቲ ብምክያድ እቲ ፀገም ብቀጥታ ይኹን ብተዘዋዋሪ ተሳተፍቲ ነይሮም ዝበሎም 22 ኣመራርሓን ኣባላት ፖሊስ ስጉምቲ ከምዝወሰደ ይገልጽ።  ኣብ ክልል ትግራይ ከተማ ዓዲ ግራት ነባሪ ዝኾነ መሓሪ ገብረዮውሃንስ ኣብ ዝሓለፉ ሰለስተ ዓመታት ኣብታ ከተማ ናይ ክትራን ብፍላይ ፀልማት ጉልባብ ብምግባር ዝፍጸም ገበን ኣሎ ይብል። መሓሪ በዞም ኣካላት ጉዳኣት በፂሕዎ ገንዘቡን ንብረቱን እውን ከምተዘርፈ ይገልፅ።  ሲሳይ ገብረሂወት ዝተባህለ ካልእ ነባሪ እታ ከተማ ከምዝዛረቦ ድማ ኣብ ዝሓለፈ ወርሒ ሕዳር በዞም ከተርቲ ንብረቱን ገንዘቡን ካብ ምውሳድ ብተወሳኺ ኣብ ሕቑኡ ብዝበፀሖ ጉድኣት ሐዚ እውን ይፅገም ምህላዉ ይዛረብ። እዚ ፀገም ክጋደድ ዝገበሮ ድማ ኢድ ኣካላት ፀጥታ ስለዘሎዎ እዩ ይብል።  ሲሳይ ብተወሳኺ ብምኽንያት ፀገም ፀጥታ ኣብታ ከተማ ህይወት ሰብ ከምዝሓለፈ ሓበሬታ ኣለኒ ኢሉ ።  ሓላፊ ርክብ ህዝቢ ወድብ ዓረና ትግራይ ኣይተ ዓምዶም ገብረስላሴ ኣብዚ ጉዳይ ጠሚቱ ኣብ ዝሃብዎ ርእይቶ "መበገሲ እቲ ፀገም እቶም መናእሰይ ስራሕ ስለ ዝሰኣኑ እዩ" ኢሎም።  እቲ ፀገም ኣብ ዓዲ ግራት ከተማ ጥራሕ ዘይኮነስ ኣብ ካልኦት ከተማታት ትግራይ እውን ብዝተጋደደ መልክዑ ምህላዉ ተዛሪቦም።  ከንቲባ ከተማ ዓዲ ግራት ኣይተ ገብረመድህን ስዩም ብወገኖም እቲ ፀገም ኣብቲ ከተማ ምህላዉ ተዛሪቦም። እቲ ፀገም ፀጥታ በነባሪነት ንምፍታሕ መፅናዕቲ ብምክያድ ኣብዚ ጉዳይ ብቐጥታ ይኹን ተዘዋዋሪም ኢድ ዝነበሮም 22 ኣመራርሓን ኣባላትን ፖሊስ ምምሕዳራውን ሕጋዊ ስጉምቲ ከምዝተወሰዶም ሓቢሮም።  ብተወሳኺ ኣብቲ ክትራን ዝተሳተፉ ብሕጊ ክሕተቱን ህዝቢ ድማ ክፈልጦም ይግበር አሎ ዝበሉ እቶም ከንቲባ ምስዚ ጉዳዩ ርክብ ዘለወን ተሽከርከርቲ እውን ተታሒዘን ኢሎም።  ኣብዚ ዓመት ብገበን ክትራን ህይወት ሰብ ሓሊፋ ዝብል ትኽክል ኣይኮነን ዝበሉ ኣይተ ገብረመድህን ቅድሚ 2 ዓመት ግና ህይወት ሰብ ሓሊፉ ነይሩ ኢሎም።  መብዛሕቲኦም ኣብቲ ክትራን ዝተሳተፉ ስራሕ ዘይብሎም መናእሰይ ዋላ ተኾኑ መበገሲ እቲ ፀገም ግና ስእነት ስራሕ እዩ ኢሎም ከምዘይኣምኑ ዝተዛረቡ ኣይተ ገብረመድህን እቲ ቀንዲ ፀገም ዘሎ ኣብ ኣተሓሳስባ እዩ ኢሎም።  ብመዳይ ምፍጣር ዕድል ስራሕ ምምሕዳር እታ ከተማ ኣብታ ከተማ ዘሎ ኣማራፂ ስራሕ መፅናዕቲ ኣካይዱ ምቹእ ኩነታት ምህላዉ ንምፍጣር ይሰርሕ ኣሎ ኢሎም። ምሉእ ትሕዝቶ ኣብዚ ምስማዕ ይክኣል። No media source currently available


ፖሊስ ክልል ኦሮምያ ሓሙሽተ ሰባት ብተረፍ አባላት ሸኔ ኦነግ ምቕታሎም ሓቢሩ

ኣብ ኢትዮጵያ ክልል ኦሮሚያ ዞባ ምዕራብ ወለጋ ወረዳ ነጆ ትማሊ ሓሙስ ሓሙሽተ ሰባት ብተረፍ አባላት ሸኔ ኦነግ ተቐቲሎም ክብል ኮሚሽን ፖሊስ ኦሮሚያ ኣፍሊጡ። ካብ መንጎ እቶም ዝተቐትሉ ክልተ ዜጋታት ወፃኢ ምዃኖም ይፍለጥ።ኦነግ ብወገኑ ኣባገዳታትን ሽማግልታት ዓበይቲ ዓድን ናይ ዕርቂ ሓላፍነት ካብ ዝውስዱ ንነጀው ምስ ሰራዊቱ ዝነበሮ ርክብ ከምዝተቋረፀ ገሊፁ ነቲ ተግባር ዝፈፀመ አካል ኮኒኑ’ሎ። ምሉእ ትሕዝቶ ኣብዚ ምስማዕ ይክኣል። No media source currently available


ብሕቶ መስርሒ-ገዛ መሬት ንክልተ መዓልታት ስራሕ ደው ዘበሉ መማህራን መቐለ ናብ ስርሖም ተመሊሶም

ኣብ መቐለ፡ መስርሒ ገዛ መሬት ሓቲትና ንሰለስተ ዓመት ምላሽ ስኢና ዝበሉ መማህራን ናይ ክልተ መዓልታት ስራሕ ደው ናይ ምባል ኣድማ ጌሮም። እቶም መማህራን ምስ ርእሰ-ምምሕዳር ክልል ክንራኽበ ደሊና ክሳብ ሎሚ ክንረኽቦም ኣይክኣልናን ክብሉ የማርሩ። ወሃቢ ቃል ምምሕዳር-ክልል ብወገኑ፡ ኣብ`ዚ ዓመት`ዚ ንመማህራን ዝተታሕዘ መሬት የለን ይብል። ምሉእ ትሕዝቶ ኣብዚ ምስማዕ ይክኣል። No media source currently available